REPORT: Raajje hama neyvaa lai, Resort thah furumaa dhimaa ah\nރާއްޖެ އާދެވުމާއެކު ޓޫރިސްޓެއް ވީއައިއޭ ޖެޓީއެއް މަތީގައި އޮށޯވެލައިގެން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nވިހި ހަފުތާ ކުރީގެ ވާހަކަ އެވެ؛ ރާއްޖޭގެ މަޝްހޫރު ރިސޯޓު އޯނަރަކާ ގުޅާލުމުން ވިދާޅުވީ ކަންކަން ފެންނަނީ ވަރަށް ގޯސް ކޮށް ކަމަށެވެ. ބުކިންތައް ލިބުނަސް ކެންސަލްވުން އިންތިހާއަށް މަތިވުމުން ހުންނެވީ ހާސްކަމުގަ އެވެ. މިއީ ބޯޑަރު ބަންދު ކޮށްފައި ބޭއްވުމަށްފަހު ޖުލައި 15 ގައި ރާއްޖެ ހުޅުވުމާއެކު ޖެހިގެން އައި އޮގަސްޓް މަހު ވާހަކަ އެކެވެ. އޭރު މުޅި އިންޑަސްޓްރީއަށް ޓޫރިޒަމް ރަނގަޅުވާނެ ކަމުގެ "ހުޅުކޮޅެއް" ފެނުނީ މަދު ދިމާއަކުންނެވެ. ޔޫރަޕު އޮތީ ހާލުގަ އެވެ. އެކަމަކު އޭގެ 20 ހަފުތާ ނުވަތަ ހަތަރު މަސް ފަހުން މަންޒަރު ބަދަލު ވެއްޖެ އެވެ. މިހާރު ވަށައިގެން ފެންނަނީ އުންމީދެވެ. ރާއްޖެ އަށް އަންނަ ގިނަ ބަޔަކު ފޮށި ތަންމަތި ބަންނަމުންދާ ކަމުގެ އިހުސާސް ވާން ފަށައިފި އެވެ. މަންޒަރު ބަދަލުވެ، ރިސޯޓުތައް ފުރިދާނެ ކަމުގެ ނިޝާން ފެންނަން ފަށައި އެވެ.\n"ވަރަށް ރަނގަޅަށް މިހާރު ކުރިމަގު ދައްކަނީ. އިރާދަ ކުރެއްވިއްޔާ މި މަހު ރިސޯޓު އެއްކޮށް ފުރޭނެ. ވަރަށް ރަނގަޅަށް ބުކިން ވެސް އެބަލިބޭ، މީހުން އަންނަ އަދަދު އިތުރު،" މާލެ އަތޮޅުގައި ހިންގާ ދުނިޔޭގެ އެންމެ މަޝްހޫރު އެއް ރިސޯޓުގެ އޯނަރަކު އިއްޔެ ވިދާޅުވި އެވެ. އޭނާ ހުންނެވީ އުންމީދުގަ އެވެ.\nޖުލައި މަހު ރާއްޖޭގެ ބޯޑަރު ހުޅުވީ ޓޫރިޒަމް އިންޑަސްޓްރީގެ ބޮޑު ޕްރެޝަރަކާއެކުގަ އެވެ. ސަރުކާރުން އޭރުވެސް ހިފީ ލަސް ކުރާށެވެ. ޖުލައި 15 އިން އެ މަހުގެ ނިޔަލަށް އައިސްފައި ވަނީ އެންމެ 1،500 ޓޫރިސްޓުންނެވެ. އޭރު ޖެއްސީ ހަމައެކަނި ގަތަރު އެއާވޭސް އާއި އެމިރޭޓްސް އަދި ސްރީލަންކަން އެއާލައިން އެކަންޏެވެ. އެކަމަކު މަންޒަރު ބަދަލުވާން ފެށީ ޕްރައިވެޓް ސެކްޓާއާއި ސަރުކާރުން ގުޅިގެން ކުރި މަސައްކަތުން ދުނިޔޭގެ ބޮޑެތި އެއާލައިންތައް ރާއްޖެ އަންނަން ފެށުމުންނެވެ. މިހާރު ދުނިޔޭގެ އެކި ހިސާބު ތަކުން 25 އެއާލައިނެއް ރާއްޖެއަށް ދަތުރު ކުރަން ފަށައިފި އެވެ. އަދި ގިނަ ފްލައިޓްތައް ފްރިކުއެންސީ ވެސް އިތުރުކޮށް، ބޯޓުގެ ސައިޒު ވެސް ބޮޑުކޮށްފި އެވެ.\nމީގެ އިތުރުން މަހުޖަނުންނާއެކު ރާއްޖެ އަންނަ ޕްރައިވެޓް ޖެޓުގެ އަދަދު ވެސް އިތުރު ވެއްޖެ އެވެ. ރާއްޖޭގައި އެންމެ މަތީ ފަންތީގެ ރިސޯޓުތައް ހިންގާ ނ. އަތޮޅުގައި ހަދާފައިވާ މާފަރު އިންޓަނޭޝަނަލް އެއާޕޯޓަށް އެކަނި ބެލި ނަމަވެސް މި މަހުގެ ތެރޭގައި 40 ޕްރައިވެޓް ޖެޓް ޖައްސާނެ އެވެ. އަދި ވެލާނާ އިންޓަނޭޝަނަލް އެއާޕޯޓު ވެސް ޖެޓް ޕާކިން ޖާގަ ވެސް ފުރިގެން ދާނެ ކަމަށް މިހާރު ވަނީ ބެލިފަ އެވެ.\nމި ކުރިއެރުމާއެކު ޓޫރިޒަމް މިނިސްޓްރީން އާއްމު ކުރި ތަފާސް ހިސާބުތައް ދައްކާ ގޮތުގައި މި މަހުގެ ހަތަރު ވަނަ ދުވަހުގެ ނިޔަލަށް 82،000 އަށް ވުރެ ޓޫރިސްޓުން އައިސް، ރާއްޖެއަށް މި އަހަރު އައި ޓޫރިސްޓުންގެ އަދަދު ވަނީ 465,749 އަށް އަރާފަ އެވެ. އެހެންވެ ބޯޑަރު ހުޅުވުމަށް ފަހު ގެންނަން ކަނޑައެޅި އެއްލައްކަ ޓޫރިސްޓުންގެ އަމާޒު ހާސިލްވެ، މި އަހަރުގެ ބައި މިލިއަން ޓޫރިސްޓުންގެ އަދަދު ފަހަނަ އަޅައިދާނެ ކަމަށް މިހާރު ވަނީ ބެލެވިފަ އެވެ.\nރާއްޖެ އައި ޓޫރިސްޓެއް ވީއައިއޭ ޖެޓީ ކައިރީ ގޮނޑިއެއްގެ މަތީގައި އަރާމު ކުރަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nބައެއް ރިސޯޓުތަކުގެ އޮކިއުޕެންސީ 80 ޕަސެންޓުގައި\nރާއްޖޭގެ ގިނަ ރިސޯޓުތަކުގެ އޮކިއުޕެންސީއަށް ބަލާއިރު މިހާރު ހުރީ 60 ޕަސެންޓުން މަތީގަ އެވެ. ބައެއް ރިސޯޓުތައް 80 ޕަސެންޓުގައި ހުރިއިރު ބައެއް ޕްރައިވެޓް އައިލެންޑުތައް އެއްކޮށް ވަނީ ފުރިފަ އެވެ. ނުވަތަ ކުރިއަށް އޮތް ދެ ތިން ދުވަސް ތެރޭ ގިނަ ރިސޯޓުތައް އެއްކޮށް ފުރިގެން ދާނެ އެވެ.\nމި މަހުގެ އެއްވަނަ ދުވަހު ހުޅުވި ފިލިތެޔޮ ރިސޯޓުގެ އެއް ޑިރެކްޓަރު ކަމަށްވާ މޫސާ ޝިޔާމް ވިދާޅުވި ގޮތުގައި މި މަހުގެ ކުރިއަށް އޮތްތަނުގައި އެ ރިސޯޓުގެ އޮކިއުޕެންސީ ވެސް 60 ޕަސެންޓަށް ވުރެ މަތި ވެގެން ދާނެ އެވެ. އަދި ކުރިއަށް ދައްކަނީ ވަރަށް އުންމީދީ މަންޒަރެކެވެ.\nބޯޑަރު ހުޅުވިފަހުން މިހާތަނަށް ޓޫރިޒަމަށް ލިބިފައިވާ ކުރިއެރުން -- އަވަސް އިންފޮގްރެފިކްސް: އައިމިނަތު އިޒުވީނާ\nރ. އަތޮޅުގައި ހިންގާ، ޔޫ އެންޑް މީ ބައި ކޮކޫން މޯލްޑިވްސްގެ ޖެނެރަލް މެނޭޖަރު އަހުމަދު ޖިހާދު (ޖޭ) ވިދާޅުވި ގޮތުގައި ކުރިއަށް މުޅި ރާއްޖޭގެ ޓޫރިޒަމް ވެސް ދައްކަނީ ވަރަށް އުޖާލާކޮށެވެ.\n"މިއީ ޓޫރިޒަމް އިންޑަސްޓްރީ އާއި ސަރުކާރުން ގުޅިގެން ކުރި މަސައްކަތް. އިރާދުކުރެއްވިއްޔާ ނިއުއިޔާއާ ހަމައަށް ދާންވާ އިރަށް މުޅި ރާއްޖެ އެއްކޮށް ފުލުލް ވާނެ. އަޅުގަނޑުމެންގެ ރިސޯޓުގެ އޮކިއުޕެންސީ ވެސް ފެންނަނީ އެގޮތަށް. ވަރަށް ރަނގަޅަށް ދައްކަނީ،" ޖިހާދު ވިދާޅުވި އެވެ.\nރާއްޖޭގައި 10 ރިސޯޓު ހިންގާ، ދިވެހި އެންމެ ބޮޑު އެއް ހޮޓެލް ޗެއިން އިން ވާހަކަ ދެއްކި ސީނިއަ އޮފިޝަލަކު ރޭ ވިދާޅުވި ގޮތުގައި އެ ކުންފުނީގެ ހުރިހާ ރިސޯޓެއް ވެސް ގާތްގަނޑަކަށް އޮކިއުޕެންސީ 80 ޕަސެންޓަށް މި މަހު އުފުލޭނެ އެވެ.\n"ހުރިހާ ރިސޯޓެއްގެ އޮކިއުޕެންސީ ވެސް ފެންނަނީ ރަނގަޅަށް. އުންމީދަކީ ޖެނުއަރީ ކުރީކޮޅު ހިސާބު ހުރިހާ ރިސޯޓު ތަކެއް ވެސް އޯވަބުކް ވުން،" ނަން ނުޖެހުމަށް އެދި ވިދާޅުވި އެވެ.\nހުޅުވި ފަހުން އައި ޓޫރިސްޓުން\nޖުލައި (15 އިން 31 އަށް) 1,701\nއޮގަސްޓް މަހު 7,628\nސެޕްޓެމްބަރު މަހު 9,538\nއޮކްޓޫބަރު މަހު 21,515\nނޮވެމްބަރު މަހު 35,759\nޑިސެމްބަރު (1 އިން4އަށް) 6,761\nތަފާސް ހިސާބުތައް ދައްކާ ގޮތުގައި މި އަހަރުގެ މިހާތަނަށް އެންމެ ގިނައި ޓޫރިސްޓުން އައިސްފައިވަނީ ރަޝިއާއިން ނެވެ. މި އަހަރުގެ ޖެނުއަރީ މަހުން މި މަހުގެ ހަތަރު ވަނަ ދުވަހުގެ ނިޔަލަށް ރަޝިއާ އިން 46,065 ޓޫރިސްޓުން އައިސްފައިވެ އެވެ. އަދި ލޮކްޑައުނަށް ފަހު ބޯޑަރު ހުޅުވި ފަހުން ވެސް އެންމެ ގިނައިން ޓޫރިސްޓުން އައިސްފައި ވަނީ އެ ގައުމުންނެވެ. މިއީ ސަޕްރައިޒް ނަތީޖާ އެވެ. ރާއްޖެއަށް ކުރިން ޓޫރިސްޓުން އަންނަ "ޓްރެޑިޝަނަލް މާކެޓް" ތަކުގެ ބަދަލުގައި އާ މާކެޓު ތަކެއް އުފަންވުމަކީ ޓޫރިޒަމަށް ދިރިގެން އަންނައިރު ކުރި މަގަށް ލިބިގެން ދާނެ އުންމީދެއްގެ ގޮތުގައި ޓޫރިޒަމް ސިނާއަތުން ދެކެ އެވެ.\nކުރިން މާކަބޮޑު ދިރުމެއް ނެތް މިސްރު މާކެޓާއި ބްރެޒިލް އަދި ކަޒަކިސްތާނު ފަދަ މާކެޓުތަކަށް މުޅިން އާ މާކެޓު ތަކެވެ. އެއީ ކުރިން މާބޮޑު ޕޮޓެންޝަލް އެއް ނެތް ގައުމު ތަކެވެ. އެ މާކެޓުތަކުން ކޮވިޑުގެ ހާލަތުގެ ކުރީގައި މީހުން އައި އަދަދަށް ވުރެ ގިނައިން އައިސްފައިވުމަކީ އާ މާކެޓު ތަކެއް އުފަންވުން ކަމަށް ބެލެވި ދާނެ އެވެ.\nމި ހާލަތުގައި އެންމެ ފަހުން ދަތުރު ފެށި އެއާ ސީޝެލްސްގެ ސަބަބުން ވެސް އިތުރު މާކެޓެއް އުފެދިގެން ދާނެ އެވެ. މީގެ ސަބަބުން ދެކުނު އެފްރިކާ އާއި ފްރާންސުން އަންނަ ޓޫރިސްޓުންގެ އަދަދު އިތުރު ވާނެ ކަމަށް އުންމީދު ކުރެވެ އެވެ. މިއީ ކުރިއަށް އޮތްތަނުގައި ފެނިގެން ދާނެ މަންޒަރެއް ކަމަށް ވެސް ލަފާ ކުރެވެ އެވެ.\nޓޫރިޒަމް މިނިސްޓަރު އަބްދުﷲ މައުސޫމް ވިދާޅުވި ގޮތުގައި މި ކާމިޔާބީއަކީ ޓޫރިޒަމް ސިނާއަތުގެ ބައިވެރިން ގުޅިގެން ކުރި މަސައްކަތުގެ ނަތީޖާ އެވެ.\nރާއްޖޭގައި ގިނަ އެއާލައިންތަކެއްގެ ޓިކެޓު ވިއްކާ އިނަ މޯލްޑިވްސް ހޮލިޑޭސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވި ގޮތުގައި ރާއްޖެއަށް ޓޫރިސްޓުން ގެނެސްދޭ ބޭރުގެ ބޮޑެތި ޓުއާ އޮޕަރޭޓަރުންގެ ބަދަލުގައި ކުދި ކުދި މީހުން މިވަގުތު ތެދުވެ މަސައްކަތް ފަށާފައިވެ އެވެ. އަދި މިއާއެކު ކުރިއަށް ދައްކާ ގޮތް ވަރަށް ރަނގަޅެވެ.\n"ހުރިހާ ކަމެއް ބަދަލު ވެއްޖެ. އަޅުގަނޑު ކުރިން އުންމީދު ކުރި ގޮތެއް މިއީ. މިގޮތުގައި ގެންދިއުން މުހިންމު، މިގޮތަށް ދާނަމަ ރާއްޖެ ވެގެން ދާނެ ޓްރާންސިޓް ޕޮއިންޓަކަށް. އެކަމަށް ސަރުކާރުން ވިސްނަން ޖެހޭ. ޓްރާންސިޓް މީހުންނަށް ފަސޭހައިން ހިދުމަތް ދެވޭނެ ގޮތް ތަކެއް ބޭނުންވޭ. ދުނިޔޭގައި ޓޫރިޒަމް ހުޅުވާފަ މި އޮތީ ދެ ތިން ގައުމަކުން. އެހެންވެ މިއީ ވިސްނަން ޖެހޭ ކަމެއް،" ފިރާގު ވިދާޅުވި އެވެ.\nރާއްޖެ ވެގެން ދާނެ ޓްރާންސިޓް ޕޮއިންޓަކަށް. އެކަމަށް ސަރުކާރުން ވިސްނަން ޖެހޭ. ޓްރާންސިޓް މީހުންނަށް ފަސޭހައިން ހިދުމަތް ދެވޭނެ ގޮތް ތަކެއް ބޭނުންވޭ\nމުހައްމަދު ފިރާގު | އިނަ މޯލްޑިވްސް\n"ވަރަށް ރަނގަޅު ޑިމާންޑެއް މިހާރު އެބައޮތް. މުސްތަގުބަލަށް ވެސް ދައްކަނީ ވަރަށް ރަނގަޅަށް،" ފިރާގު ވިދާޅުވި އެވެ.\nރާއްޖެ އަށް މިހާރު ޓޫރިސްޓުން އެންމެ ގިނައިން ގެންނަ ރަޝިއާ މާކެޓުން ކުރިއަށް އޮތް 10 ވަރަކަށް ދުވަހުގެ ތެރޭގައި ވެސް އާ އެއާލައިނެއް ފަށާނެ އެވެ. މި އެއާލައިން ގެންނަ ލެޓްސްގޯ ކުންފުނީގެ ވެރިޔާ ވިދާޅުވި ގޮތުގައި ރާއްޖެ އަންނަން ކިތަންމެހާ ވެސް މީހުން ބޭނުންވާ ކަމަށެވެ. އަދި ފުރުސަތު މިހާރު ބޮޑު ކަމަށް އޭނާ ވިދާޅުވި އެވެ.\nރާއްޖެއަށް އަންނަ ރަޝިއާ ޓޫރިސްޓުންގެ ބޮޑު ބައެއް ހިއްސާކުރާ ރިސޯޓް ލައިފް ކުންފުނިން ވެސް ވަނީ ދެ ޗާޓަރު ގެނެސްފަ އެވެ. އެ ކުންފުނީގެ ވެރިޔާ މުހައްމަދު ޝާޒް ވަލީދު ވިދާޅުވި ގޮތުގައި އުންމީދުތައް ފޮނިވެފައި ވެއެވެ.\n"ޓޫރިޒަމް މިނިސްޓްރީން ބުނާ 500،000 މީހުންނަށްވުރެ ގިނައިން އަންނާނެ ކަމަށް އަޅުގަނޑު އުންމީދު ކުރަން. މިހެން މި ބުނަނީ ބޭރުގައި އޮތް ޑިމާންޑަށް ބަލާފައި. ވަރަށް ބޮޑު ޑިމާންޑެއް ބޭރުގައި އެބައޮތް،" ވަލީދު ވިދާޅުވި އެވެ.\nރިސޯޓް ލައިފް ކުންފުނީގެ ވެރިޔާ މުހައްމަދު ޝާޒް ވަލީދު\n"މިއީ މުޅި އިންޑަސްޓްރީގެ އެފޮޓް. ޓޫރިޒަމް މިނިސްޓްރީ އާއި ސަރުކާރުން ގުޅިގެން ކުރި މަސައްކަތުގެ ނަތީޖާ."\nރާއްޖޭގައި ހިންގާ އެންމެ ބޮޑު އެއް ބްރޭންޑް ކަމަށްވާ "ލަކްސް" ގެ ރިސޯޓުތައް ވެސް މިވަގުތު އޮތީ 80 ޕަސެންޓް އޮކިއުޕެންސީގަ އެވެ.\nދުނިޔޭގެ އެންމެ ބޮޑު ހޮޓެލް ޗެއިން ކަމަށްވާ "ލަކްސް" ގްރޫޕުގެ އިސް މަގާމެއް ހުސެއިން އަފީފު (ލަކްސް އަފީފު) ވިދާޅުވި ގޮތުގައި ރާއްޖެއާ ވާދަވެރި ހުރިހާ ބީޗް ޑެސްޓިނޭޝަންތަކެއް ހުރީ ބަންދުކޮށްފައި ކަމަަށާ، މިވަގުތަކީ ރާއްޖެއަށް މުހިންމު ވަގުތެއް ކަމަށެވެ.\n"އަޅުގަނޑުމެންގެ ރިސޯޓުތައް ވެސް އެޗްޕީއޭގެ ގައިޑްލައިންއާ އެއްގޮތަށް ބަދަލުކޮށްގެން މި ހިންގަނީ. މިހާރު މިއޮތީ 80 ޕަސެންޓް އޮކިއުޕެންސީގަ. އުންމީދު ކުރަނީ އަންނަ އަހަރު ވަރަށް ރަނގަޅުވާނެ ކަމަށް،" އަފީފު ވިދާޅުވި އެވެ.\nޓޫރިސްޓުން ސްޓޭ ވެސް މަތި\nކޮވިޑް-19 އަށްފަހު ރާއްޖެ ހުޅުވިއިރު ގިނަ ރިސޯޓުތަކުން ބޮޑު ޑިސްކައުންޓެއް ދިނެވެ. ބައެއް ރިސޯޓުތަކުގެ ރޭޓުތައް 80 ޕަސެންޓް ވަރަށް ވައްޓާލި އެވެ. އެހެންވެ އެވްރެޖު އާމްދަނީ މަދުވާނެ ކަމަށް ބެލެވެ އެވެ. އެކަމަކު ޓޫރިސްޓުން ރާއްޖޭގައި ގިނަ ދުވަހު މަޑު ކުރެވިއްޖެނަމަ އާމްދަނީއިން ގެއްލުނު ބައި ފޫބެއްދިދާނެ ކަމަށް ބައެއް މާހިރުން އޭރު ގަބޫލު ކުރެއްވި އެވެ.\nޓޫރިޒަމް ތަފާސް ހިސާބުތައް ދައްކާ ގޮތުގައި ޓޫރިސްޓުންގެ ސްޓޭ މިހާރު ހުރީ މަތީގަ އެވެ. ރިސޯޓުތަކުގައި ޓޫރިސްޓުން ތިބޭ މުއްދަތު ގިނަ ވެއްޖެ އެވެ. އެއްވެޖުކޮށް ރާއްޖޭގައި ޓޫރިސްޓަކު ކޮވިޑުގެ ކުރީގައި މަޑުކުރަނީ ހަ ދުވަހު އެވެ. އަދި ޖެނުއަރީ އިން މާޗް މަހު ބޯޑަރު ބަންދު ކުރުމާ ހަމައަށް ޓޫރިސްޓުން އެވްރެޖު ގޮތެއްގައި މަޑު ކުރަނީ 7.9 ދުވަހު އެވެ. ނަމަވެސް މިހާރު އެވްރެޖު ސްޓޭ ވަނީ 9.2 ދުވަހަށް ދިގުވެފަ އެވެ.\nކޮކޫންގެ ޖީއެމް ވިދާޅުވި ގޮތުގައި އެވްރެޖު ގޮތެއްގައި މިހާރު ޓޫރިސްޓަކު ދިހަވަރަކަށް ދުވަހު މަޑު ކުރެ އެވެ.\n"ދިހަ ދުވަހުން ފެށިގެން އެބަ މަޑު ކުރޭ 21 ދުވަހަށް ވެސް. މިގޮތަށް ވަނީ ޔޫރަޕިއަންސް ގިނައިން އަންނާތީ،" ތަޖުރިބާކާރު ޖީއެމް ވިދާޅުވި އެވެ.\nމި ވަގުތު ރާއްޖެއަކީ މަސައްކަތް ކުރަން އަންނަން ރަނގަޅު މަންޒިލެއްގެ ގޮތުގައި ވެސް ބައެއް ރިސޯޓު ތަކުން ޕްރޮމޯޓް ކުރި އެވެ. މާކެޓިންގެ މި "ސްޓަންޓް" ގެ ސަބަބުން މި ހާލަތު ބަލައި ބައެއް ރިސޯޓުތަކުގައި މިހާރު ވެސް "ވޯކް ފްރޮމް ހޯމް" އަށް މީހުން އައިސް އެބަ ތިއްބެވެ.\nދުނިޔޭގެ އެންމެ ބޮޑު މަސައްކަތު އާބާދީ ދިރިއުޅޭ ދުބާއީގެ "ފްލައި ޑުބާއީ" ފްލައިޓް ރާއްޖެ ގެންނަ، އިނަ މޯލްޑިވްސް ފިރާގު ވިދާޅުވި ގޮތުގައި ބައެއް ރިސޯޓު ތަކަށް ދުނިޔޭގެ ބޮޑެތި ކުންފުނި ތަކުން ޑިރެކްޓަރުން ފެންވަރު މީހުން އައިސް މަސައްކަތް ކުރަން އެބަތިބި ކަމަށެވެ.\n"މިހާރު އޮންލައިންކޮށް ގިނަ މަސައްކަތް ކޮށްލެވޭ، އެހެންވެ ޑިރެކްޓަރުން ފެންވަރުގެ މީހުން ރާއްޖެ އައިސް އެބަތިބި މަސައްކަތް ކުރަން. ކޮޓަރި ހިފައިގެން އެ ފަދަ ބޭފުޅުން 20 ދުވަސްވަރު އެބަތިބޭ،" ފިރާގު ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖެ އަންނަ ޓޫރިސްޓުން ވީހާ ގިނަ ދުވަހު ތިބެވޭނެ ގޮތަށް ބަދަލުތަކެއް ގެންނަން ޖެހޭ ކަމަށެވެ.\n"މިހާރު މި އޮންނަނީ 30 ދުވަހުގެ ވިސާއެއް. މި އަދަދު 90 ދުވަހަށް އިތުރު ކޮށްލަން ޖެހޭ ވަގުތު މިއީ. އޭރުން އަންނަ މީހުންނަށް އިތުރު އިތުބާރެއް ލިބޭނެ،" ފިރާގު ވިދާޅުވި އެވެ.\nޓޫރިސްޓުން ގިނަ ދުވަހު ރާއްޖޭގައި މަޑު ކުރުމަކީ އާމްދަނީ މަތިވާނެ ކަމެވެ. އެހެންވެ މި މުއްދަތުގައި މަދު ޓޫރިސްޓުން ކޮޅެއް އައިނަމަވެސް އާމްދަނީގެ ނިސްބަތް މަތިވެދާނެ ކަމަށް މިވަނީ ބެލިފަ އެވެ. މި ހުރިހާ ބަދަލަކާއެކު ދަތިހާލުގައި ހުޅުވި ޓޫރިޒަމްގެ މޫނުމަތިން މިހާރު ފެންނަނީ ހިނިތުންވުމެވެ. ބޯޑަރު ހުޅުވިތާ ވިހި ހަފުތާފަހުން މިހާރު ފެންނަނީ ރިސޯޓުތައް ފުރެމުންދާ މަންޒަރެވެ.\nޓޫރިޒަމް ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް + އިގްތިސޯދު ޑރ. އަބްދުﷲ މައުސޫމް މަޓީ ކޮވިޑް-19 ދިވެހި ރާއްޖެ އަލުން ހުޅުވާލުން ކޮވިޑް-19 އިގެ ބަލާއާފާތް


SunOnline: MTCC in extra ordinary aanmmu jalsaa eh baavvanee\nއެމްޓީސީސީ އިން އެކްސްޓްރާ އޯޑިނަރީ އާންމު ޖަލްސާއެއް ބާއްވަނީ\nއައިޝަތު ފަރީޙާ 03 May 2021, 14:47\nއެމްޓީސީސީގެ 2019ވަނަ އަހަރުގެ އަހަރީ އާންމު ޖަލްސާ-- ފޮޓޯ/އެމްޓީސީސީ\nއެމްޓީސީސީ އިން އެކްސްޓްރާ އޯޑިނަރީ އާންމު ޖަލްސާ އެއް ބާއްވަން ނިންމައިފި އެވެ.\nއެކުންފުނީގެ ހިއްސާދާރުންނަށް ފޮނުވި ނޮޓިސްގައި ބުނެފައި ވަނީ ކުންފުނިން ބާއްވާ ހާއްސަ ގޮތުން ކުރާ އަންމު ޖަލްސާ ނުވަތަ އެެކްސްޓްރާ އޯޑިނަރީ ޖެނެރަލް މީޓިން މި މެއި މަހުގެ 16 ވަނަ ދުވަހު ބާއްވަން ނިންމާފައިވާ ކަމަށެވެ. ޖަލްސާ ބާއްވަން ނިންމާފައި ވަނީ ފަހިވޯޓު މެދުވެރިކޮށް އެ ދުވަހުގެ ހަވީރު ހަރަތެއް ޖަހާއިރު އެވެ.\nއެ ޖަލްސާގައި 2020 ވަނަ އަހަރު ބޭއްވި އެކްސްޓްރާ އޯޑިނަރީ އާންމު ޖަލްސާގެ ޔައުމިއްޔާ ފާސް ކުރުމާއި ކުންފުނީގެ ހިންގާ ގަވައިދަށް ގެނެސްފައިވާ އިސްލާހުތައް ފާސް ކުރުން އޮންނާނެ ކަމަށް އެމްޓީސީސީ އިން ބުނެ އެވެ.\nމި އަހަރު ބާއްވާ އެކްސްޓްރާ އޯޑިނަރީ ޖެނެރަލް މީޓިންްގައި ބައިވެރިވެވޭނީ މިމަހުގެ4ވަނަ ދުވަހުގެ ނިޔަލަށް އެ ކުންފުނީގެ ހިއްސާދާރުންގެ ގޮތުގއި ރެޖިސްޓްރީ ވެފައިވާ ފަރާތްތަކަށް ކަމަށް އެމްޓީސީސީ އިން ބުންޏެވެ.\nޖަލްސާގައި ބައިވެރިވާން ބޭނުން ހިއްސާދާރުން މެއި 14 ވަނަ ދުވަހުގެ ކުރިން ރެޖިސްޓާ ވާން ޖެހެއެވެ.\nދެވަނަ ކުއާޓަރުގައި އެސްޓީއޯއަށް 110 މިލިއަންގެ ފައިދާއެއް


އީވޯޓިންގެ ނިޒާމް ތަޢާރަފް ކުރުމަށް އިލެކްޝަންސް ކޮމިޝަނުން ނިންމާފައިވާތީ އެކަމާ މެދު ކަންބޮޑުވުން ފާޅުކުރުން – Maldivian Democratic Party\nއީވޯޓިންގެ ނިޒާމް ތަޢާރަފް ކުރުމަށް އިލެކްޝަންސް ކޮމިޝަނުން ނިންމާފައިވާތީ އެކަމާ މެދު ކަންބޮޑުވުން ފާޅުކުރުން\nކުރިއަށް އޮތް އަހަރު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބުގައި އިލެކްޓްރޯނިކް ވޯޓިން ނުވަތަ އީ-ވޯޓިންގެ ނިޒާމް ބޭނުން ކުރުމަށް ނިންމައި އެއީ ސިޔާސީ ޕާޓީތަކުގެ ތާޢީދާއެކު ކުރުމަށް ނިންމާފައިވާ ކަމެއް ކަމަށް ވިދާޅުވެފައިވާތީ އެކަމާމެދު ދިވެހިރައްޔިތުންގެ ޑިމޮކްރަޓިކް ޕާޓީގެ ފަރާތުން ކަންބޮޑުވުން ފާޅުކުރަމެވެ.\nއިލެކްޝަންސް ކޮމިޝަނާއެކު ބޭއްވުނު އެކިއެކި ބައްދަލުވުންތަކުގައި އީވޯޓިންގ ނިޒާމް ތަޢާރަފް ކުރުމާމެދު އެމް.ޑީ.ޕީން ވަނީ ތަކުރާރުކޮށް ކަންބޮޑުވުން ފާޅުކޮށްފައެވެ. އަދި ވަކިން ޚާއްސަކޮށް މި ނިޒާމާ ގުޅޭ ގޮތުން މަޝްވަރާކުރުމަކީ އިލެކްޝަންސް ކޮމިޝަނުން އިސްނަންގަވައިގެން ސިޔާސީ ޕާޓީތަކާއެކު މަޝްވަރާ ކުރައްވަން ޖެހޭ ފަދަ ކަމެއް ކަމުގައިވެސް ދެކެމެވެ. އީވޯޓިން ތައާރަފް ކުރުމަށް އިލެކްޝަންސް ކޮމިޝަނުން ގަސްދުކުރާ ސިސްޓަމާ ގުޅޭ ގޮތުންވެސް އެކިފަހަރު މަތިން ވަނީ ސުވާލުކޮށްފައެވެ. ނަމަވެސް އެމް.ޑީ.ޕީގެ ކަންބޮޑުވުންތަކާ މެދު އެއްވެސް މިންވަރަކަށް އިލެކްޝަންސް ކޮމިޝަނުން އެއްވެސް ޖަވާބެއް މިއަދާ ހަމައަށްވެސް ދެއްވާފައިނުވާކަން ފާހަގަ ކުރަމެވެ.\nއީވޯޓިންގެ ނިޒާމަކީ ބޭނުންތެރި އަދި މުސްތަޤްބަލުގައި ބޭނުން ކުރުމަށް މި ޕާޓީން ތާޢީދުކުރާނެ ނިޒާމެއް ކަމުގައި ވީނަމަވެސް އިންތިޚާބެއްގެ އެންމެ މުހިއްމު އެއް ކަމަކީ އެ އިންތިޚާބަކަށް ރައްޔިތުން ކުރާ އިތުބާރުކަމުގައިވާއިރު އީވޯޓިން ފަދަ ބޮޑު އިންގިލާބީ ބަދަލެއް މުޅި އިންތިޚާބީ ނިޒާމަށް ގެންނަން ޖެހޭ ސަބަބުތަކާއި އެކަމާ ގުޅޭ ގޮތުން އެއްވެސް މިންވަރަކަށް ރައްޔިތުންގެ މެދުގައި ހޭލުންތެރިކަން އިތުރުކުރުމަށް އެއްވެސް ކަމެއް އަދި މިހާ ތަނަށް އިލެކްޝަންސް ކޮމިޝަނުން ކުރައްވާފައިނުވާކަމީ ކަންބޮޑުވާ ކަމެކެވެ.\nއިންތިޚާބަށް ރައްޔިތުންކުރާ އިތުބާރުގެ އިތުރުން ކާމިޔާބުކަމާއެކު އީވޯޓިންގެ ނިޒާމު ތަންފީޒުކުރުމަށް އެކަމަށް ޚާއްސަ ތަމްރީން ލިބިފައިވާ ރައްޔިތުންގެ އިތުބާރާއި އިޙްތިރާމް ލިބިފައިވާ އިލެކްޝަންސް ކޮމިޝަނެއް އޮތުމަކީވެސް ހަމަ އެހާމެ މުހިއްމު ކަމެއް ކަމުގައި ފާހަގަ ކުރަމެވެ. މިއަދު ދިވެހިރާއްޖޭގެ ސިޔާސީ ޙާލަތު އެތައް ގޮތަކުން ހީނަރުވެ، މިނިވަން މުވައްސަސާތަކަށް ރައްޔިތުން ކުރާ އިތުބާރު މިވަނީ އެތައް ގުނައަކުން ދަށަށްގޮސްފަައެވެ. ވަކީން ޙާއްސަކޮށް އިލެކްޝަންސް ކޮމިޝަނާ މެދު ރައްޔިތުންގެ އިތުބާރު ވަރަށް ބޮޑަށް ދަށްވެފައިވާކަން ޓްރާންސްޕޭރެންސީ މޯލްޑިވްސްގެ ޑިމޮކްރަސީ ސަރވޭއިންވެސް ހާމަވެއެވެ.\n2008 ވަނަ އަހަރު ތަސްދީޤްކުރެވުނުް ޤާނޫނު އަސާސީގެ ދަށުން ޑިމޮކްރަޓިކް ނިޒާމެއްގެ ތެރެއިން ދިވެހިރާއްޖޭގައި އިންތިޚާބު ބާއްވަމުން އަންނަތާ އަދި މާގިނަ ދުވަހެއް ނުވެއެވެ. މި އިންތިޚާބީ ނިޒާމުގެ ޅަފަތުގައި އެ ނިޒާމު ރަނގަޅަށް ހިނގަނިކޮށް މިފަދަ ބޮޑު އިންގިލާބީ ބަދަލެއް ކުއްލި ގޮތަކަށް ގެންނަން ޖެހޭ ސަބަބު އެންމެ ފުރިހަމައަށް އިލެކްޝަންސް ކޮމިޝަނުން ބަޔާންކޮށްދީފައެއް ނުވެއެވެ. އަދި އީވޯޓިންގެ ނިޒާމުގައި އެންމެ މުހިއްމު އެއް ކަމަކީ ރައްޔިތުން އެނިޒާމަށާއި މުޅި އިންތިޚާބީ ނިޒާމަށް ކުރާ އިތުބާރުކަމަށްވާއިރު އެކަން ދެނެނުގަނެ އިލެކްޝަންސް ކޮމިޝަނުން މިފަދަ ބޮޑު ބަދަލެއް ގެނައުމަކީ އެންމެ ރަނގަޅު ގޮތް ނޫން ކަމުގައި ދެކެމެވެ. ވެނެޒުއޭލާ، ފިލިޕީންސް، އަޔަރލެންޑް، ނެދަލެންޑްސް، އިންޑިޔާ އާއި ބަހްރައިން ފަދަ ޤައުމުތަކުގައި އީވޯޓިންއާ ގުޅިގެން ހިނގައިދިޔަ ކަންކަމުން އިންތިޚާބީ ނިޒާމަށް ރައްޔިތުން ކުރާ އިތުބާރުގެ މުހިއްމުކަން އެނގެއެވެ. ބްރެޒިލް ފަދަ ޤައުމުތަކުގައިވެސް އީވޯޓިންގެ ނިޒާމް ބޭނުންކުރަން ފެށީ އެކަން ކުރުމަށް ނިންމިތާ 16 އަހަރު ފަހުންނެވެ. ފުރިހަމަ ގޮތުގައި އީވޯޓިން ނިޒާމަށް ރައްޔިތުންނާ ހުރިހާ ފަރާތްތައް އަހުލުވެރިކުރުމަށް 16 އަހަރުގެ ތެރޭގައި ބްރެޒިލްއިން ބޮޑު ކެމްޕޭނެއް ހިންގައި ރައްޔިތުންގެ އިތުބާރު އިތުރުކުރުމަށް 2009 ވަނަ އަހަރު ނިޒާމް ހެކް ކުރުމުގެ މުބާރާތެއްވެސް ބޭއްވިއެވެ.\nއިތުބާރުގެ އިތުރުން އީވޯޓިން އެންމެ ފުރިހަމަ ގޮތުގައި ތަންފީޒުކުރުމަށް ހުރިހާ ސިޔާސީ ފަރާތްތަކުގެ އެއްބާރުލުން ބޭނުންވެއެވެ. އެހެންނަމެވެސް މިކަންކުރުމަށް ނިންމުމުގައި ދިވެހިރާއްޖޭގައި އުފެދުނު އެންމެ ފުރަތަމަ އަދި އެންމެ ބޮޑު ސިޔާސީ ޕާޓީ، އެމް.ޑީ.ޕީ ހިއްސާނުވާކަން ހިތާމައާއެކު ފާހަގަ ކުރަމެވެ. ސިޔާސީ ޕާޓީތަކުގެ އިތުރުން ދިވެހިރާއްޖޭގައި މަސައްކަތް ކުރާ މަދަނީ ޖަމްޢިއްޔާަކާ އިންތިޚާބާ ގުޅޭ ގޮތުން ދިވެހިރާއްޖެއަށް އެހީތެރިވަމުން އަންނަ ބައިނަލްއަޤްވާމީ ފަރާތްތަކުގެ އެއްބާރުލުމާ އެފަރާތްތަކުގެ ވިސްނުންވެސް ހިމެނުމަކީ ކޮންމެހެން މުހިއްމުކަމެއް ކަމުގައި ދެކެމެވެ.\nއީވޯޓިން ނިޒާމް ތަޢާރަފްކޮށް ތަންފީޒުކުރުމުގެ ޓެކްނިކަލް ގާބިލްކަން ލިބިފައިވީނަމަވެސް އިސްވެދެންނެވުނު ކަންކަން ފުރިހަމަ ނުވަނީސް ކުރިއަށް އޮތް ލޯކަލް ކައުންސިލްގެ އިންތިޚާބުގައި މިނިޒާމު ބޭނުންކުރުމަކީ ބުއްދިވެރިކަމެއް ނޫނެވެ. އަދި މިކަމާމެދު ފުޅާ ދާއިރާއެއްގައި ރައްިތުންނާއި ސިޔާސީ ޕާޓީތަކާއި އަދި މަދަނީ ޖަމްޢިއްޔާތަކާއެކު އިތުރަށް މަޝްވަރާކުރުމަށް ގޮވާލަމެވެ. އަދި މިނިޒާމާ ގުޅޭ ގޮތުން ދިވެހިރާއްޖެ ތައްޔާރުވެފައިވާ މިންވަރު ދެނެގަތުމަށް ބޭރުގެ އެހީ ހޯދައި އެފަދަ ދިރާސާއެއް ރަައްޔިތުންނާ ހިއްސާ ކުރުމަށް އިލެކްޝަންސް ކޮމިޝަނަށް ގޮވާލަމެވެ. އެއީި އިންތިޚާބުގެ އެއްވެސް ކަމެއްގެ ނަޒާހަތްތެރިކަމާ މެދު އެއްވެސް މިންވަރަކަށް ސުވާލު އުފެދިއްޖެ ނަމަ އިންތިޚާބުގެ ސައްޙަކަމާމެދު ސުވާލު އުފެދި އިންތިޚާބު ގަޑުބަޑުވެގެންދާނެތީއެވެ.\nތާރީޚް: 28 އޭޕްރީލް 2016


BREAKING NEWS: Adhadhu Mahchah Hingajje: Miadhu 372 Meehun Fassivejje - Vaguthu\nމިއަދު ކޮވިޑް-19 އަށް އިތުރު 372 މީހަކު ފައްސިވެއްޖެއެވެ.\nމިއަދު މާލެ އިން 125 މީހުން ކޮވިޑަށް ފައްސިވިއެވެ. އަތޮޅުތެރޭގެ މީހުން ދިރިއުޅޭ ރަށްތަކުން މިއަދު 215 މީހުން ކޮވިޑަށް ފައްސިވިއެވެ. އޭގެ އިތުރުން ހިންގަމުން ގެންދާ ރިސޯޓްތަކުން 30 މީހުން، ސަފާރީތަކުން އެކަކު އަދި އިންޑަސްޓްރިއަލް ރަށަކުން އެކަކު މިއަދު ފައްސިވިއެވެ.\nމިއަދަކީ ޖޫން މަހުގެ 06 ވަނަ ދުވަހަށް ފަހު ރާއްޖެ އިން އެންމެ ގިނަ މީހުން ކޮވިޑަށް ފައްސިވި ދުވަހެވެ.\nމިއަދު 5262 މީހުން ވަނީ ކޮވިޑަށް ޓެސްޓް ކޮށްފައެވެ. އެހެންކަމުން މިއަދު ޓެސްޓް ކުރި މީހުންގެ ތެރެއިން %7 މީހުން ވަނީ ކޮވިޑަށް ފައްސިވެފައެވެ. މިއަދަކީ މިމަހުގެ 01 ވަނަ ދުވަހަށް ފަހު އެންމެ ގިނަ މީހުން ކޮވިޑަށް ޓެސްޓް ކުރި ދުވަހެވެ.\nމިއަދު ކޮވިޑަށް ފައްސިވި މީހުންގެ އަދަދު ކޮންމެވެސް ވަރަކަށް އިތުރުވި ނަމަވެސް ކޮވިޑް ޖެހިފައި ތިބި މީހުންގެ އަދަދު ވަނީ 8703 އަށް މަދުވެފައެވެ. މީގެ ތެރެއިން ހޮސްޕިޓަލްގައި އެޑްމިޓް ކޮށްފައިވާ ތިބީ 82 މީހުންނެވެ.\nޖޫން 14, 2021 22:17\nމަށްޗަކަށް ނުދޭ.އަވަހަށް ލުއި ދީ.މިއޮތީވާސަރުކާރެއް ގެނެވިފަ.ދޯހަޅި ސިޔާސަތުން ރައްޔިތުން ބިކަވެ ހަނާވަނީމި.\nޖޫން 14, 2021 23:12\nހާދަ ވިސްނުން ރަގަޅު ވައިރައެސްއެކޭ، ޤައުމަށް ލުއިދޭން ބުނާއިރަށް ވައިރަސްތަށް ބިރުން ބޭރަށް ނުކުމެގަތީ ލުއިދީފާނެތީ. ރައްޔިތުންގެ ގިނަބަޔަކަށް އެގޭތިކުޅޭކުޅިގަނޑު. ވެރިކަމުގެ ބާކީ ދުވަސްކޮޅު ތިހެން ހިތްވަރު ކޮށްލާ\nޖޫން 15, 2021 10:52\nމިހާރު ދިވެހިންނަން ހުއްނާނީ ރާކަނިމަސް ކެވިފައި ، ޔާމީނު ވަށްކަންކުރެޔޭ ކިޔާފަ ސޯލިހެއް ގެނައީ ވަށްކަމެއްނުކުރޭ ރައްޓެހިންނަށް ހަޒާނާ ބަހާ ހުސްކޮށްފި ރައްޔިތުން ހަނާވަނީ ، އިސްލާމްދީނަސް ފުރައްސާރަކުރުން ޔާ ހަބޭސް ގައުމު އަޅުވެތިކޮށްފި


Charlie Sheen HIV ah Positive!\nޗާލީ ޝީން އެޗްއައިވީއަށް ޕޮޒިޓިވް!\nން ހޮލީވުޑް ތަރި ޗާލީ ޝީން\nއެޗްއައިވީއަށް ޕޮޒިޓިވްވެފައިވާކަން ހޮލީވުޑް ތަރި ޗާލީ ޝީން ހާމަކޮށްފިއެވެ. ޓީވީ ޝޯ "ޓުޑޭ" އަށް ދިން އިންޓަވިއުއެއްގައި ޗާލީ ޝީން ބުނީ އޭނާ އެޗްއައިވީއަށް ޕޮޒިޓިވް ވެފައިވާކަން އެނގުނުތާ މިހާރު ހަތަރު އަހަރު ވެފައިވާ ކަމަށެވެ.\nޝީން ބުނީ އޭނާގެ ބަލީގެ ވާހަކަ އެންމެ ގާތް ރައްޓެހިންނަށް ކިޔާދީފައި ވާނެ ކަމަށާއި އެމީހުންގެ ފަރާތުން އެހީތެރިކަން ލިބޭނެ ކަމަށް އުންމީދު ކުރެވުނު ކަމަށެވެ. އެކަމަކު އޭގެ ބަދަލުގައި އެމީހުން އޭނާއަށް ބޭވަފާތެރިވެ ބްލެކްމެއިލް ކުރީ ކަމަށެވެ. އަދި އޭނާގެ ބަލީގެ ވާހަކަ ފަޅާއަރުވާ ނުލުމަށް އެދި، އެކި ފަރާތްތަކަށް މިލިއަނުން ހަރަދު ކޮށްފައި ވާނެ ކަމަށާއި އަމިއްލައަށް އެކަން އިއުލާނުކުރީ އެ ހުރިހާ އުނދަގުލަކުން މިންޖުވާން ކަމަށް ޝީން ބުންޏެވެ.\nޝީން ބުނީ މަސްތުވާތަކެތި ބޭނުން ކުރުމާއި ރާ ބުއިމަކީ އޭނާއަށް ހެދުނު ގޯހެއް ކަމަށެވެ. އެކަމަކު އޭނާގެ ފަރާތުން އެހެން މީހަކަށް އެޗްއައިވީ ވައިރަސް އަރާފައިވުން ނާދިރު ކަމަށެވެ. މަސްތުވާތަކެތި މިހާރު ބޭނުން ނުކުރާ ކަމަށާއި އެކަމަކު އަދިވެސް ކޮންމެވެސް ވަރަކަށް ރާ ބޯ ކަމަށް ޝީން އެއްބަސްވިއެވެ.\nމަޝްހޫރު އެކްޓަރުގެ އިންޓަވިއުގައި އޭނާ ބުނީ މި ބަލި އޭނާއަށް ޖެހުނު ގޮތް ބުނަން ނޭންގެ ކަމަށެވެ. އަދި އޭނާއަށް އެޗްއައިވީ ޖެހިފައިވާކަން އެނގުނީ ބޮލުގައި ރިއްސާ އާދަޔާ ހިލާފަށް ދާހިއްލާތީ ޑޮކްޓަރުން ޓެސްޓުތައް ހެދުމުން ކަމަށެވެ.\nޗާލީ ޝީންގެ އިންޓަވިއުގައި އޭނާގެ ޑޮކްޓަރުވެސް ބައިވެރިވިއެވެ. ޑޮކްޓަރު ބުނީ ބަރާބަރަށް ބޭސް ކަމުންދާތީ ޝީންގެ ސިއްހަތު ރަނގަޅު ކަމަށާއި ޝިންއަށް އެއިޑްސް ޖެހިފައިވާ ކަމަށް ބުނާ ވާހަކަ ތަކަކީ ދޮގެއް ކަމަށެވެ. ބައެއް ފަރާތްތަކުން ކުރިން ވަނީ ޝީންއަށް އެއިޑްސް ޖެހިފައިވާ ކަމަށާއި އެކަން އެނގިހުރެ އޭނާ ދަނީ އެހެން މީހުންނަށް ބަލި ފަތުރަމުން ކަމަށް ބުނެ ހަބަރު ފަތުރާފައެވެ. ޝީންއާއި އޭނާގެ ޑޮކްޓަރުން އޭނާގެ ބަލީގެ ވާހަކަ އާންމުކުރުމުން ދެން އެފަދަ ދޮގުތަކުން ސަލާމަތްވެވޭނެ ކަމަށް އޭނާ އުންމީދު ކުރެއެވެ.\nޓިވީ ސިލްސިލާ "ޓޫ އެންޑް އަ ހާފް މޭން" އިން ބޮޑު މަގުބޫލުކަމެއް ހޯދި ޝީންގެ ބައެއް މަޝްހޫރު ފިލްމުތަކުގެ ތެރޭގައި ޕްލެޓޫން އާއި ވޯލް ސްޓްރީޓް ހިމެނެއެވެ. 2011 ވަނަ އަހަރު އޭނާއަކީ ސީރީޒެއްގެ އެޕިސޯޑަކަށް އެންމެ ބޮޑު އަގު ލިބޭ ތަރިއެވެ. އޭރު އޭނާ އެޕިސޯޑެއް ކުޅެދެނީ ތިން މިލިއަން ޑޮލަރަށެވެ.


ގަބޫލުކުރަންދަތި އިއްތިފާޤްތައް | Jazeera\tގަބޫލުކުރަންދަތި އިއްތިފާޤްތައް - Jazeera\nޙަދީޖާ އަލީ February 8, 2020 61 views0\nއެއްކަމެއް އެކަކަށް، އެއްތަނެއްގައި، އެއްގޮތަކަށް ނުވަތަ އެއްވަގުތެއްގައި ހިނގުމަށް އިއްތިފާޤޭކިޔެއެވެ. އިންތިފާޤުން އަބަދު ދިމާވާނީ ރަގަޅު ނުވަތަ ނުރަގަޅު ކަންތަކެއްނޫނެވެ. ދެ ގޮތަށްވެސް ކަންހިނގައެވެ. ތިރީގައި މި ބަލާލަނީ މާޒީގައި ހިނގާފައި ހުރި، ގަބޫލުކުރަންދަތި ބައެއް އިއްތިފާޤްތަކަށެވެ.\n1.\tވަޔޮލެޓް ޖެސޮޕް (2އޮކްޓޯބަރ 1887 –5މެއި 1971)\nވަޔޮލެޓް އަކީ މަނަވަރުތަކުގައި މަސައްކަތްކުރުމަށް ތަމްރީނުކުރެވިފައިވާނަރުހެއްގެ އިތުރުން، ފަސިންޖަރުނަށް އެހީތެރިކަން ފޯރުކޮށްދިނުމުގެ ވަޒީފާ އަދާކުރި، އައިރިޝްދަރިކޮޅަށް ނިސްބަތްވާ، އާޖެންޓީނާގެ އަންހެނެކެވެ. ވަޔޮލެޓްގެ ނަން ތާރީޚް ފޮތްތަކަށް އެރީ ވަޔޮލެޓް މަސައްކަތް ކުރި3މަނަވަރު، ތަފާތު3ހާދިސާގައި ހަލާކުވެ ނުވަތަ އަޑިއަށް ދިޔަ އިރު ކޮންމެ ފަހަރަކުވެސް ވަޔޮލެޓް ސަލާމަތްވެފައި ވުމުންނެވެ. އެންމެ ފުރަތަމަ ހާދިސާ ހިނގީ 1911 ވަނައަހަރުއެވެ. ވަޔޮލެޓް މަސައްކަތްކުރި "އޮލިމްޕިކް"، އިނގިރޭސި ހަނގުރާމަތީމަނަވަރެއްގައި ޖެހި ބޮޑެތި ގެއްލުންތަކެއް ވީއިރު ވަޔޮލެޓް އެ މަނަވަރުގައި ހުއްޓެވެ. 1912 ވަނަ އަހަރު، މަޝްހޫރު "ޓައިޓޭނިކް" އަޑިޔަށް ދިޔަދަތުރުގައި ވަޔޮލެޓް ހުރީ، އިނގިރޭސިބަސް ރަގަޅަށް ދޭހަނުވާމީހުންނަށް ސަލާމަތީ އިރުޝާދު ދޭށެވެ. މި ހާދިސާއިން ވަޔޮލެޓް ސަލާމަތްވީ ކުޑަ ކުއްޖަކުގޮވައިގެން ލައިފްބޯޓަށް އެރުމުންނެވެ. ތިންވަނަ ހާދިސާއަކީ 1916ވަނަ އަހަރު "ބްރިޓެނިކް" ގައި ގޮތްނޭނގޭ އެއްޗެއްގޮވާ، މި މަނަވަރު އަޑިޔަށް ދިޔަ ހާދިސާއެވެ. މި ހާދިސާގައި 30 މީހުންމަރުވިއިރު ވަޔޮލެޓް ސަލާމަތްވިއެވެ. މިހުރިހާ މަނަވަރު ތަކަކީ އެއް ކުންފުންޏަކަށް ނިސްބަތްވާ މަނަވަރުތަކަށްވުން އެއީވެސް ކުޑަ އިއްތިފާޤެއްނޫނެވެ.\n2.\tމާރޓިން ޔަންހް\n2014 ވަނަ އަހަރަކީ މެލޭޝިއަން އެއަރ އަށް ވަރަށް ބަދުނަސީބު އަހަރެކެވެ. މި އެއަރލައިންގެ އެއް ބޯޓަށް ޔޫކްރެއިން އިން ހަމަލާދީ ވައްޓާލިއެވެ. އަނެއް ހާދިސާގައި ގެއްލުނުބޯޓާއި ބެހޭ ސާފު އެއްވެސް މައުލޫމާތެއް ނުލިބެއެވެ. ބޮޑަށް ބެލެވެނީ އިންޑިޔާކަނޑަށް ވެއްޓުނީ ކަމަށެވެ.މި ދައްކަނީ މަޝްހޫރު އެމް.އެޗް 370 ގެ ވާހަކައެވެ. މިއީ އޭވިޝަންގެ ތާރީޚުގައި ހިނގަދިޔާ އެންމެ އަޖައިބު ކުރުވަނިވި ހާދިސާއެވެ. ނެދަރލެންޑްގެ ބައިސްކަލު ދުއްވުންތެރިޔާ މާރޓިން ޔަންހް ހާމަކުރާ ގޮތުގައި، އޭނާވަނީ މި ދެ ފްލައިޓުން ދަތުރުކުރުމަށްވެސް ޓިކެޓްނަގާފައެވެ. ނަމަވެސް އެންމެ ފަހު ވަގުތު އެހެންތާރީޚަކަށް ބަދަލުކުރީ، އެއަށްވުރެ އަގުހެޔޮކޮށް ޓިކެޓްލިބޭތީއެވެ.\n3.\tސުޓޮމޯ ޔަމަގުޗީ (16 މާރޗް 1916 –4ޖެނުއަރީ 2020)\nޖަޕާނުގެ ސުޓޮމޯ ޔަމަގޫޗީއަކީ ވަރަށް އާދަޔާ ޚިލާފްގޮތަކަށް، އެޓޮމިކް ބޮމުގެ ދެޙަމަލާއަކުން ސަލާމަތްވެފައިވާ މީހެކެވެ. ނަގަސާކީގައި ރަށްވެހިކަން އޮންނަ ސުޓޮމޯ ހިރޯޝިމާއަށް ގޮސްހުރީ އޮފީސް ދަތުރެއްގައެވެ. ދެވަނަ ބޮޑުހަނގުރާމައިގެ ދުވަސްވަރު އެތަނުގައި ހުއްޓާ 1945 ވަނަ އަހަރު އޮގަސްޓް6ވަނަ ދުވަހު ގޮއްވާލި އެޓަމިކް ބޮމުގެ ހަމަލާގައި އޭނާ ޒަޚަމްވިއެވެ. ޖެހިގެން އައި ދުވަހު ސުޓޮމޯ އެނބުރި ހިރޯޝިމާއަށް ދިޔައެވެ. އަދި ލިބިފައިވާ ޒަޚަމްތަކާއި އެކުވެސް އޮގަސްޓް9ވަނަ ދުވަހު އޮފީހަށް ނިކުތެވެ. ހަމަ އެދުވަހު ދެވަނަ އެޓަމިކް ބޮން ގޮއްވާލީ ނަގަސާކީގައެވެ. މި ދެ ޙަމަލާގެ އަސަރު 70 މީހަކަށް ކުރިއެވެ. ނަމަވެސް ދެ ހަމަލާއިންވެސް ސަލާމަތްވެފައިވާ ކަމަށް ރެކޯޑްތަކުން ފެންނަންހުރި ހަމަ އެކަނި މީހަކީ ސުޓޮމޯއެވެ. މިއަހަރުގެ ޖެނުއަރީ4ވަނަ ދުވަހު ސުޓޮމޯ މަރުވީ ބަނޑުގެ ކެންސަރުގައި އުޅުމަށްފަހުއެވެ.\n4.\tރޯއީ ސުވިލަން (7 ފެބްރުއަރީ 1912 – 28 ސެޕްޓެމްބަރ 1983)\nމީހެއްގެ ގަޔަށްހޮނުއެޅުމަށްފަހު ސަލާމަތްވުމުގެ ފުރުސަތުވަރަށްކުޑަވާނެއެވެ. އެހެންކަމަށްވަންޏާ އެއްވެސް މީހެއްގެ ގަޔަށް ދެފަހަރު ހޮނުއެޅުންވާނީ ވަރަށް ނާދިރު ކަމަކަށެވެ. ވިސްނާލާށެވެ. ހަތްފަހަރު ހޮނުއެޅުމަށްފަހު ސަލާމަތްވެއްޖެނަމަ އެއީ އިއްތިފާޤުގެ އިންތިހާހެއްޔެވެ؟ އެމެރިކާގެ ރޯއީ ސުވިލަންއަކީ މިކަން ތަޖުރިބާކޮށް ދުނިޔޭގެ ރެކޯޑްފޮތުން ޖާގަލިބިފައިވާ ހަމައެކަނި މީހާއެވެ. ރޯއީ ގަޔަށް އެންމެ ފުރަތަމަ ހޮނުއެޅީ 1942 ގައެވެ. ހޮނުގެ އަސަރުބޮޑަށްކުރީ ފަޔަށްކަމުން ފައިގެ ބޮޑުވައި އިނގިލީގެ ނިޔަފަތި ނެއްޓިގެންދިޔައެވެ. 1969 ގައި ދެވަނަފަހަރަށް ހޮނުއެޅިއިރު އޭނާ ދިޔައީ ފަރުބަދަމަތީ މަގެއްގައި ދުއްވަމުންނެވެ. އެފަހަރު ރޯއީގެ ބުމަ އަނދާ، ހޭނެތުނެވެ. ތިންވަނަ ހާދިސާ ހިނގީ 1970 ވަނަ އަހަރު އޭނާގެ ގޭގެ ދޮރުމަތީގައި ހުއްޓައެވެ. މިފަހަރު ފިހުނީ އޭނާގެ ކޮނޑެވެ. ހަތަރުވަނަ ހާދިސާހިނގީ 1972 ވަނަ އަހަރު އޭނާ މަސައްކަތްކުރާތަނުގައި ހުއްޓައެވެ. އެފަހަރު ބޮލަށް ހޮނުއަޅާ އިސްތަށިގަނޑުގައި ރޯވިފަހުން ރޯއީ ދާތާކަށް ވިއްޔާ ފެން ޖަގެއް ގެންދެއެވެ. 1973 ގައި ހޮނުއެޅިއިރު ރޯއީ އިނީމަގުމަތީގައި އޭނާގެ ކާރުގައެވެ. ހޮނުއެޅުމުން ވިއްސައިގެންގޮސް ކާރުން ބޭރަށް ރޯއީ ވެއްޓި، އެފަހަރުވެސް އިސްތަށިގަނޑުގައި އަލިފާން ރޯވިއެވެ. ހަވަނަ ފަހަރު ހޮނުއެޅީ ކުޅިވަރު ކުޅޭ މައިދާނެއްގައި ހުއްޓައެވެ. 1974 ގައި ހިނގި މިހާދިސާގައި އަނިޔާވީ އޭނާގެ ކުޑަހުޅަށެވެ. ހަތްވަނަފަހަރު ހޮނުއެޅީ 1977 ވަނަ އަހަރު އޭނާ މަސްބާނަން އުޅެނިކޮށެވެ. އެފަހަރު ބަނޑު އަދި މޭ ފިހިގެން ލިބުން ޒަޚަމްތަކަށް ފަރުވާދޭން ހޮސްޕިޓަލްގައި އެޑްމިޓް ކުރަންޖެހުނެވެ. 1983 ގައި ރޯއީ މަރުވީއަމިއްލައަށް ބޮލަށް ބަޑިޖަހައިގެންނެވެ.


Kulhudhuffushi Online - Dimokrasee veekuge harakaaithakah hoarafushi thahyaaruvanee\nޑިމޮކްރަސީ ވީކުގެ ހަރަކާތްތަކަށް ހޯރަފުށި ތައްޔާރުވަނީ\nޚަދީޖާ އާދަމް -3އަހަރު ކުރިން -7ފެބްރުއަރީ 2016\nހއ ހޯރަފުށީއިލެކްޝަން ކޮމިޝަންޑިމޮކްރަސީ ވީކް\nމި ފެބްރުއަރީ މަހު 16 އިން 20 އަށް ހއ ހޯރަފުށީގައި ބޭއްވުމަށް ހަމަޖެހިފައިވާ ޑިމޮކްރަސީ ވީކަށް ހޯރަފުށިން ދަނީ ތައްޔާރު ވަމުން ކަމަށް އެރަށު ކައުންސިލުން ވިދާޅުވެއްޖެ އެވެ\nކުޅުދުއްފުށީ އޮންލައިނަށް މައުލޫމާތު ދެއްވަމުން ހޯރަފުށީ ކައުންސިލްގެ ރައީސް އަލީ އާރިފް ވިދާޅުވީ ޑިމޮކްރަސީ ވީކަށް ކައުންސިލުން ވާންޖެހޭ ތައްޔާރީތައް ދަނީ ކުރެވެމުން ކަމަށާއި އެގޮތުން ރަށް ޒީނަތްތެރި ކުރުމާއި ރަށަށް އަންނަ މެހެމާނުން ތިބޭނެ އިންތިޒާމުތައް ކުރެވެމުން ދާ ކަމަށެވެ.\nޑިމޮކްރަސީ ވީކް ފެށުމަށް ހަަމަޖެހިފައިވަނީ 14 ފެބްރުއަރީ ވާ އާދިއްތަ ދުވަހު މާލޭގައި ބާއްވާ ލޭ ހަދިޔާ ކުރުމުގެ ޕްރޮގްރާމަކުންނެވެ. ލޭ ހަދިޔާ ކުރުމުގެ އިތުރުން އިތުރު ދެ ހަރަކާތެއް މާލޭގައި ކުރިއަށް ގެންދިއުމަށް ވަނީ ހަމަޖެހިފަ އެވެ. އެއީ މާލޭގެ ހުރިހާ ސްކޫލްގެ ސާނަވީ ގްރޭޑްތަކުގެ ދަރިވަރުންނަށް ސިވިކް އެޑިއުކޭޝަން ޕްރޮގްރާމަކާއި ސިޔާސީ މައިދާނުގައި އަންހެނުން ބާރުވެރި ކުރުމުގެ މައުޟޫގެ މައްޗަށް ބާއްވާ ބަހުސެކެވެ.\nހޯރަފުށީގައި ޑިމޮކްރަސީ ވީކްގެ ޕްރޮގްރާމްތަށް ފެށިގެންދާނީ 16 ވަނަދުވަހު އެވެ. އެރަށުގައި ބޭއްވުމަށް ހަމަޖެހިފައިވާ ޕްރޮގްރާމްތަކުގެ ތެރޭގައި ބޮޑެތި މީހުންގެ ބަހުސް، ފުޓްބޯޅަ މެޗް، ޑިމޮކްރަސީ ސްޓޯލްސް، ބީޗް ފެސްޓިވަލް، އާއިލީ ހަވީރު، ދުއްލިސާ އަދި ބޮޑެތި މީހުންނަށް ބާއްވާ ކުއިޒް ޗެލެންޖެއް ހިމެނެއެވެ\nއެގޮތުން ބޮޑެތި މީހުންގެ ބަހުސަކީ ހއ ރަށްތަކުގެ ކައުންސިލްތަކުގެ މެދުގައި ބޭއްވޭ ބަހުސް މުބާރާތެކެވެ. މި މުބާރާތް 16 ވަނަ ދުވަހު އަދި 18 ވަނަ ދުވަހު ކުރިއަށް ދާނެ އެވެ. އަދި ފުޓް ބޯޅަ މެޗަކީ އިލެކްޝަންސް ކޮމިޝަނާއި އަދި ހޯރަފުށީގެ ހުރިހާ މުވައްސަސާތަކާއި ހޯރަފުށި ރައްޔިތުން ބައިވެރިވާގޮތަށް ބާއްވާ ރަސްމީ މެޗެކެވެ. މި މެޗް ބޭއްވުމަށް ހަމަޖެހިފައިވަނީ 17 ވަނަދުވަހު ހަވީރު އެވެ.\nއިލެކްޝަންސް ކޮމިޝަނުގެ ފަރާތުން ކުރިއަށްގެންދާ މި ހަރަކާތްތަކާ ގުޅޭގޮތުން ހޯރަފުށީ ކައުންސިލުން މައުލޫމާތު ދޭ ގޮތުގައި ޑިމޮކްރަސީ ސްޓޯލާއި އާއިލީ ހަވީރު ގެ މަގުސަދަކީ ޑިމޮކްރަސީގެ މައުލޫމާތު ކުދި ބޮޑު އެންމެނަށް އެއްތަނަކުން ފޯރުކޮށްދިނުމާއި އާއިލާގެ ހުރިހާ މެންބަރުން އުފާކޮށް މަޖާކޮށްލެވޭނެ ފަދަ މާހައުލެއްގާއިމް ކުރުމެވެ. ޑިމޮކްރަސީ ސްޓޯލް ކުރިއަށް ދާނީ 17 އަދި 18 ވަނަ ދުވަހު އެެވެ. އަދި އާއިލީ ހަވީރު ކުރިއަށް ދާނީ 19 ވަނަ ދުވަހުއެވެ. ބީޗް ފެސްޓިވަލްއަކީ ރަށުގެ ކުދި ބޮޑު އެންމެން ބައިވެރިވެވޭ ގޮތަށް ތަފާތު އެކި ކުޅިވަރުތަށް ހިމަނައިގެން ކުރިއަށް ގެންދެވޭ ހަރަކާތެކެެވެ. ބީޗް ފެސްޓިވަލް ހަަރަކާތުގެ ތެރޭގައި ބީޗް ވޮލީ، ވާދެމުން، ޓްރެޝަރ ހަންޓް، ފެތުމުގެ ރޭސް އަދި ކުޑަކުދިންނަށް ހާއްސަ ކުޅިވަރު ހިމެނެ އެވެ. މި ހަރަކާތް ކުރިއަށް ދަނީ 19 ވަނަދުވަހު ހެނދުނު އެވެ.\nބޮޑެތި މީހުންނަށް ބާއްވާ ކުއިޒް ޗެލެންޖަކީ ވަގުތުން ބައިވެރިވާ ގޮތަށް އޯޑިއަންސްގެ ތެރެއިން އޮޑިޝަން ހެދި ހޮވާލެވޭ 10 ފަރާތަކުން ބައިވެރިވާ ގޮތަށް 19 ވަނަ ދުވަހު ކުރިއާށް ގެންދާ ހަރަކާތެކެވެ. ދުއްލިސާއަކީ ޑިމޮކްރަސީ ވީކުގެ ރަސްމީ ހަފްލާ އަދި އިތުރު ހަރަކާތްތަކާއި އެކު ކުރިއަށްގެންދާ ސްޓޭޖް ހަރަކާތެކެވެ. ސްޓޭޖް ހަރަކާތްތައް ކުރިއަށް ދާނީ 18 ވަނަ ދުވަހު ރޭނގަޑު އެވެ.\nޑިމޮކްރަސީއަށް މީހުން ހޭލުންތެރިކުރަން އިލެކްޝަންސް ކޮމިޝަނުން ރާއްޖޭގައި ފުރަތަމަ ފަހަރަށް ފާހަގަކުރާ ޑިމޮކްރަސީ ވީކް މި ހަރާކަތް ތަކުގެ އިތުރުން މާލޭގައި އަދި ހޯރަފުށީގައި ސްކޫލް އެސެންބްލީ ސްޕީޗެއް ދެވިގެން ދާނެ އެވެ. އަދި ހޯރަފުށީގައި ޑޯޓުޑޯ އަދި ބަށި މުބާރާތަކާއި، ހޯރަފުށީ ރައްޔިތުންގެ ފަރާތުން ހާއްސަ ސްޓޭޖް ޝޯއެއް ހުށައަޅައި ދިނުމަށް ވަނީ ހަަމަޖެހިފަ އެވެ.\nހޯރަފުށީ ރައްޔިތުން އެދުނު ހުރިހާ ކަމެއް ރައީސް ކޮށްދީފި، ދެން ބޭނުމީ ސްޕަރ މެޖޯރިޓީ: މުހަންމަދު\nހޯރަފުށީގައި ހުރީ އަސާސީ ހުރިހާ ހިދުމަތެއް ފުރިހަމަވެފަ: މެމްބަރު\nއާމިއޮތީ ޑިމޮކްރަސީ އެއް! ރައިސް ޔާމީނު ނުރުހޭ ޓުއިޓެއް ކުރާމީހަވެސް ކޮޑަގޮޅިޔައްލާ ޑިމޮކްރަސީ!!\nމިއަދަކީ އަނިޔާވެރި، ހަރާންކޯރު ވެރިކަމަކުން ރާއްޖެ މިނިވަންވި ދުވަސް: މުޖުތަބާ\nދެ އަހަރުގެ މެދުކެނޑުމަކަށް ފަހު ޖަލާލުއްދީން ސްކޫލުގެ ބޭންޑް ހަރަކާތްތައް ފަށައިފި


Dhe raiy card aaeku Wolves athun Arsenal balivejje | Jazeera\tދެ ރަތް ކާޑާއެކު ވުލްވްސް އަތުން އާސެނަލް ބަލިވެއްޖެ - Jazeera\nދެ ރަތް ކާޑާއެކު ވުލްވްސް އަތުން އާސެނަލް ބަލިވެއްޖެ\nމި މެޗުން އާސެނަލް ބަލިވީ 2-1 ގެ ނަތީޖާއަކުން\nލީނޯ އަދި ޑޭވިޑް ލުއިޒްއަށް ރަތް ކާޑު ދެއްކި\nމި ބައްޔާއެކު އާސެނަލް ވަނީ ތާވަލުގެ 10 ވަނައަަށް ވެއްޓިފައި\nޖަވިޔަނި February 3, 2021 184 views0\nޑޭވިޑް ލުއިޒްއަށް ރެފްރީ ރަތް ކާޑު ދައްކަނީ\nއިނގިރޭސި ޕްރިމިއަރ ލީގުގައި ވުލްވްސްއާ ދެކޮޅަށް ކުޅުނު މެޗުން އާސެނަލް ބަލިވެއްޖެއެވެ.\nވުލްވްސްގެ ދަނޑުގައި ކުޅުނު މި މެޗުން އާސެނަލް ބަލިވީ 2-1 ގެ ނަތީޖާއަކުންނެވެ. މި މެޗުގެ ފުރަތަމަ ލަނޑު ޖަހާ ލީޑު ނެގީ އާސެނަލްއިންނެވެ. މި ލަނޑު މެޗުގެ 32 ވަނަ މިނެޓުގައި ކާމިޔާބުކޮށްދިނީ ނިކޮލަސް ޕެޕޭއެވެ. އެހެން ނަމަވެސް އޭގެ ފަހުން ވުލްވްސްއިން ވަނީ ކުޅުން ރަނގަޅުކޮށްފައެވެ.\nމި މެޗުގައި އާސެނަލްއަށް އިތުރު ގޮންޖެހުންތަކާއި ކުރިމަތިވެގެންދިޔައީ ވިލިއަން ހޯސޭއަށް އޭރިއާ ތެރެއިން ފައުލްކުރުމާއި ގުޅިގެން ރެފްރީ ޑޭވިޑް ލުއިޒްއަށް ރަތް ކާޑު ދެއްކުމާއި ގުޅިގެންނެވެ. ފުރަތަމަ ހާފުގެ އިތުރު ވަގުތުގެ ތެރޭގައި އާސެނަލް 10 ކުޅުންތެރިންނަށް މަދުވިއިރު ރެފްރީ ދިން ޕެނަލްޓީ ރުބެން ނެވޭސް ވަނީ ކާމިޔާބުކޮށް ވުލްވްސްއަށް އެއްވަރުކޮށްދީފައެވެ.\nދެވަނަ ހާފު ފެށިގެން ހަތަރު މިނެޓު ނުވަނީސް ޖޮއާއޯ މުޓީނިއޯ ވަނީ 30 ޔާޑު ބޭރުން ހަމަލާއެއް ފޮނުވާލައި ލަނޑެއް ކާމިޔާބުކޮށް ވުލްވްސްއަށް ލީޑު ނަގައިދީފައެވެ. މި މެޗު އާސެނަލްއިން ނިންމާލީ ނުވަ ކުޅުންތެރިންނާއެކު ކަމަށްވާއިރު އޭރިއާ ބޭރުން ގަސްތުގައި ބޯޅައިގައި އަތްލުމާއި ގުޅިގެން އެޓީމުގެ ކީޕަރު ލީނޯއަށް ވަނީ 72 ވަނަ މިނެޓުގައި ރަތް ކާޑެއް ދައްކާފައެވެ.\nމި ބައްޔާއެކު އާސެނަލް ވަނީ ތާވަލުގެ 10 ވަނައަަށް ވެއްޓިފައެވެ. ކުޅުނު 22 މެޗުން އެޓީމަށް 31 ޕޮއިންޓް ލިބުނުއިރު ތާވަލުގެ 13 ވަނަ ވުލްވްސްއަށް ލިބެނީ 26 ޕޮއިންޓާއެކުއެވެ.


ހަނގުރާމަ ފެށިގެން، ހައްޔަރުކުރެވުމާއި ހަމައަށް ޞައްދާމު އުޅުއްވީ ކިހިނެއް؟ | ރިޕޯޓު | ޚަބަރު\nBack ކަވާސާ ޚަބަރު ޚަބަރުގެ ބައިތައް ރިޕޯޓު ހަނގުރާމަ ފެށިގެން، ހައްޔަރުކުރެވުމާއި ހަމައަށް ޞައްދާމު އުޅުއްވީ ކިހިނެއް؟\nހަނގުރާމަ ފެށިގެން، ހައްޔަރުކުރެވުމާއި ހަމައަށް ޞައްދާމު އުޅުއްވީ ކިހިނެއް؟\n08 އެޕްރީލް 2004\nޢިރާޤުގެ ކުރީގެ ރައީސް ޞައްދާމު ޙުސައިންގެ ހަވާސާވެރިއެއްކަމުގައިވާ، ޢައްމާރު ހާޝިމް ސުލްޠާން ހާމަކުރާގޮތުގައި، ޢިރާޤު ހަނގުރާމައިގެ ފުރަތަމަ4ދުވަހުގެ ކަންތައްތައް، ޞައްދާމު ހިންގަވަމުން ގެންދެވީ، ބަޣްދާދުގެ ދެކުނުގައި އޮންނަ ބާބިލް ކިޔާ ރަށުގައި ހުންނަ ގެޔެއްގައި ހުންނަވައިގެންނެވެ. އެގޭގައި ހުންނަވައިގެން، ހަނގުރާމަ ހިނގަމުންދާގޮތް ބެއްލެވުމުގެ އިތުރުން، ސިފައިންގެ ޤާއިދުންނާއި ބައްދަލުކުރައްވައި، އެމީހުންނާއި ޞައްދާމު ގުޅުއްވަމުން ގެންދެވިއެވެ.\nމިގޭގައި، ސެޓެލައިޓްގެ ޚިދްމަތެއް އޭރު ބޭނުން ކުރެވެމަކުން ނުދެއެވެ. އެހެންކަމުން، ޞައްދާމު އާއި ހަމައަށް ޚަބަރުތައް ގެންދެވެނީ، ޢަރަބި ސެޓެލައިޓް ޓީވީ ތަކުން ، މަޢްލޫމާތު ނަގައިގެންނެވެ.\nމިދުވަސްކޮޅު، ޞައްދާމުގެ އަރިހުގައި، 16 ހާރިސުން ތިއްބެވެ. ގޭގައި ހުންނަވައިގެން ޓީވީ ބެއްލެވުމަށް، ބޯތައްޓެއް، ހޯދައިދިނުމަށް ، އޭނާގެ ހާރިސުންގެ ކިބައިން ޞައްދާމު އެދިވަޑައިގަތްކަމަށްވެސް، ޢައްމާރު ހާމަކޮށްފައިވެއެވެ.\nބަޣްދާދުގެ ވައިގެ ބަނދަރުގައި ބަދަލުކުރެވުނު ފުރަތަމަ ޙަމަލާތަކުގައި، ޞައްދާމް ޢަމަލީ ގޮތުން ބައިވެރިވެ ވަޑައިގަތްކަމަށްވެސް، ޢައްމާރު ބުނެއެވެ. ނަމަވެސް، މިޙަމަލާތަކުގައި، އޭނާއަށް އެއްވެސް އަނިޔާއެއް ލިބިވަޑައި ނުގަންނަވާކަމަށް ވެއެވެ.\nއަލްމަންޞޫރުގައި ހުންނަ އައްސާޢާ ރެސްޓޯރަންޓުކައިރީގައި ހުންނަ، ގެޔަކަށް، ޞައްދާމު އަވަހާރަކޮށްލުމަށް، އެމެރިކާއިން ދިން ޙަމަލާއަށްވެސް، ޖަޒީރާ.ނެޓް އަށް މަޢްލޫމާތު ދެމުން، ޢައްމާރު އިޝާރާތް ކޮށްފައިވެއެވެ.\nމިގެއަކީ، އެއްގެއިން އަނެއް ގެޔަށް، ބަދަލުވެވަޑައިގަންނަވާއިރު ހުންނަވަން، ހަމަޖެއްސިފައިވާ، ތަންތަނުގެ ތެރޭގައި ހިމެނޭ ގެޔެއްކަމަށް އޭނާ ބުންޏެވެ. 151 ވަނަ ނަންބަރުގެ ނަމުން ނަންދެވިފައިވާ މިޢިމާރާތަށް، އެމެރިކާއިން ޙަމަލާދީފައިވަނީ، ޞައްދާމްއާއި، އޭނާގެ އުޚްތުގެ ފިރިކަލުން، އަރްޝިދް ޔާސީން އެގެއިން ނުކުމެވަޑައިގަތްތާ 15 މިނެޓްފަހުންނެވެ.\nއެމެރިކާ ސިފައިންގެ އަތަށް ބަޣްދާދު ދޫވެގެން ދިޔައީ،9އޭޕްރީލް 2003 ގައެވެ. އޭގެފަހުން، 14 ވަނަ ދުވަހާއި ހަމައަށްވެސް، ޞައްދާމުގެ އަރިހުގައި، އޭނާ ހުރިކަމަށް، ޢައްމާރު ބުނެއެވެ. ޢައްމާރުއާއި، އިތުރު އެހެން 14 މީހުންނާއިއެކު، އޭރު ޞައްދާމު ހުންނެވިކަމަށްވަނީ، ބަޣްދާދުގެ އަވަށެއްކަމުގައިވާ އަލްއަޢްޡަމިއްޔާގައި، މުސްކުޅި އަންހެނެއްގެ ގޭގައެވެ. މިގެއަކީ ދެބުރިއަށް ހަދާފައި ހުރިގެއެކެވެ. ޞައްދާމު މަޑުކުރެއްވީ ދެވަނަ ބުރީގައި، ފާޚާނާއާއިއެކު ހަދާފައިވާ ކޮޓަރިއެއްގައެވެ.\nއަލްފިރްދައުސް މައިދާނުގައި އޭނާގެ ބުދު ވައްޓާލެވުނު ތަން، ޓީވީ އިން ޞައްދާމު ވަގުތުން، ބައްލަވަމުން ގެންދެވިކަމަށްވެއެވެ. ނަމަވެސް، އެކަމާއިމެދު، އޭނާ ހާސްވެވަޑައިގެން، ހިތްހަމަޖެހިވަޑައި ނުގަންނަވާކަމުގެ އެއްވެސް، ޢަމަލެއް ދައްކަވާފައި ނުވާކަމަށާއި، އޭނާގެ މޫނުން، އަދިވެސް ވެރިކަމަށް ވަޑައިގެންނެވިދާނެކަމުގެ ޔަޤީންކަން ލިބިވަޑައިގެންފައިވާކަން ދޭހަވަމުންދިޔަކަމަށް ޢައްމާރު ބުންޏެވެ.\nއެދުވަސްކޮޅު، ޞައްދާމު މިގެއިން ބޭރަށް ނުކުމެވަޑައިގަތީ އެންމެ ފަހަރަކުއެވެ. އެއީ ތިކްރީތުގެ އަލްޢޫޖާގައި ހުންނެވި އޭނާގެ އަންހެނުން، ސަމީރާ ޝާހްބަންދަރު އާއި ބައްދަލުކުރެއްވުމަށެވެ.\nޢައްމާރު ބުނާގޮތުގައި، އޭނާއަށް ޞައްދާމު އެންމެފަހުން ފެނިފައިވަނީ، ޝާހްބަންދަރުގެ އަރިހުގައި، ރޭގަނޑުގެ ކެއުމެއްގައި ބައިވެރިވެވަޑައިގަތްއިރު، އޭޕްރީލް 71 ގައެވެ. އެއަށްފަހު، ފެހި ކުލައިގެ، ޝޯފަރ ކާރެއްގައި، ވަރަށް ގިނަ ފައިސާ ހިއްޕަވައިގެން، ދެ ހާރިސުންނާއިއެކު، ޞައްދާމު ވަޑައިގަތްތަނަކަށް ވަޑައިގަތީއެވެ.\nނާމިޤް ޖާސިމް ޚިޟްރު އައްދޫރީ ކިޔާ މީހެއްގެ ދަނޑުގައި ، 8 ފޫޓު އަޑިއަށް ކޮނެގެން ހަދާފައިވާ، ކުޑަކުޑަ ބިންގަރާހެއްގައި ހުންނަވަނިކޮށް، ޞައްދާމު ޙުސައިން، އަތުލައިގަނެވިއްޖެކަމަށް، 14 ޑިސެމްބަރ 2003 ގައި، އެމެރިކާ ސިފައިން އިޢްލާނުކުރިއެވެ.\nނާމިޤުގެ ބޮޑުބޭބެގެ ދަރިފުޅު ބުނާގޮތުގައި، ޞައްދާމު ހައްޔަރުކުރެވުމުގެ، ދޮޅުމަސްދުވަސްކުރިން، އެމެރިކާ ސިފައިން، މިދަނޑު ބަލާ ފާސްކޮށްފައިވެއެވެ.\nއަދި އޭގެ އެއްދުވަސްކުރިން، އެމެރިކާ ސިފައިންގެ ބަޔަކު އެތަނަށްއައިސް، ކުޑަކުދިންތަކެއް ކައިރީގައި، އެހިސާބުން ޞައްދާމު ފެނިފައިވޭތޯ އަހާ މަޢްލޫމާތު އެއްކުރަމުން ދިޔަކަމަށްވެސް އޭނާ ބުނެއެވެ.\nނާމިޤް އާއި ސުއާލުކުރުމުގެ ކުރިން، ޑިސެމްބަރު 14 ވަނަ ދުވަހުގެ ހަވީރު، އެމެރިކާ ސިފައިންގެ ބޯޓުތައް އެހިސާބުގައި ބުރުޖަހަމުން ދިޔަކަމަށް، އެތާ ކައިރީގައި ދިރިއުޅޭ މީހުން މަޢްލޫމާތު ދިނެވެ. އަދި ، ގާތްގަނޑަކަށް، 600 އެއްހާ މީހުންގެ މައްޗަށް އެކުލެވޭ އެމެރިކާ ސިފައިންގެ ގުރޫޕުން، މިދަނޑަށް ވަދެ ތަންތަން ފާސްކުރަން ފެށުމުގެ ކުރިން، އެތަނަށް، ހުދުކުލައިގެ ދުން މާއްދާއެއް ސްޕްރޭކޮށްފައިވާކަމަށްވެސް، އެމީހުން ބުނެއެވެ.\nމަންޒަރު ދުށް މީހުން ބުނާގޮތުގައި، މިދުންތައް އެރުވުމަށްފަހު، އެތެރެއަށް ވަތް ސިފައިން ނުކުތީ ޞައްދާމުގެ ތުނބުޅީގައި ހިފާ ދަމަމުންނެވެ. ޞައްދާމު އޭރު ހުންނެވީ އޭރު ވަރަށް ވަރުބަލިވެވަޑައިގަންނަވާފައިކަމަށާއި، އޭނާ ހޮޑުލެއްވިތަންވެސް، ފެނިފައިވާކަމަށް، މަންޒަރު ދުށް މީހަކު ކިޔައިދިނެވެ.\nނާމިޤުގެ ގާތް މީހުން ބުނާގޮތުގައި، ޞައްދާމު ހައްޔަރުކުރެވުމުގެ ކުރިން، އޭނާ އެހިސާބުގައި އުޅުއްވާކަމުގެ މަޢްލޫމާތެއް އެމީހުންނަށް އެނގިފައެއް ނުވެއެވެ. ނަމަވެސް، ނާމިޤުއާއި، އޭނާގެ އަންހެނުންނާއި، އެދެމީހުންގެ ދެދަރިންކަމުގައިވާ ޤައިސްއާއި ޢަލާއަށް، ޞައްދާމު އެތާ އުޅުއްވާކަން، އޭރުވެސް އެނގޭކަން، އޭގެ ފަހުން، އެމީހުންނަށް އެނގުނުކަމަށް ނާމިޤުގެ އަވައްޓެރިން ބުންޏެވެ. ދަނޑުގައި ހުންނެވި އިރު، ޞައްދާމުގެ ޚިދްމަތުގައި ހުންނެވީ، ނާމިޤުގެ އަންހެނުންނެވެ.\nޞައްދާމު ހައްޔަރުކުރެވުނު ދަނޑު އޮންނަނީ، ތިކްރީތުގެ ހުޅަނގު ދެކުނުން، ގާތްގަނޑަކަށް9މޭލު ދުރުގައި އަލްޢޫޖާ ކިޔާ ރަށުގެ އައްދޫރު ކިޔާ ހިސާބުގައެވެ. މިދަނޑުގައި ހުންނަ ގޭގެ އަހްލުވެރިން ބުނިގޮތުގައި، ޞައްދާމު އުޅުއްވަމުން ގެންދެވީ، ދަނޑުގައި ހުންނަ ކުޑަކުޑަ ކޮޓަރިއެއްގައެވެ. ބިންގަރާހުގެ ތެރެއަށް އޭނާ ވަދެވަޑައިގަންނަވަނީ، އެމެރިކާ ސިފައިންގެ ބަޔަކު ކައިރީގައި އުޅޭކަމަށް ވާނަމައެވެ.


14 ފެބުރުއަރީ 2021 - 07:49\n"ކިހިނެއްތޯ ނިމުނީ؟" ޒިޔާން އެހިއެވެ.\nރަމީޒު ފައިލެއް ހުޅުވައިލިއެވެ. ފައިލުގެ ގަނޑުތައް ކޮޅުކޮޅަށް އުކަން ވަގުތުކޮޅެއް ހޭދަކުރިއެވެ. އެއަށް ފަހު، ކޮމިޓީގެ އެހެން މެންބަރުންގެ މޫނަށް ބަލައިލިއެވެ. އޭނައަށް ލިބިފައިވާ ބާރާއި، ބުނަން އުޅޭ އެއްޗެއްގެ ސަބަބުން އޭނަގެ މޫނުމައްޗަށް ވެރިވެފައިވަނީ އާދަޔާހިލާފު ކިބުރުވެރިކަމެކެވެ.\n"އަހަރުމެންނަށް ގަބޫލުކުރެވެނީ މަނާރަތު ތުހުމަތުކޮށްފަ ހުރި ކަންކަން ޒިޔާން ކުރި ކަމަށް." ވަރަށް ފިލްމީ ގޮތަކަށް ޒިޔާނާ ދިމާއަށް ބަލައިލަމުން ރަމީޒު ބުނެލިއެވެ.\nޒިޔާންގެ ފައިދަށުން ބިންގަނޑު ދެމިގަތް ކަހަލައެވެ. ނުލާހިކު ސުލްހަވެރިކަމާ އެކު އެއްބަސްވުމަކަށް އާދެވިފައިވާ ކަމެއް އެކޮޅުކޮޅުން ޖެހުނީ ކީއްވެގެން ހެއްޔެވެ؟ އެ ވަގުތު ޒިޔާންގެ ބޮލުގައިރިއްސައިލިއެވެ. ބަޔާނުގައި ޒިޔާނަށް ސޮއިކުރެވުނީ ކިޔަންވާ ވަރަށް ނުކިޔައެވެ. އެއީ ވަރަށް ބޮޑު ގޯހެކެވެ.\n"ނިންމުން ބަދަލުވި ސަބަބު އޮޅުންފިލުވަން އަޅުގަނޑު ބޭނުން." ޒިޔާން ބުންޏެވެ.\n"ސަބަބަކީ އިތުރު ދެ އަންހެން މުވައްޒަފުން ޒިޔާނާ ދެކޮޅަށް ބަޔާންދިނުން،" މޭޒުމަތީގައި އޮތް ފައިލުގައި އަތުން ޖަހައިލަމުން ރަމީޒު ބުންޏެވެ. "އެ ދެ މުވައްޒަފުން ވެސް ބުނަނީ ޒިޔާން ގަދަކަމުން އެ މީހުންނާ ބެހުނޭ! ޖިންސީ ފުރައްސާރަކޮށް، ބްލެކުމޭލުކޮށް، މަގާމުގެ ނާޒާއިޒު ފައިދާ ވެސް ޒިޔާން ނެގިޔޭ. އެހެންވީމާ މި ކޭސް މިހާރު ވަރަށް ވަރުގަދަ ވެއްޖެ! ވަރަށް ސީރިޔަސް ވެސް ވެއްޖެ!"\nފުލުހުންނަކީ ގައުމުގެ އަމަން ރައްކާތެރިކުރަން ތިބޭ ބައެކެވެ. އިންސާފު ގާއިމުކުރަން ތިބޭ ބަޔެކެވެ. އެ ފަދަ ތަނަކުން ވަކި ކޮޅަކަށް ބުރަވެގެން ތަހުގީގެއް ނިންމަފާނެ ކަމަކަށް ޒިޔާނަކަށް ގަބޫލެއް ނުކުރެވެއެވެ.\n"އެޅެން އޮތް އެންމެ ހަރުކަށި ފިޔަވަޅު އަހަރުމެން އަޅާނަން،" ރަމީޒު އިންޒާރުދިނެވެ. "މަތިން އޯޑަރު އައިއްސަ އޮތީ. މި ކަހަލަ ތަނެއްގަ އުޅެމުން އެ ކަހަލަ ކަމެއް ކުރަން ޒިޔާން ލަދުގަންނަން ޖެހޭނެ. ޖެހިލުންވާން ވެސް ޖެހޭނެ. ޒިޔާނަށް ހީވީތަ މީ ހިތުހުރިހާ ގޮތަކަށް އުޅެން އޮތް ތަނެކޭ؟"\nޒިޔާނަށް ލިބުނީ ވަރުގަދަ ސިހުމެކެވެ. ނުކުރާ ކަންތައްތަކެއް ބަޔަކު ލައްވައި އުފައްދައި، އެ މީހުން ލައްވައި ބަޔާން ލިޔުއްވި ބަޔެއްގެ ފަރާތުން އިންސާފު ލިބޭނީ ކިހިނެއް ހެއްޔެވެ؟ މަނާރަތު ފިޔަވައި އެހެން އަންހެނަކާ އެ ކަހަލަ ގުޅުމެއް ޒިޔާން ނުބާއްވައެވެ. އޮފީހުގައި ވިޔަސް ނުވަތަ އޮފީހުން ބޭރުގައި ވިޔަސް ވެހެވެ. ވީއިރު ޒިޔާނާ ބެހޭ ގޮތުން އެހާ ބޮޑެތި ތުހުމަތުތަކެއް ކުރާނީ ކޮން ބައެއް ހެއްޔެވެ؟ ކީއްވެގެން ހެއްޔެވެ؟\n"އެއީ ކޮން ދެ މުވައްޒަފުންނެއް ތޯ؟" ޒިޔާން ސުވާލުކުރިއެވެ.\n"އެ މުވައްޒަފުންގެ ނަމެއް ނުބުނެވޭނެ،" ފައިލު މަތީގައި އަތް ބާއްވައިލަމުން ރަމީޒު ބުންޏެވެ. "އެ މީހުންނާ ބެހޭ އެއްވެސް މައުލޫމާތެއް ވެސް ނުދެވޭނެ."\n"ކޮން އިރަކު ކޮން ތާކުތޯ އެ ހާދިސާތަކެއް ހިނގީ؟" ޒިޔާން އެހިއެވެ.\n"އެޔެއް ވެސް ނުބުނެވޭނެ. ޒިޔާންގެ ބަޔާނުން އެބަ އެނގޭ މަނާރަތާ ވެސް ޒިޔާން ބެހުނުކަން،" ރަމީޒު ބުންޏެވެ. "މުލަކުގަ ޒިޔާންގެ ސައިކަލަށް މަނާރަތު އެރުވީ ވެސް ބިރުދައްކައިގެން، ގަދަކަމުންކަން މިހާރު ކަށަވަރު ވެއްޖެ! އަހަރުމެން އަތުގަ އެބަ އޮތް އޯޑިޔޯ ރެކޯޑިން. އަޑުއަހަން ބޭނުން؟"\nޒިޔާން ހުރީ ބުނާނެ އެއްޗެއް ނޭނގިފައެވެ. ރަމީޒު ބޮލުން އިޝާރާތް ކޮށްލުމާ އެކު ކޮމެޓީގެ އެހެން މެންބަރަކު ލެޕްޓޮޕާ ކުޅެން ފެށިއެވެ. ދެން އިވެން ފެށީ މަނާރަތުގެ އަޑެވެ.\n"އަޅެ ޕްލީޒް!" މަނާރަތު ކިޔެވެ. "އައި ބެގް ޔޫ! އަޅެ ޕްލީޒް ތިހެން ނަހަދާ! އަހަރެން ދޫކޮށްލާ! ޕްލީޒްޕްލީޒް!"\nއެތައް ދުވަހެއް ވަންދެން ޒިޔާންގެ ބޯމަތީގައި އެނބުރެމުންދިޔަ ވިލާގަނޑުގެ ތެރެއިން ވިދުވަރުގެ ހޮނުކަނޑައިގެންދިޔަ ކަހަލައެވެ. މަނާރަތު ދުރާލައި ތައްޔާރުވެފައިވާ ވަރާއި، ހެކި އެއްކުރަން ކޮށްފައިވާ މަސައްކަތް ޒިޔާނަށް އިހުސާސްކުރެވުނީ އެ ވަގުތުއެވެ.\n"ދެން ޕްލީޒް ކިޔާނެކަމެއް ނެތް،" ޒިޔާން ބުނި އަޑުއިވެއެވެ. "އަހަރެން އޭރު ވެސް ބުނިން ތިންވަނަ ފަހަރަށް އެހެން ނުބުނައްޗޭ! ދެން ސަލާމަތެއް ނުވާނެ. ރުޔަސް، އާދޭސްކުރިޔަސް ހަމަ ބޭކާރުވާނީ."\nރިކޯޑުވެފައި ވަނީ އެ ހިސާބަށެވެ. އެ ތަންކޮޅު އެތައް ފަހަރަކު ތަކުރާރުކޮށް ޒިޔާނަށް އިއްވިއެވެ.\n"އެއީ ތި ހީކުރައްވާ ކަހަލަ ކަމެއް ނޫން،" ދިފާއުގައި ޒިޔާން ބުންޏެވެ. "ތީ އޯޑިޔޯ އެޑިޓެއް. ކޮބައިތޯ ތީގެ ކުރިޔާ ފަސް؟ ދެއްކި އެހެން ވާހަކަތައް ކޮބައިތޯ؟"\n"ނުޖެހޭ ބަލާކަށް،" ރަމީޒު ވަގުތުން އިންކާރުކުރިއެވެ. "ސުވާލަކީ އެއީ ޒިޔާންގެ އަޑުހޭ؟ ޒިޔާން އެހެން ބުނިންހޭ؟"\nއިންކާރުކުރެވޭ ވަރަށް ވުރެ އަޑު ސާފެވެ. އެ ރޭ މަނާރަތު ފޯނު ރައްކާތެރިކުރަން އާދަޔާހިލާފަށް މަސައްކަތްކުރިކަން އެ ވަގުތު ވެސް ޒިޔާނަށް ފާހަގަކުރެވުނެވެ. އެހެނަސް އަޅާނުލެވުނީއެވެ.\n"އެކަމަކު އެ ތަނަށް ދާން ސައިކަލުގެ ތަޅުދަނޑި ވެސް ދިނީ މަނާރަތޭ އިނގޭތޯ،" ޒިޔާން ބުންޏެވެ. "ގައިމު ސައިކަލު ދިން މީހަކު ވެސް ހުންނާނެ ނޫންތޯ! ސްޓޭޝަން އިންޗާޖާ ވެސް ސުވާލު ކުރެވޭނެ ނޫންތޯ!"\n"ނުޖެހޭ ކުރާކަށް!" މޭޒުމަތީ ނިކަން ބާރަށް ޖަހައިފައި ރަމީޒު ބުންޏެވެ. "ތި އުޅެނީ ތަހުގީގު ކުރާނެ ގޮތް އަހަންނަށް ކިޔައިދޭންތަ؟ ސުވާލުކުރާނެ މީހުންނާ ބަޔާން ނަގާނެ މީހުން އެނގޭނީ ކޮމިޓީއަށް."\nޒިޔާން އަތަކު ހެތްކެއް ނެތެވެ. އެހެންވިޔަސް، ފަސޭހައިން ބަލި ގަބޫލުކުރާކަށް ޒިޔާން ބޭނުމެއް ނޫނެވެ.\n"ރަޝީދު މަރާލި ރޭ މަސްވެރިންގެ ޕާކުގަ ހުރި ސީސީޓީވީ ފުޓޭޖު އެވިޑެންސަށް ނެގީމެއް ނޫންތޯ!" ޒިޔާން ބުންޏެވެ. "އެ ބައްލަވާލަން ވީނޫންތޯ! އޭރުން ވެސް ފެންނާނެ އަޅުގަނޑު އިސްވެ ގަދަކަމުން އެއްވެސް ކަމެއް ނުކުރާކަން. މަނާރަތު އުޅުނު ގޮތް ހުންނާނެ ކެމެރާއަށް އަރާފަ."\n"ނުޖެހެއޭ ބަލާކަށް،" ވަރަށްރާގުލައިފައި ރަމީޒު ބުންޏެވެ. "ބަލަންޖެހޭނީ ކޯޗެއްކަން ޒިޔާނަކަށް ނޫނޭ އެނގޭނީ."\nމައްސަލައިގެ ހުކުން މާ ކުރިން ލިޔެ ނިންމާފައިވާ ކަހަލައެވެ. ޒިޔާން ހިތަށްއެރިއެވެ. މީހުން ބުނަނީ ތެދެކެވެ. ބެދޭމަޅިއެއް ނުފެންނާނެއެވެ.\n"އެހެންވިއްޔާ އަޅުގަނޑުގެ ފޯނު ބެއްލެވީމެއް ނޫންތޯ! އެއްވެސް އޮރިޔާން ފޮޓޯއެއް ހުރިތޯ؟" ޒިޔާން ސުވާލުކުރިއެވެ. "ނޫނީ އަޅުގަނޑުގެ ގެ ޗެކުކުރައްވަން ވީނޫންތޯ! އެއީ ނޫންތޯ ފުލުހުން ކަންކަން ކުރައްވާ އުސޫލަކީ. އެވިޑެންސް ހޯދަން ޖެހޭނެ ނޫންތޯ!"\n"އެވިޑެންސް ހޯދަންޖެހޭ ގޮތް ވެސް ޒިޔާނަކަށް ނޭނގޭނެ. ކޮމެޓީއަށް އެނގޭނީ." ރަމީޒު ބުންޏެވެ.\n"އެހެންވިއްޔާ މަނާރަތުގެ ފޯނު ބައްލަވާ!" ޒިޔާން އެދުނެވެ. "އަޅުގަނޑު އޮރިޔާން ފޮޓޯތަކެއް ފޮނުވާ ބުލެކުމޭލު ކުރިއްޔާ އޭނަގެ ފޯނުގަ ހެކި ހުންނާނެ ނޫންތޯ! ވައިބާއާ، ވަޓްސްއެޕާ، ޓެލެގްރާމާ، އެސްއެމްއެސް ބެއްލެވޭނެ ނޫންތޯ!"\n"އެ ވެސް ނުޖެހޭ ބަލާކަށް." ރަމީޒު ދިނީ ކުރު ޖަވާބެކެވެ.\n"ކައިރީގައި އުޅޭ ރައްޓެހިންނާ ސުވާލުކުރައްވަން ވީނުންތޯ އެ ކަހަލަ އެއްވެސް ޝައްކެއް ނަމަވެސް ވި ތޯ؟" ޒިޔާން އެދުނެވެ.\n"އަޖައިބެއް ކަހަލަ ކަމެއްނު!" ތަންކޮޅެއް ބާރަށް ރަމީޒު ބުންޏެވެ. "މި ތަނުން ކޮބާ ކުށްވެރިޔަކީ؟ ކޮބާ ތަހުގީގު ކުރާ ބަޔަކީ؟ ބަލަ ކުރިން މި ބުނި ދެ އަންހެން މުވައްޒަފުންނަކީ ކައިރީގަ އުޅޭ ރައްޓެހިންނެއް ނޫންތަ؟"\nޒިޔާން ދެއްކި ހުރިހައި ވާހަކައަކަށް ކޮމިޓީން ދިނީ ބީރުކަންފަތެވެ. ފަލީހަތާއި ބަދުނާމުގެ ފެންގަނޑު ޒިޔާންގެ ކަރާ ހަމައަށް އެރި އިރު ވެސް ޒިޔާން ހިތްވަރުކުރަމުން ގެންދިޔައެވެ.\n"އަޅުގަނޑު މަސައްކަތް ކުރިން އެހެން ޑިޕާޓުމަންޓެއްގަ ވެސް. އެ ތަނުގަ ކޮންމެ ފިރިހެން މުވައްޒަފަކަށް ނުވަ އަންހެން މުވައްޒަފުން ތިބޭނެ،" ޒިޔާން ބުންޏެވެ. "އައްސަވަބައްލަވަ އެ ތަނުގެ އެއްވެސް މުވައްޒަފަކާ ގަދަކަމުން ބެހެން ނޫނީ ބިރުދައްކައިގެން ކަމެއް ކުރަން އުޅުނުތޯ! އެންމެން ވެސް އަޅުގަނޑާ ރައްޓެހިވާނެ. ސަމާސާ ވެސް ކުރަން. ދެން އަޅުގަނޑުގެ އެޕްރައިޒަލް ބައްލަވާ ހަމަ އެންމެ ފަހަރަކު ވެސް ޑިސިޕްލިން މައްސަލައެއް ފާހަގަކޮށްފަ އޮތްތޯ؟ ކުޑަމިނުން އެއްވެސް މީހަކާ ދިމާއަށް ހަޑި ހުތުރު ބަހެއް ވެސް ބުނި ކަމަށް އެބަ އޮތްތޯ؟ މަނާރަތު އެ ހުރިހާ ފޯމުތަކެއް ބަލަހައްޓަނީ. އޭނަ ސޮއިކުރަނީ. ނުސީދާކޮށް ވެސް އެ ކަހަލަ ވާހަކައެއް އެބަ އޮތްތޯ ބައްލަވައިދެއްވާ! ތި ވަރުގެ ބޮޑު ބަދުނާމެއް އަޅުގަނޑުގެ ބޮލުގައަޅުވާ އިރު އަޅުގަނޑުގެ ފެމެލީ ފޭސްކުރަން ޖެހޭނެ ކަންތައްތަކާ މެދު ވެސް ވިސްނާލަން ވާނެ ނޫންތޯ!"\nއެ ހިސާބަށް އައި އިރު ވެސް ޒިޔާން އިސްކުރީ ކެތްތެރިކަމެވެ. ކިޔަމަންތެރިކަމެވެ.\n"ކަމެއް ސާބިތުކުރެވޭނީ ހެކި ހުރިއްޔާ ނޫންތޯ!" ޒިޔާން ހަނދާންކޮށްދިނެވެ. "ކޮބައިތޯ އަޅުގަނޑާ ދެކޮޅަށް ހުރި ހެކިތަކަކީ؟"\n"އެ ވެސް ނެތް މި ތާކު ބުނެވޭކަށް،" ރަމީޒު ޖަވާބުދިނެވެ. "އެކަމަކު ބައިވަރު ހެކި އެބަހުރި."\n"އެކަމަކު މަނާރަތު އެ ހަދަނީ ދޮގުކަން އަޅުގަނޑަށް ސާބިތުކުރެވިދާނެ. ހެކި ވެސް ދެއްކިދާނެ،" ޒިޔާން ބުންޏެވެ. "އޭނަ އެ ބުނަނީ ނޫންތޯ ގަދަކަމުންނޭ އޭނަޔާ ބެހުނީ. ގަދަކަމުންނޭ އަތިރިމައްޗަށް ގެންދިޔައީ. އަޅުގަނޑު އަތުގަ އެބަހުރި ދެ މީހުން އެއްކޮށް ނަގާފަ ހުރި ފޮޓޯތައް. އެ އެއްޗެހި ދައްކަންތޯ؟"\nޒިޔާން ޖީބުން ފޯނު ނެގިއެވެ. ފޮޓޯތައް ހޯދަން ފެށިއެވެ.\n"ނުޖެހޭ ބަލާކަށް!" ރަމީޒު އިންކާރުކުރިއެވެ. "އިތުރަށް އެއްވެސް އެއްޗެއް ބަލާކަށް ބޭނުމެއް ނޫން."\nޒިޔާންގެ ކެތްތެރިކަން ކޮޅުންލީ އެ ހިސާބުންނެވެ. ވަޒީފާއިން ވަކިކުރާނެކަން އޭރު ޒިޔާނަށް ކަށަވަރު ވެއްޖެއެވެ. ދެން ކޮންމެހެން ހިތުގައި އެއްވެސް އެއްޗެއް ބަހައްޓާކަށް ޒިޔާން ބޭނުމެއް ނުވިއެވެ.\n"ދެން ނެތެއްނޫންތޯ ބުނާނެ އެއްޗެއް،" ކުޑަކޮށް ހިތްހަމަނުޖެހިފައި ޒިޔާން ބުނެލިއެވެ. "ތި ކޮމެޓީގަ މުޅިން ވެސް ތި ތިއްބެވީ މަނާރަތުގެ ރައްޓެހިން ނޫންތޯ! އަޅުގަނޑު ކަހަލަ އާދައިގެ މީހެއްގެ ދުވަސް ދުއްވާލަން ތިހާ ގިނަ ބަޔަކު ތިހާ ބޮޑު ޖަރީމާއެއް ހިންގަފާނެކަމަކަށް އަޅުގަނޑު ދުވަހަކު ވެސް ހިތަކަށްނާރާ! ފުލުހުންގެ މުވައްސަސާގެ އަގެއް ނޫންތޯ ތި ވައްޓާލެއްވީ!"\n"އަހަރުމެން މަނާރަތަކާ ރައްޓެއްސެއް ނުވާނެ،" ރަމީޒު ހެދީ ބުހުތާނު ދޮގެކެވެ. "މީ ހަމަ ވަރަށް އިންސާފުވެރިކޮށް ނިމިފަ އޮތް ކަމެއް. ދެން ނެތް އިތުރަށް ދައްކާނެ ވާހަކައެއް. ތިހިރީ ވަޒީފާއިން ވަކިކޮށްފަ!"\nދިގު ވާހަކަ ފަލީހަތް ބިންމާ އިބްރާހީމް ވަހީދު\nމިއަށް ކިޔަނީ ދުރާލާ ވިސްނުމެއް ނޫން. އެމެރިކާގެ ނާސާއިން މީހަކު ހަނދަށް ފޮނުވިއިރުވެސް ހިއެއް ނުވޭ މިވަރަށް ހިސާބުޖަހާފަ ހުރިހެނެއް. ލޮލް. މަނާރަތު މިހިރީ ފަޅި ސިކުންތަށް ކަންކަން އެސްޓިމޭޓުކޮށް ސެޓުކޮށްލާފަ. އަނެއްކާ އެތައް ބަޔަކު ބައިވެރިކޮށް ބޮޑު އޮޕަރޭޝަން ލެވެލްއެއްގަ ކަންކަން ހިންގާލާފަ. ދެން އެކަމު މާ ސްލޯ ވާހަކަ ދާލެއް. އިންޓްރެސްޓް ގެއްލެނީ! އަވަސްކުރޭ!\nމަނާރަތު ފަލީހަތް ކޮށްލަންވާނެ އެހެން ނޫންނަމަ މިވާހަކަ ވަރަށް ހަޑިވާނެ\nތި ކަމެއް ނުުވާނެ\nމިއީ ހަމަ ޕޮލިސް ސަރވިސްގެ ޑިސިޕްލިނަރީ ބޯޑްގައި ގާތްގަނޑަކަށް ކަންހިނގާގޮތް. ވަޒީފާއިން ވަކިކުރުމަކީ ފެން ފޮދެއް ބޯލާފައި ނޭވާއެއްލުންހާ ފަސޭހަކަމެއް މޯލްޑިވްސް ޕޮލިސް ސަރވިސްގައި.\nވާހަކަ ވަރަށް ރީތި، ހީވަނީ އަސްލު ސީންގަ އިދެވޭހެން. ދެން ޒިޔާނަށް ފޯނު ލިބޭނީ މަނާރަތާ ގުޅޭ ހެއްކެއް ހުރިއްޔާ ޑިލީޓްކޮށްފަ. އަދި އިތުރު އިގުރާރުތައް ކުރުވާ، "ހެޔޮފުޅު ކަމުން" ބައެއްކަންކަން ލުއިވެސް ކޮށްދީފަ. މަކަރުވެރި އަންހެނެއްގެ ދަށުވެ، އިޚްލާޞްތެރި ރައްޓެއްސަކުގެ ބަސްނޭހިތާ، އެހީއަށް އެދުނު އިރުވެސް ބީރު ކަންފަތެއްދެވި އޭނާވެސް ގެއްލިގޮސް އެޢާއިލާވެސް ބިކަވީ. ދެ އަންބަށް އިންނަން ވިސްނީރު ނަޞީބެއްނު ރެޚެންދި ޚަދީޖާ ހެދިހެން މަރާނުލިކަންވެސް\nމަނާރަތާ ޒިޔާނުގެ ވާހަކަ ކިޔާއިރު ހީވޭ ޖޭމްސް ބޮންޑާ ޖޮނީ ލީވާ ގެ ވަހަކައޭވެސް މީ. މިއަށްވުރެ ސަޅި ޕްލޮޓަކަށް އުއްމީދުކުރިން ވާހަކަ ފެށިއިރު އެކަމަކު މިއޮތީ ހަމަ އެއްކަލަ ކަސައުޓީ ޒިންދަގީކީ އަކަށް ބަދަލުވެފަ.\nމަނާ ދަ ރަތު\nކޮބާ ސީލެވި ހުންނާނީ ޒިޔާން އަށް މިހާރު. މަގޭ މަގާމް ހޯދަން އުޅެންޏާ ވާނެގޮތް ތި ފެނުނީ.\nއެމީހެއްގެ ޝަރުތު ފުރިހަމަވުމުން މަޤާމްގެ ކުރިއެރުމާއެކު ބޮޑެތި މަޤާމްތަކަމުގެ މަސްއޫލިއްޔަތު އުފުއްލަން ޖެހޭނެ. އެއީ އަދަބު ދެވެން ޖެހޭނެ ކަމެއްނޫން.\nމަނާރަތަށް ވަރުގަދަ ލަގާއެއް ދޭންވަނެ ޒިޔާން. ހަމަ ގައިމުވެސް މަނާރަތަށްވުރެ ޒިޔާންގެ ބޯ ބޮޑުވާނެ. ނުބައި މީހަކާ މަނާރަތަށް ތި ކުޅެވުނީ...\nޙަޤީޤަތުގެ ދުނިޔޭގެ ކަންހިނގާ ގޮތަކީ މިއެއް ނޫން! އޫޕްސް މީވާހަކައެކޭ ދޯ ؟\nހަމަ މިހެން ކަންތައް ހިނގަނީ. ތިބާ އަށް މިކަހަލަ ބޭއިންސާފް ކަންތައް ކުރިމަތި ނުވާނަމަ ހަމްދު ކޮށް ގިނައިން ޝުކުރުވެރިވާށެވެ.


60 foot mathin vettunu meehaku salaamaiyi vumun hairaankan\nރެބެކާ ވެއްޓުނީ ފޮޓޯއިން ފެންނަ ފަރުބަދައިގެ މަތިން\nފަރުބަދައެއް މަތިން ވެއްޓުނު އިނގިރޭސި ވިލާތުގެ ކޯންވޯލްގައި ދިރިއުޅޭ ރެބެކާ ކްރޯފޯޑްގެ ފުރާނަ ސަލާމަތް ވުން ވެފައިވަނީ އޭނާއަށް ފަރުވާދިން ޑޮކްޓަރުން ވެސް އަޖައިބުވީ ކަމަށެވެ. ސަބަބަކީ އުމުރުން 37 އަހަރުގެ ރެބެކާ ވެއްޓުނީ ގާތްގަނޑަކަށް 60 ވަރަކަށް ފޫޓު މަތިން ކަމަށް ވެފައި އޭނާ ވެއްޓި ޖެހުނީ ވެސް ބޮޑު ހިލަގަނޑެއްގެ މައްޗަށް ކަމަށް ވާތީ އެވެ.\nރެބެކާގެ ފުރާނަ ސަލާމަތްވީ އާދަޔާޚިލާފު ގޮތަކަށް ކަމަށް ބުނަމުން ޑޮކްޓަރުން ބުނެފައިވާ ގޮތުގައި އެހާ އުހުން ވެއްޓުނު މީހަކު ސަލާމަތް ވުމަކީ ވަރަށް ނާދިރު ކަމެއް ކަމަށެވެ.\nމި ހާދިސާ ހިނގީ މިދިޔަ އަހަރުގެ ޖޫން މަހު އެވެ. ރެބެކާ ވެއްޓުނީ އާއިލާއަކު ހިނގާލަން ނުކުމެ ހިނގަމުން ހިނގަމުން ގޮސް ފަރުބަދައިގެ ކުރިން ނައްޓާލައިގެންނެވެ. ވަގުތުން އޭނާގެ އާއިލާގެ މީހުން އެއާ އެމްބިއުލެންސަށް ގުޅައިގެން އެމްބިއުލެންސް ހެލިކޮޕްޓަރެއް އައިސް އޭނާ ހޮސްޕިޓަލަށް ގެންދިޔައީ އެވެ.\nޔޫކޭ ނޫހަކަށް ރެބެކާ ވަނީ މި ތަޖުރިބާ ކިޔައިދިފަ އެވެ. އޭނާ ބުނި ގޮތުގައި އޭނާ ވެއްޓިގެން ގޮސް ޖެހުނީ ބޮޑު ހިލަގަނޑެއްގެ މަތީގައި ކަމަށާއި އެވަގުތު ބަޔާންކުރަން ވެސް ނޭނގޭ ވަރުގެ ބޮޑު ތަދެއް އިހްސާސް ކުރެވުނު ކަމަށެވެ. ދުވަހަކު ވެސް އެހާ ގަދަ ތަދެއް އިހްސާސް ނުކުރާ ކަމަށާއި މުޅި ހަށިގަނޑަށް ވެސް އެތަދު ފެތުރިގެން ދިޔަ ކަމަށް ރެބެކާ ބުންޏެވެ.\nވެއްޓި ޖެހުމުން އޭނާ ވެއްޓުނީ 60 ފޫޓު މަތިން ކަމަކަށް ވެސް ރެބެކާ އަށް ވިސްނައެއް ނުލެވުނެވެ.\nރެބެކާގެ ދައްތަ ވެސް އެ ދުވަހު އޭނާއާއެކު ހިނގަން ނުކުމެ އުޅުނެވެ. އޭނާ ބުނި ގޮތުގައި ރެބެކާ ވެއްޓުނު މަންޒަރަކީ ހޮލީވުޑް ފިލްމެއް ކަހަލަ މަންޒަރެކެވެ. އެހާ އުހުން އޭނާ ވެއްޓުނުއިރު ހިލަގަނޑުގަނޑުގައި ތެޅެމުން ދިޔަ މަންޒަރު ފެނުނު ކަމަށް ރެބެކާގެ ދައްތަ ބުންޏެވެ.\n"ރެބެކާ ވެއްޓުމާއެކު އަހަރެންނަށް ފަރުބަދައިން ތިރިއަށް ބަލާލާފައި ހިތަށް އެރި އޭނާ އެ މަރުވިއްޔޭ ދެން،" ރެބެކާގެ ދައްތަ ބުންޏެވެ.\nނަސީބަކުން ރެބެކާ ހޮސްޕިޓަލަށް ގެންގޮސް ޓެސްޓްތައް ހެދިއިރު މާ ބޮޑުކަމެއް އޭނާގެ ހަށިގަނޑަކަށް ވެފައެއް ނެތެވެ. ނަމަވެސް އެކްސްރޭ އިން އޭނާގެ ބޮލަށް ލިބިފައި ހުރި އަނިޔާތައް ފެންނަން އަރިކަށީގެ ވެސް ހަ ބަދަ ބިނދިފައިވާ ކަމަށް ރެބެކާގެ ކޮއްކޮ ބުންޏެވެ. ނަމަވެސް ނަސީބަކުން އޭނާއަށް ހޮސްޕިޓަލުގައި އޮންނަންޖެހުނީ އެންމެ ފަސް ދުވަހު އެވެ.\nއެހާ މަތިން ވެއްޓުނު ނަމަވެސް ރެބެކާއަށް ފުރާނަ އަށް ގެއްލުމެއް ނުވެ ސަލާމަތްވުން މިއީ ވަރަށް ނާދިރުގޮތަކަށް ދިމާވި ކަމެއް ކަމަށް އެންމެންވެސް އެއްބަސް ވެއެވެ.\nމޭ ފޫއަޅުވާލާފައި ހަ ފޫޓު ރޮޑެއް ވަން މީހެއްގެ ފުރާނަ ސަލާމަތްވެއްޖެ


Dhivehinge salaamathaa enme bodah gulhifaivanee India: Nasheedh\nދިވެހިންގެ ސަލާމަތާ އެންމެ ބޮޑަށް ގުޅިފައިވަނީ އިންޑިއާ: ނަޝީދު\n4 ޑިސެމްބަރު 2018: ކުރީގެ ރައީސް މުހައްމަދު ނަޝީދު ކެމްޕޭން ޖަލްސާއެއްގައި ވާހަކަފުޅު ދައްކަވަނީ. -- ފޮޓޯ: މުހައްމަދު އަފްރާހް | އަަވަސް\nރާއްޖޭގެ ތަރައްގީ އާއި ރައްކާތެރިކަމާ އެންމެ ބޮޑަށް ގުޅިފައިވާ ގައުމަކީ އިންޑިއާ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\n"ރާއްޖޭގެ ތަރައްގީއާއި، ދިވެހިންގެ ސަލާމަތާއި ރައްކާތެރިކަން އެންނެ ބޮނޑަށް ގުޅިފައިވަނީ އިންޑިއާޔާ،" ކުރީގެ ރައީސް ނަޝީދު ވިދާޅުވި އެވެ.\nނަޝީދު ވަނީ ރައީސް އިބްރާހީމް މުހައްމަދު ސޯލިހު އިންޑިއާޔަށް ފުރާވަޑައިގަތުމުގެ ކުރިން އެެއާޕޯޓްގައި ބައްދަލު ކުރައްވައިފަ އެވެ. ނަޝީދު އިތުރަށް ވިދާޅުވެފައި ވަނީ ރައީސް ސޯލިހުގެ މިދަތުރުފުޅަކީ ދިވެހިންނަށް އިތުރު ކާމިޔާބީތަކެއް ލިބިގެންދާނެ ދަަތުރުފުޅެއްކަމަށެވެ.\nރައީސް ސޯލިހުގެ ދެކަނބަލުން ރަސްމީ ދަތުރުފުޅެއްގައި އިންޑިއާއަށް މިއަދު ފުރާވަޑައިގެންނެވިއުރު އަރިހުގައި، ފޮރިން މިނިސްޓަރު އަބްދުﷲ ޝާހިދާއި ފިނޭންސް މިިނިސްޓަރު އިބްރާހިމް އަމީރާއި އިންފްރާސްޓްރަކްޗާ މިނިސްޓަރު މުހައްމަދު އަސްލްމް އަދި އިކޮނޮމިކް މިނިސްޓަރު ފައްޔާޒް އިސްމާއިލް ވެސް ބައިވެރިވެވަޑައިގެންފައި ވެއެވެ. ރައީސް ކަމުގެ ހުވާ ކުރުމަށްފަހު ރައީސް ސޯލިހު ބޭރު ގައުމަކަށް ދަތުރު ކުރައްވާ މިއީ ފުރަތަމަ ފަހަރެވެ.\nމިދަތުރާ ބެހޭގޮތުން ވާހަކަފުޅު ދައްކަަމުން ރައީސް ވިދާޅުވީ، އިންޑިއާ އާއި ރާއްޖެއާ ދެމެދު ވިސާގެ ލުއިތަކެއް ދިނުމަށް އެއްބަސްވުމެއްގައި ސޮއިކުރި ނަމަވެސް އަސްކަރިއްޔާއާ ގުޅޭ އެއްވެސް އެއްބަސްވުމެއްގައި ސޮއި ނުކުރައްވާ ކަމަށެވެ.\nވިސާގެ އެއްބަސްވަމާ ބެހޭގޮތުން ފޮރިން މިނިސްޓަރު އަބްދުﷲ ޝާހިދު ވިދާޅުވީ، މި އެއްބަސްވުމަކީ ދެ ގައުމުގެ ދެމެދުގައި އޮންނަ ގާތްގުޅުން އިތުރަށް ބަދަހިކުރަން އުފެދިގެން ދާނެ އާ ދޮރެއް ކަމަށެވެ. މީގެ އިތުރުން ޝާހިދު ވިދާޅުވީ، ވިޔަފާރި އިންވެސްޓްމަންޓްތަކުގެ ދާއިރާއިން ދެ ގައުމުގެ ގުޅުން ބަދަހި ކުރުމަށް ވެސް ރައީސް މަޝްވަރާ ކުރައްވާނެ އެވެ. އެގޮތުން ރާއްޖެއަށް ދިމާވެފައިވާ މާލީ ހާލަތުން އަރައިގަތުމަށް އިންޑިއާގެ އެހީތެރިކަން ހޯދުމާއި ބަޖެޓް ސަޕޯޓަށް ވީހާ ވެސް ކުޑަ އިންޓަރެސްޓް ރޭޓްގައި މާލީ އެހީތެރިކަން ހޯދުމާ ގުޅޭ ގޮތުން މަޝްވަރާ ކުރާނެ އެވެ.\nރައީސް މުހައްމަދު ނަޝީދު އިންޑިއާ ރައީސް އިބްރާހިމް މުހައްމަދު ސޯލިހު + ފޮރިން މިނިސްޓްރީ


149 kilo ge bandhu mahsala Criminal court in beyrukohlaifi\n149 ކިލޯގެ ބަންދު މައްސަލަ ކުރިމިނަލް ކޯޓުން ބޭރުކޮށްލައިފި\nކުރިމިނަލް ކޯޓު: 149 ކިލޯގެ މައްސަލަ ވަނީ ބޭރުކޮށްލާފަ -- އަވަސް ފޮޓޯ: އަހުމަދު ޝުރާއު\nފުލުހުން ވަރަށް ބޮޑު ކާމިޔާބީއެއް ގޮތުގައި ދެކުނު 149 ކިލޯގެ މަސްތުވާތަކެތި އަތުލައިގަތް މައްސަލާގައި ހައްޔަރުކުރި މީހުންގެ ބަންދަކީ ގާނޫނާ ހިލާފު ބަންދެއް ކަމަށް ބުނެ ކުރިމިނަލް ކޯޓަށް ހުށަހެޅި މައްސަލަ އެ ކޯޓުން ބޭރުކޮށްލައިފި އެވެ.\nޖިނާއީ އިޖުރާއަތުގެ ގާނޫނުގެ ދަށުން ހެބިއަސް ކޯޕަސް އަމުރަކަށް އެދި ކުރިމިނަލް ކޯޓަށް މައްސަލަ ހުށަހެޅީ މި މައްސަލާގައި ޝަރީއަތް ނިމެންދެން ބަންދުކުރި ހަތަރު މީހުންނަށް ދައުވާނުކޮށް ބަންދުގައި ބަހައްޓާފައި ތިބުމުންނެވެ.\nޖިނާއީ އިޖުރާއަތުގެ ގާނޫނުގައިވާ ގޮތުން ތުހުމަތެއްގައި މީހަކު ހައްޔަރުކޮށްފައިވާނަމަ، ހައްޔަރުކުރާ ދުވަހުން ފެށިގެން 60 ދުވަހުގެ ތެރޭގައި އެމީހަކަށް ދައުވާ އުފުލައި ކޯޓަށް ފޮނުވަންޖެހެ އެވެ. މި މައްސަލާގައި ޖޫން މަހުގެ 28 ވަނަ ދުވަހަށް ވަނީ އެ މުއްދަތު ހަމަވެފަ އެވެ. މިއަދަށް 60 ދުވަސްވެ އޭގެ އިތުރަށް ވެސް އެއް މަސް ވެފައިވާއިރު މި ވަގުތު އެ މައްސަލާގެ އެއްވެސް ދައުވާއެއް އެއްވެސް ކޯޓެއްގައި ނެތް ކަމަށް މި މައްސަލާގައި ތުހުމަތުވާ ދެ މީހެއްގެ ދެ ވަކީލުން ވެސް އަވަސްއަށް ކަށަވަރުކޮށް ދިނެވެ.\nމި މައްސަލާގައި ޕްރޮސިކިއުޓާ ޖެނަރަލްގެ ފަރާތުން މީގެކުރިން ދައުވާ ވެސް ކުރިމިނަލް ކޯޓުގައި އުފުލި އެވެ. ނަމަވެސް އެ މައްސަލަ ކުރިމިނަލް ކޯޓުން ބޭރުކޮށްލި އެވެ. އެއީ އެ މައްސަލައަކީ ކުރިމިނަލް ކޯޓުގެ ބެލުމުގެ އިހްތިސޯސް ނެތް އަދި ގދ. ގައްދޫ މެޖިސްޓްރޭޓް ކޯޓުން ބަލަން ޖެހޭނެ މައްސަލައެއް ކަމަށް ބުނެ އެވެ. އެމީހުން ބަންދުކުރުމުގެ އަމުރު ނެރުނީ އެ ކޯޓުންނެވެ.\nހެބިއަސް ކޯޕަސް މައްސަލަ ބޭރުކޮށްލަން ކުރިމިނަލް ކޯޓުގެ ރަޖިސްޓްރާ އިއްޔެ ނިންމާފައިވާ ނިންމުމުގައި ބުނެފައިވަނީ މި މައްސަލާގައި ހައްޔަރުކޮށްފައި ތިބި މީހުން ތިބީ ގާނޫނާ ހިލާފު ބަންދެއްގައި ކަމަށް ގަބޫލު ކުރެވޭނަމަ ހޭބިއަސް ކޯޕަސް ރިޓަކަށް އެދި ހުށަހެޅޭނީ ވެސް ކަމުގެ އިހްތިސޯސް ހިނގާ ކޯޓަށް ކަމަށެވެ. އަދި ބަންދު އަމުރު ރިވިއު ކުރަން އެދޭ ހާލަތުގައި އެކަން ވެސް ކުރެވޭނީ އެ ކޯޓަކަށް ކަމަށެވެ. އެހެންވެ މައްސަލަ ކުރިމިނަލް ކޯޓަށް ބަލައިނުގަންނަން ނިންމީ ކަމަށް އެ ނިންމުގައިވެ އެވެ.\nކުރިމިނަލް ކޯޓުން މިހެން ނިންމާފައިވާއިރު، މީގެ ކުރިން އެމީހުންގެ ބަންދު ރިވިއުކޮށް ދިނުމަށް ގައްދޫ ކޯޓަށް ހުށަހެޅުމުން އެ ކޯޓުން ވެސް ނިންމީ އެއީ އެ ކޯޓުގެ އިހްތިސޯސް ނެތް މައްސަލައެއް ކަމަށެވެ. އެހެން ނިންމީ ކުރިމިނަލް ކޯޓުގައި އޭރު ޕްރޮސިކިއުޓާ ޖެނަރަލްގެ ފަރާތުން މައްސަލާގައި ދައުވާ އުފުލާފައިވާތީ ކަމަށް ބުނެ އެވެ. ނަމަވެސް މައްސަލާގައި އުޅޭ ވަކީލް ވިދާޅުވި ގޮތުގައި ގައްދޫ ކޯޓުން އެ ނިންމުން ނިންމިއިރު ކުރިމިނަލް ކޯޓުން އޮތީ ދައުވާ ބޭރުކޮށްލާފަ އެވެ.


ދިވެހި މަންމައެއްގެ ހިތް ކުދިކުދި ކޮށްލި ފޯންކޯލް: “މަންމާއެވެ. އަހަރެން މިހުރީ ސީރިއާގައެވެ.” – Dhen.mv\nޢާލިމް އަބްދުއްލަތީފް October 19, 2020 - 11:12 am\nސީރިއާއަށް ހަނގުރާމައަށް ދިވެހީން ދާ ވާހަކަ އަކީ މިއަދު އަޅުގަނޑުމެންނަށް އައު ވާހަކައެއް ނޫނެވެ. އެތައް ދިވެހީންނެއް ޖިހާދުވުމުގެ ނަމުގައި އެތަނަށް ގޮސްގެން އެބައުޅެއެވެ. އޭގެ ތެރެއިން ބައެއް މީހުން މިހާރު މި ފަނާކުރުވަނިވި ދުނިޔެއާ އަލްވަދާއު ވެސް ކިޔައިފިއެވެ. ނޫކަށި ފުރައިގެ ޒުވާނުން ވެސް ކައިވެނިކޮށް ދަރިއަކު ލިބުމުން ދަރިފުޅު ގޮވައިގެން ސީރިއާ އަށް ދެއެވެ. ގޮސް ދެމަފިރިން މަރުވުމުން ދަރިފުޅު އެތަނުގައި ޔަތީމު ހާލުގައި ޖެހިފައި އެބަތިބެއެވެ.\nމިއީ ގިނަ ބަޔަކަށް ދައްކަން ނުކެރޭ ވާހަކަތަކެެކެވެ. ނުވަތަ ދައްކަން ބޭނުން ނުވާ ވާހަކަ ތަކެކެެވެ. ނަމަވެސް އަޅުގަނޑުމެންގެ މާތްވެގެންވާ އިސްލާމްދީނަކީ މެދުމިނުގެ ދީނެކެވެ. ދީނީ ކަންތައްތަކުގައި ހައްދުފަހަނައަޅައި ގޮސްގެން ނުވާނެއެވެ.\nކިޔައިދޭން މިއުޅެނީ ދިވެހި ޒުވާނެއްގެ ވާހަކައެވެ. އުތުރުގެ ރަށެއްގެ ޒުވާނެއްގެ ވާހަކައެވެ. މި ޒުވާނާއަކީ ކުޑައިރުއްސުރެ ވެސް ވަރަށް އަޚުލާގު ރަނގަޅު ޒުވާނެކެވެ. ބަރާބަރަށް ނަމާދުތައްކޮށް ދީނީ ކަންކަމަށް ފަރުވާތެރި ޒުވާނެކެވެ.\nއަމިއްލަ ރަށުން ގުރޭޑް 10އަކާ ހަމައަށް ތައުލީމް ހާސިލު ކުރުމަށް ފަހު އެ ޒުވާނާ ތައުލީމް ހާސިލު ކުރީ ދިވެހިރާއްޖޭގެ އިސްލާމިކް ޔުނިވާރސިޓީންނެވެ. އެތަނުން ތައުލީމް ހާސިލު ކުރުމަށްފަހު ލިބުނު ސްކޯލާރޝިޕެއްގައި އޭނާ ސައުދީއަށް ކިޔަވަން ދިޔައެވެ.\nސައުދީ އަރަބިއްޔާގައި ކިޔެވުމުގައި އޭނާ ދުވަސްތައް ހޭދަކުރަމުން ދިޔައެވެ. އެއަށްފަހު އޭނާ ދެތިން ރަހުމަތްތެރިއަކާ އެކު އުމްރާއަކަށް ދާ ވާހަކަ އޭނާގެ އާއިލާއަށް ފޯނުކޮށްފައި އޭނާ ބުންޏެވެ. އޭގެ ފަހުން އޭނާގެ ހަބަރެއް ނުވެއެވެ. އާއިލާއިން ތިބީ އޭނާ އުމްރާގެ މަތިވެރި އަޅުކަން އަދާކުރަމުން ދަނީ ކަމުގައި ހީކޮށްގެންނެވެ.\nއެހެން ނަމަވެސް އޭނާގެ މަންމައަށް އޭނާ ކުރި ފޯނު ކޯލަކީ މުޅި އާއިލާ ސިއްސުވާލި ފޯނު ކޯލެކެވެ. މުޅި އާއިލާ އެކަންޏެއް ނޫނެވެ. މުޅި ރަށްވެސް އެ ފޯނު ކޯލުގެ ސަބަބުން ސިއްސުވާލިއެވެ. އޭނާ ފޯނު ކުރީ އޭނާގެ މަންމައަށެވެ. ފޯނު ނަގައި ވާހަކަ ދައްކަން ފަށަމުން ބުނި ތިން ޖުމުލައިން އޭނާގެ މަންމަގެ ފައިދަށުން ބިންގަނޑު ދެމިގަތް ކަހަލައެވެ. ކުޑައިރުއްސުރެ އެހާ ލޯބިދީގެން ބަލައި ބޮޑުކުރި ފިރިހެން ދަރިފުޅަށް، ތަރުބިއްޔަތުގައި މަދުވީ ކޮން ކަމެއް ބާވައޭ އެ މަންމަގެ ހިތަށް އެރިއެވެ. އެ ދަރިފުޅު ދެން ލޮލަށް ފެންނާނެ ބާވައޭ ހިތަށް އެރިއެވެ. އެ ދަރިފުޅުގެ ބޮލުގައި ފިރުމާލާ ދަރިފުޅާ ލޯބިން ވާހަކަ ދައްކާލެވޭނެ ބާވައޭ ހިތަށް އެރިއެވެ.\nއެ ޒުވާނާ އޭނާގެ މަންމަގެ ގާތުގައި ބުންޏެވެ. "މަންމާއެވެ. އަހަރެން މިހުރީ ސީރިއާގައެވެ. އަހަރެންނަށް ހެޔޮ ދުޢާ ކޮށްދެއްޗެެވެ."\nލޯބިވާ ދަރިފުޅު ސީރިއާގެ ހަނގުރާމައިގެ މައިދާނުގައި ހުރި ހަބަރު އަޑުއަހަން މައިލަގޮނޑިއަށް ކެތެއް ނުވިއެވެ. އޭނާގެ މަންމަގެ ހަބަރު ހުސްވެ ރަށު ސިއްހީ މަރުކަޒުގައި އެޑްމިޓް ކުރަން ޖެހުނެވެ. ނަފްސާނީ އެތައް މައްސަލައަކާ އެ މަންމަ ކުރިމަތިލާން ޖެހުނެވެ. އަބަދާއި އަބަދު ދަރިފުޅުގެ ހިޔާލުގައި ހުރެވެއެވެ. އެކަނިހުރެ ވާހަކަ ދެއްކުމާއި ކުއްލިއަކަށް ސިއްސައިގެން ދިއުން ފަދަ ކަންތައްތައް ވާން ފެށިއެވެ.\nމިހާރުު އެ ޒުވާނާ ސީރިއާގެ ހަނގުރާމައިގެ މައިދާނަށް ދިޔަތާ5އަަހަރު ވަނީއެވެ. ދޭތެެރެ ދޭތެރެއިން އާއިލާއަށް ފޯނު ކުރެއެވެ. އެހެން ނަމަވެސް އާއިލާއަކަށް އޭނާއަށް ގުޅޭނެ އިންތިޒާމެއް ނޯވެއެވެ. ޖެހެނީ އޭނާ ގުޅާނެ އިރަކަށް އިންތިޒާރު ކުރާށެވެ. އޭނާ މިހާރު އުޅެނީ އެގައުމުގެ މީހަކާ ކައިވެނި ކޮށްގެންނެވެ. ދަރިއަކުވެސް ހުރެއެވެ. އައި އާއިލާއަށް ގުޅާ ފަހަރުތަކުގައި އުޅޭ ދަތި ހާލުވެސް ކިޔައިދޭ ކަމަށް ވެއެވެ.\nމިހާރު އެ ޒުވާނާ އާއިލާއަށް ހަބަރެއް ނުވާތާ ގިނަ ދުވަސްތަކެއް ވެއްޖެއެވެ. ދުނިޔޭގައި ހުރި ކަމެއް ނުވަތަ ނެތް ކަމެއް ވެސް އާއިލާ އަކަށް ނޭނގެއެވެ. ލޯބިވާ ދަރިފުޅު އަންނާނެ ދުވަހެއްގެ އިންތިޒާރުގައި ހުރި މަންމަގެ ދެލޮލުން ކަރުނަ ނުހިކެއެވެ. އަބަދުމެ އެދެވެނީ ލޯބިވާ ދަރިފުޅު ދެކިލުމަށެެވެ. އެ ދަރިފުޅުގެ ގައިގައި ބައްދާލާ ލޯބިވާ ވާހަކަ ބުނުމަށެވެ. އިންތިޒާރު ކުރެވެނީ، ދިރިހުރި އެ މަންމަގެ އުނގުގައި ބޯ އަޅާލަަން އަންނާނެ ދުވަހަކަށެވެ.\nމިއީ ސީރިއާ އަށް ދިޔަ ދިވެހި ޒުވާނެއްގެ ވާހަކައެވެ. މި ޒުވާނާގެ އާއިލާ މިއަދު އެތިބީ ބިރުވެރިކަން މަތީގައެވެ. އެޒުވާނާ ދުނިޔޭގައި ހުރިކަމެއް ނުވަތަ ނެތް ކަމެއްވެސް ނޭނގޭތީއެވެ. މިފަދަ ބިރުވެރިކަމެއްގައި ކިތައް ކިތައް އާއިލާ އުޅޭނެ ބާވައޭ އަޅުގަނޑުގެ ހިތަށް އަރައެވެ.\nދުނިޔެއައަށް އުފަން ވުމަށްފަހު ޙަޔާތުގެ ދަތުރު ފެށުނީ. ރުހުނަސް ނުރުހުނަސް އެމީހަކަށް ކަނޑައެޅިފައވާ މަންޒިލަށް ވާޞިލް ވާނެކަން ކަށަވަރު.\nމަންމައެއްގެ ހަޔާތް ބަރުބާދު ކޮއްލި ޒުވާނުނަގެ ފޯނުކޯލުތަކެއް މަންމާއެވެ އަހަރެން މިހިރީ ޑުރަގު ބޮއި ވިއްކާ އަދި މަންމަ ބައްޕަ ހައްޖައްދާން ބެހެއްޓި ލާރި ކޮޅު ނަގައިގެން ޑުރަގް ގަނެގެން ބޮއިގެން ޖަލުގަ.\nނު ކެރޭނެ ތި ކަހަލަ ވާހަ ކައެއް ލިޔާ ކަށް.


Feydhoo Ibbe ge hageegathakahvee huvafenaai Nizambe dhin hiyvaru | Mihaaru\nފައިނަލް މެޗުގައި އިންޑިއާ ކޮޅަށް ލަނޑު ޖެހުމަށް ފަހު ފޭދޫ އިއްބެ އުފާފާޅުކުރަނީ.-- ފޮޓޯ: އިމޭޖަސް.އެމްވީ\nފޭދޫ އިއްބެގެ ހަގީގަތަކަށްވީ ހުވަފެނާއި ނިޒާމްބެ ދިން ހިތްވަރު\n17 ސެޕްޓެމްބަރ 2018 - 10:28 12 comments\nހޮނިހިރު ދުވަހުގެ ރެޔާ ހަމަޔަށް، އިބްރާހިމް މަހުދީ (ފޭދޫ އިއްބެ) އަށް އެއީ ހަމަ ހުވަފެނެކެވެ. އެކަމަކު އެރޭ ކުޅުނު ސާފް ސުޒުކީ ކަޕުގެ ފައިނަލުން އިންޑިއާ އަތުން 2-1 އިން ރާއްޖެ މޮޅުވިއިރު ލަނޑު ޖަހައި އޭނާ ވަނީ އެކަން ހަގީގަތަކަށް ހަދައިފަ އެވެ.\n"ވަރަށް ވަރަށް އުފަލުން މިހުރީ. ހަގީގަތުގައި ވަރަށް ހިތްވަރާ އުއްމީދާ އެކު ފައިނަލަށް އައީ. އިރާދަކުރެއްވިއްޔާ އެކަން ވެއްޖެ،" ފައިނަލް މެޗަށް ފަހު "މިހާރަ"ށް ފޭދޫ އިއްބެ ބުންޏެވެ.\nމި ފަހަރުގެ ސާފް ސުޒުކީ ކަޕަކީ ފޭދޫ އިއްބެ ގައުމީ ޓީމުގައި ހިމެނިގެން ކުޅުނު ފުރަތަމަ މުބާރާތެވެ. މިދިޔަ އަހަރު އަލަށް ފުރަތަމަ ޑިވިޝަނުގައި ކުޅެ އެންމެ ހަލުވި ދުވެއްޔެއްގައި ކުރިއަރައިގެން ދިޔަ ކުޅުންތެރިޔަކީ އޭނާ އެވެ. ގައުމީ ޓީމުގައި ލިބޭ ކޮންމެ ފުރުސަތެއްގައި ވެސް ތަފާތު ދެއްކި އެވެ. ސާފްގެ ފައިނަލުގައި ލަނޑު ޖެހުމުގެ އިތުރުން މެޗުގެ މޮޅު ކުޅުންތެރިއާގެ މަގާމު ހޯދި އެވެ.\nފޭދޫ އިއްބެ އަށް އެންމެ ފުރަތަމަ ގިނަ ބަޔެއްގެ ލޯ އަމާޒުވީ 2015 ވަނަ އަހަރުގެ މިނިވަން ޗެމްޕިއަންޝިޕް ފުޓްބޯޅަ މުބާރާތުގެ ފައިނަލުގައި ގދ. ފަރެސްމާތޮޑާ ކޮޅަށް އޭނާ ޖެހި މޮޅު ގޯލާ އެކު އެވެ. އެ އަހަރަށް ފަހު ފުރަތަމަ ޑިވިޝަންގެ ގިނަ ކްލަބްތަކުން ފޭދޫ އިއްބެ އަށް ޝައުގުވެރިވި އެވެ. އަދި އޭނާ އަށް އެކި ގެންނަން ވެސް ބޭނުންވި އެވެ. އެހެން ނަމަވެސް އެކި ސަބަބުތަކާ ހުރެ އެ ވަގުތު އޭނާ ފުރަތަަމަ ޑިވިޝަންގެ ކްލަބަކާ ނުގުޅެ އެވެ.\nއެކަމަކު މިދިޔަ ސީޒަނުގައި އޭނާ ޓީސީއާ ގުޅުނީ އެ ޓީމުގެ ކޯޗު އަދި އޭނާއާ އެއް ރަށަކަށް ނިސްބަތްވާ މުހައްމަދު ނިޒާމް (ނިޒާމްބެ) ދިން ހިތްވަރާ އެކު އެވެ. ޓީސީއާ އެކު ފުރަތަމަ ފޭދޫ އިއްބެގެ ތަޖުރިބާ އަކީ ބައިނަލްއަގްވާމީ މުބާރާތެކެވެ. ބަންގްލަދޭޝްގައި އޮތް ޝެއިހް ކަމާލް ކަޕްގެ ތަށި ހޯދިއިރު، ފޭދޫ އިއްބެގެ ހިއްސާ ވެސް އޮތެވެ. އޭނާގެ ތަޖުރިބާ ނެތް ކަމުގައި ވިޔަސް ހުނަރުން ފެންވަރު ސާބިތުކޮށްދިނެވެ.\nސާފް ސުޒުކީ ކަޕްގައި އިންޑިއާއާ ދެކޮޅަށް ކުޅުނު މެޗުގެ ތެރެއިން ފޭދޫ އިއްބެ. -- ފޮޓޯ: އިމޭޖަސް.އެމްވީ\n"އަސްލު އެ ކާމިޔާބީއާ އެކު ވަރަށް ބޮޑަށް ހިތްވަރެއް ލިބުނު. ކުރިއަށްދާން ވަރަށް ބޮޑު ކޮންފިޑެންސެއް ލިބުނު. ނިޒާމްބެ އަށް ވަރަށް ބޮޑަށް ޝުކުރު އަދާކުރަން. އެއީ އެއްވެސް އިރެއްގައި ކަމެއް ނުވާނެއޭ ނިޒާމްބެ ނުބުނާނެ. މަސައްކަތް ކުރާށޭ ބުނާނީ،" ފޭދޫ އިއްބެ ހެވިފައި ހުރެ ކިޔައިދިނެވެ.\nމިދިޔަ ސީޒަނުގައި މުޅިން އަލަށް ފުރަތަމަ ޑިވިޝަނުގައި ކުޅެ ފޭދޫ އިއްބެ ވަނީ 17 ގޯލު ޖަހައިފަ އެވެ. މިއީ ފުރަތަމަ ސީޒަނެއްގައި އަލަށް އައިސް މަދު ކުޅުންތެރިއަކަށް ނޫނީ ނުވާނެ ފަދަ ކަމެކެވެ.\nގައުމީ ކޯޗުކަމާ ޕީޓާ ސެގާޓް ހަވާލުވި ފަހުން ރާއްޖެ ކުޅުނު ފުރަތަަމަ މެޗުގައި ސިންގަޕޫރު އަތުން 3-2 އިން ބަލިވިއިރު، އެ މެޗުގައި ބަދަލު ކުޅުންތެރިއެއްގެ ގޮތުގައި ކުޅެން ނިކުމެ ފޭދޫ އިއްބެ ލަނޑު ޖެހި އެވެ. އަދި މާލޭގައި ބޫޓާން އަތުން 7-0 އިން މޮޅުވި މެޗުގައި ބަދަލު ކުޅުންތެރިއެއްގެ ގޮތުގައި ކުޅެން އަރައި ލަނޑު ޖަހަން ފުރުސަތުތަކެއް ތަނަވަސްކޮށްދިނެވެ. އަދި މި ފަހަރު ސާފްގެ ކުރިން ގަތަރު ކޭމްޕްގައި އެ ގައުމުގެ ދެ ވަނަ ޑިވިޝަން ޓީމެއް ކަމަށްވާ އަލް-މަރްޚިޔާ ސްޕޯޓްސް ކްލަބާ ދެކޮޅަށް ނެރުނު ފުރަތަމަ އެގާރައިގައި ހިމެނި ލަނޑު ވެސް ޖެހި އެވެ.\nމި ފަހަރުގެ ސާފްގައި ރާއްޖެ ކުޅުނު ފުރަތަމަ މެޗުން ސްރީލަންކާއާ ލަނޑެއް ނުޖެހި އެއްވަރުވި އެވެ. އެހެންވެ ދެ ވަަނަ މެޗަށް އިންޑިއާއާ ދެކޮޅަށް ސެގާޓް ގެނައި ބަދަލުތަކުގެ ތެރެއިން ފޭދޫ އިއްބެ ފުރަތަމަ އެގާރައިގައި ހިމެނި އެވެ. މިއީ ރަސްމީ މެޗެއްގައި އޭނާ ފުރަތަމަ އެގާރައިގައި ކުޅޭ ފުރަތަމަ ފަހަރެވެ. އެ މެޗުން ރާއްޖެ 2-0 އިން ބަލިވި ނަމަވެސް ފޭދޫ އިއްބެ ދެއްކި ކުޅުމަށް ސެގާޓް ވަނީ ތައުރީފް ކޮށްފަ އެވެ. އަދި އޭނާގެ އިތުބާރު ފޭދޫ އިއްބެ އަށް އޮތްކަން ވެސް ހާމަކުރި އެވެ.\nގުރުއަތުލައިގެން ސެމީ ފައިނަލުން ފުރުސަތު ލިބުމުން ގިނަ ފާޑުކިޔުންތަކެއް އަމާޒުވި ނަމަވެސް ފޭދޫ އިއްބެ އާއި ގައުމީ ކުޅުންތެރިން އެކަންކަމަށް ދިނީ ބީރު ކަންފަތެކެވެ. ހުރިހާ ކުޅުންތެރިން ހިތްވަރުލައިގެން ތިބީ އެއް އަމާޒަކާ ދިމާލަށް ދަތުރުކުރުމަށެވެ.\nފައިނަލް މެޗަށް ފަހު ފޭދޫ އިއްބެ (ވ) އާއި އިބްރާހިމް ވަހީދު ތަށްޓައް ބޮސްދެނީ. -- ފޮޓޯ: އިމޭޖަސް.އެމްވީ\n"ކޮންމެ ގޮތެއް ހަދާފައި ވިޔަސް ހުރިހާ ކުޅުންތެރިން ބޭނުންވީ މި ތަށި ނަގަން. އެއްވެސް ކަމަކާ ނުވިސްނައި. މުޅި ޓީމު އޮތީ އެއް ރޫހެއްގައި. އެއީ އަސްލު ސެމީއާ ހަމައިން ފެނުނު ތަފާތަކީ. ގައުމަށްޓަކައި ކުރެވެން ހުރި ހުރިހާ ކަމެއް ކުރަން ކުޅުންތެރިން ހިތްވަރުލީ،" ފޭދޫ އިއްބެ ބުންޏެވެ.\nފައިނަލުގައި ނާއިޒް ހަސަން (ދާދު) ދިން ބޯޅައިން ފޭދޫ އިއްބެ ޖެހި ގޯލަށް ގިނަ ބަޔެއްގެ ތައުރީފް އޮހުނެވެ.\n"ދާދު އެ ބޯޅަ ދިން ހިސާބުން ވަރަށް އިތުބާރާ އެކު އޭރިއާ ތެރެއަށް ބޯޅަ ހިފައިގެން ވަނީ. ދެން ގޯލަށް ޖެހޭނެ އެންމެ ރަނގަޅަށް ފޮނުވާލީ. ވަރަށް އުފާވި ބޯޅަ ގޯލަށް ވަން ވަގުތު. އަޅުގަނޑުގެ ފައިން ފައިނަލުގައި ގޯލެއް ޖަހަން ވަރަށް ބޮޑަށް ބޭނުންވެފައި ހުރީ. އެއީ އަބަދުގެ ވެސް ހުވަފެނެއް،" ގައުމީ ދިދަ ކަރުގައި އޮޅާލައިގެން އުފަލުން ހުރެ ފޭދޫ އިއްބެ ކިޔައިދިނެވެ.\nއުމުރުން 25 އަހަރުގެ ފޭދޫ އިއްބެ ވަނީ އޭނާ މި ހިސާބަށް އައުމުގައި އެހީތެރިވި އެންމެނަށް ޝުކުރުއަދާކޮށްފަ އެވެ. ހާއްސަކޮށް އޭނާގެ ކްލަބް ޓީސީ އާއި ކޯޗު ނިޒާމްބެ އަށެވެ.\nއިތުރު ލިޔުންތައް ގައުމީ ފުޓްބޯޅަ ޓީމް ޓީސީ ސްޕޯޓްސް


Midhiya Sarukaarugai Dhivehi Dhaulathun Syri'ah Meehun Fonuvi: MP Saneef - Vaguthu\n1 މަސް ކުރިން ( އޮގަސްޓް 24, 2021 )\nތިނަދޫ ދެކުނު ދާއިރާގެ އެމްޑީޕީގެ މެންބަރު އަބްދުﷲ ސަނީފް - ފޮޓޯ: މަޖިލިސް\nކުރީގެ ރައީސް އަބްދުﷲ ޔާމީންގެ ސަރުކާރުގައި، ދައުލަތުން ސީރިޔާގައި ހަނގުރާމަ ކުރަން ދިވެހިން ފޮނުވި ކަމަށް ރައްޔިތުންގެ މަޖިލީހުގެ ތިނަދޫ ދާއިރާގެ އެމްޑީޕީ މެންބަރު އަބްދުﷲ ސަނީފް ތުހުމަތު ކުރައްވައިފިއެވެ.\nސަނީފްގެ މި ތުހުމަތު ކުރެއްވީ އިސްލާމްދީނަށް ފުރައްސާރަކުރުމުގެ ކުށް ތަފްސީލު ކުރާ ގޮތަށް ގާނޫނުލް އުގޫބާތަށް އިސްލާހުގެ އިސްލާހު ގެނައުމުގެ ބިލްގެ ބަހުސްގައެވެ.\nސަނީފް ވިދާޅުވި ދީނީ ހަރުކަށި ފިކުރަށް ޖަގާ އެންމެ ބޮޑަށް ޖާގާ ދީފައިވަނީ ދައުލަތުން ކަމަށެވެ. އެއީ ލަދުގަންނަން ޖެހޭ ކަމަކަށްވާއިރު އެކަން އެންމެ ބޮޑަށް ކޮށްފައިވަނީ ކުރީ ސަރުކާރުގައި ކަމަށް ވިދާޅުވިއެވެ.\nރަހުމުކުޑަ ގޮތަކަށް އަވާހާރަކޮށްލާފައިވާ މަޝްހޫރު ދީނީ އިލްމުވެރިޔާ ޑރ. އަފްރާޝީމް އަލީގެ މަރާއި މިނިވަން ނޫހުގެ ނޫސްވެރިޔާ އަހުމަދު ރިލްވާން ވަގަށް ނެގުމަށް ފަހު ގެއްލުވާލި މައްސަލައަށް އިޝާރާތް ކުރައްވާ ސަނީފް ވިދާޅުވި އެ މައްސަލާގައި ހިމެނޭ މީހުންގެ ހެކިތައް ހުރެ އެ ހެކިތައް އޭރުގެ ސަރުކާރުން ނައްތާލާފައިވާ ކަމަށެވެ. އެއިން އެއްވެސް ކަމެއް ހޯދިފައި ނުވުމަކީ ކުރީ ސަރުކާރަށް އިނގިލި ދިއްކުރެވޭނެ ކަންތައް ކަމަށް ސަނީފް ވިދާޅުވިއެވެ.\n"އަފްރާޝީމް މަރާލި ދުވަހު ސްޓެލްކޯ ސަރަހައްދުގައި ހުރި ސީސީޓީވީ ގެއްލުމަކީ އާއްމުންގެ ހިތުގައި ސުވާލު އުފެދޭނެ ކަމެއް. ރިލްވާން މަރާލުމާއި އޭގައި ހިމެނޭ މީހުން ރާއްޖެއިން ބޭރަށް ފުުރުމަކީ އޭރުގެ ދައުލަތަށް އިނގިލި ދިއްކުރެވޭނެ ކަންކަން" އޭނާ ވިދާޅުވިއެވެ.\nއެއަށް ފަހު އޭނާ ތުހުމަތު ކުރެއްވި ގޮތުގައި ރިލްވާން މައްސަލާގައި ހިމެނޭ މީހުންވެސް ސީރިޔާއަށް ފޮނުވާފައިވަނީ ސަރުކާރުންނެވެ.\n"ދައުލަތަކުން މީހުން ސީރިޔާއަށް ފޮނުވުމަކީ މިދިޔަ ސަރުކާރުގައި ހިނގި ކަންތައް" ސަނީފް ތުހުމަތު ކުރެއްވިއެވެ.\nއެހުރިހާ ކަމެއްގެ ތަކުލީފެއް ޖެހުނީ މި ސަރުކާރަށް ކަމަށާއި އެ މީހުން ގެންނަން ހުރިހާ މަސައްކަތެއް ކުރަން ޖެހުނީ މި ސަރުކާރުންކަން ސަނީފް ފާހަގަކުރެއްވިއެވެ.\nސީރިޔާ އިން ފިލި މަންމަ އާއި ދަރިފުޅު އެއް ޔުނިވަސިޓީއަކުން ޑިގްރީ ހަދަނީ\nސީރިއާ ކޭމްޕުގައި އުޅުން ބަޔަކު ޖަރުމަނަށް އަނބުރާ ގެންގޮސްފި\nމެމްބަރު ސަނީފް އަށް "ޏަމްޏަމް" އެއް ފެނުނީ އަލަށް\nއޮގަސްޓް 24, 2021 12:18\nއެ މީހުން ފުރުވަންދިޔައީ މީނަދޯ...ތިހާ ކަށަވަރުކޮށް ކުރީސަރުކާރުން މީހުން ސީރިޔާއަށް ފޮވިކަންއެގުނީ..ކުރީ ސަރުކާރުން ބޭސްފަރުވާއަށް ބެންކޮކަށްވެސް މީހުންފޮނުވި..\nއޮގަސްޓް 24, 2021 13:22\nތިނަދޫ މީހާގަޑާ ކަލެޔަށް އެގެނިހާރު އެވާހަކަ ދައްކަންތަ! އެކަން އިގެހުރެ ސިއްރުކުރީ ކީއްވެތަ! ދޮގުހަދައިގެން އަބަދަކު ނޫޅެވޭނެ!\nއޮގަސްޓް 24, 2021 13:27\nދައްކާނެ ނުދައްކާނަ ވާހަޔެއްނެތި ވަގުތު ބޜކާރުކޮށް ދައުލަތުގެ ރައްޔިތުންގެ ޓެކުސްފައިސާއިން ދިރިއުޅެމުންތިޔަދަނީ! މީނައަށް ވޯޓުދިން ތިނަދޫ މީހުންނަކީވެސް މޮޔައިން!\nއޮގަސްޓް 24, 2021 13:29\nގޫބައްޑާ! މިގޫބައްޑާމެންނަކީ މިރާއާއްޖޭގާ އުފެދުނު އެއްމެނުބާ މީ ހުން.\nއޮގަސްޓް 24, 2021 13:33\nރައްޔަތުން އިންތިޚާބު ކުރި ރައްޔަތުންގެ މަންދޫބެއްގެ ގޮތުގައި ހުރެ މިފަދަ ބޮޑު ބުހުތާން ދޮގު ހަދާއިރު ލަދެއް ޙަޔާތެއްގެ ކަންފުޅެއްވެސް ހުރިތޯ ހިތަށްއަރާ.\nއޮގަސްޓް 24, 2021 13:56\nކުރީސަރުކާރު ބަދުނާމްކުރަންވެގެން މީނަކުރިކަމެއް ސީރިޔާއައް ހަނގުރާމައައް މީހުންފޮނުވީ މިކަހަލަނުލަފާކަންތައްކުރާ މީހުން ޕާޓީގަ މިތިބީ އަދި މިއައްވުރެން ކަންތައް ބޮޑުވާނެ ބަރުލަމާނުގަ\nއޮގަސްޓް 24, 2021 14:36\nމި މީ ހުންނަށް ކިޔަން އެނގޭ އެއްޗަކީ މިދިޔަ ސަރުކާރު އަބަދު ވެސް މިދިޔަ ސަރުކާރު. ޢެ ސަރުކާރުން ސީ ރިޔާ އަށް މީ ހުން ފުރުވަން ގޮސް ތިބީ މީނައާއި މީނާގެ އަނބިދަރިން ކަމަށްވަނީ\nއޮގަސްޓް 24, 2021 14:43\nމަރުވެ ގޮސްފާވާ ބަޔެއްގެ ނަންބޭނުން ކޮއްގެން އިންތިހާބުތަށް ކާމިޔާބުކުރުމަކީ އެމްޑީޕީގެ ނުކުޅެދޭކަން ބޮޑުވަރު\nއޮގަސްޓް 24, 2021 16:52\nމިކަން ތަހުގީގު ކުރަންޖެހޭ.ހިތުހުތި އެއްޗެއް ބުނެވިގެންނުވާނެ.މިކަހަލަ ކަންކަމުގަ.ހަގީގަތް ބަލަންޖެހޭ.މިދިޔަ ސަރުކާރުގަވެސް ދުނިޔޭގަ އަހަރުމެން ތިބީ.އަދިވެސް މިތިބީ.ކުރީ ސަރުކާރަށްވުރެން ހުރިހާކަމަކުން މިސަރުކާރުގެ ނުބައިކަން ބޮޑު.\nއޮގަސްޓް 24, 2021 19:32\nކުރިސަރުކާރުން ވަރަށްކަންކަންކުރި. ގިނަކަންކަންކުރި ގައުމުގެ ތަރއްގީއަށް. ރައްޔިތުންގެ ލާބަޔާ މަންފާއަށް. ތިޔާޖާހިލުބައިގަނޑުއައިސް ރައްޔިތުން ހަނާކުރި އިނދަޖެއްސީ އަޅުވެތިކުރަމުންދަނީ. ދެލޯކަނުބީތާއިންނަކަށް ނުވިސްނޭނެނުވެސްފެންނާނެ. ކޮންމެވެސްމޮޅުއަނގާއެއްތެޅުވޭތޯބަލާތި. ތިޔަކަހަލަބޭކާރުވާހަކަން ގޮނޑިހޫނުކުރަންތިބޭ. މިއަހަރުވެސް މިނިމިގެންދނީ ކުރީސަރުކާރުގެ ބަނދިކިޔާލަކޖޔާލާ ތިއްބާ.އޮއްޓރުހުރިވާހަކއެއްދައްކަންއެނގޭނީވެސް އެގާބިލުކަންޖުރިނަމަތާ. ލަދެއްނުގަނޭ އަނގަހުޅު ވާކަށް.މިނާއަށްތާއެނގޭނީ މިނާބިއްޔަމިކަމުގައި އިސްކޮށްއުޅުނީ. ކުރިސަރުންރައްޔޮތިންގެ ފައިދާއަށް ކޮށްފައިހުރިކަންތައްފެނިދާނެތީއުޅެނީ ކަނނުބަދެގެންހެންބޮޑަށްލަފާކުރއވެނީ.އެހެންވެތާއެނުފެންނަނީ. މިނާގެ ބައިވެރިވުންއޮތްކަމެއްގެވާހަކަތާ އަބަދުދެއްކޭނީ. ލަދުކުޑަބައެއް.\nސެޕްޓެމްބަރު 25, 2021 16:58\nތެދުހަދާ މީހަކު ކަމަށް ގަބޫލުކޮށްގެން ހުރި މީހާ ދޮގުހަދަންފެށީތަ؟ ނަސީދުގެ ދަރަޖައަށް ވެއްޓެނީތަ؟


ކްރައިސްޗާޗް ހަމަލާގައި މަރުވި މީހުންގެ މައްޗަށް ދެ ހަރަމްގައި ޣައިބުގައި ކަށު ނަމާދުކޮށްފި – Haftha\nSun, 31 May, 2020, 1:05 pm\nކްރައިސްޗާޗް ހަމަލާގައި މަރުވި މީހުންގެ މައްޗަށް ދެ ހަރަމްގައި ޣައިބުގައި ކަށު ނަމާދުކޮށްފި\nނިއުޒިލެންޑުގެ ކްރައިސްޗާޗްގައި ހުންނަ ދެ މިސްކިތެއްގައި ނަމާދު ކުރަނިކޮށް މީހަކު ދިން ރުހުމުކުޑަ ބަޑީގައި ހަމަލާގައި މަރުވި މީހުންގެ މައްޗަށް، މަސްޖިދުލް ހަރަމް އާއި މަސްޖިދުލް ނަބަވީގައި ޣައިބުގައި ކަށުނަމާދު ކޮށްފިއެވެ.\nމިމަހުގެ 15 ވަނަ ދުވަހުވީ ހުކުރު ދުވަހު، ހުކުރު ނަމާދު ގަޑީގައި ދިން ބަޑީގެ ހަމަލާގައި 50 މީހުން ވަނީ މަރާލައިފައެވެ. އެ އެންމެންގެ މައްޗަށް މައްކާ އަދި މަދީނާގައި ހުންނަ މުސްލިމުންގެ އެންމެ މުގައްދަސް ދެ މިސްކިތުގައި ޣައިބަށް ކަށުނަމާދު ކުރީ މިދިޔަ ހުކުރު ނަމާދަށްފަހުއެވެ.\nއެގޮތުން މައްކާގައި ހުންނަ މަސްޖިދުލް ހަރަމްގައި އިމާމުވެ ކަށުނަމާދު ކޮށްދެއްވީ އެ މިސްކިތުގެ އިމާމު ޝައިހު މާހިރު އަލް މުޢުޤުލީއެވެ. މަސްޖިދުލްނަބަވީގައި އިމާމުވެ ކަށުނަމާދު ކުރެއްވީ އެ މިސްކިތުގެ އިމާމު ޝައިހު އަބްދުﷲ އަލް ބަޢިޖާންއެވެ.\nކަށުނަމާދުގައި ދެ އިމާމުން ވެސް ވަނީ އެ ހަމަލާގައި މަރުވި މީހުންގެ ފުރާނަތަކުގެ ފާފަ ފުއްސަވައިދެއްވުމަށާއި އެމީހުންނަކީ ޝަހީދުންގެ ގޮތުގައި ލެއްވުމަށް އެދި މާތްﷲގެ ހަޒްރަތުން ދުއާ ދަންނަވައިފައެވެ.\nއަދި މަރުވެދިޔަ މީހުންގެ އާއިލާތަކަށާއި ގާތްތިމާގެ މީހުންނަށް ތައުތިޔާ އާއި ކެތްތެރިކަން ދެއްވާ ހަމަލާގައި ޒަހަމްވި މީހުންނަށް އަވަސް ޝިފާއެއް ދެއްވުމަށް އެދި ދުއާ ދަންނަވާފައިވެއެވެ.\nޖެނެރަލް ޕްރެޒިޑެންޓް ފޮ ދި އެފެއާޒް އޮފް ދަ ޓޫ ހޯލީ މޮސްކްސް ޝައިހު އަބްދުއްރަޙުމާން އަލް ސުދައިސް ވިދާޅުވީ، މިކަމުން ހާމަކޮށްދެނީ މުސްލިމުންނަށް ކުރިމަތިވެފައިވާ މައްސަލަތަކާއި މެދު ސައުދީގެ ރަސްގެފާން ސަލްމާން އާއި ވަލީ އަހުދު މުޙައްމަދު ބިން ސަލްމާން ކަންބޮޑުވެވަޑައިގަންނަވާ މިންވަރު ކަމަށެވެ.\nއަދި ޓެރަރިޒަމް އާއި ހައްދުފަހަނަ އަޅާ ދިއުމަކީ ވަކި ދީނެއް ނުވަތަ ވަކި ގައުމެއް ނެތް ކަމެއް ކަމަށާއި އެކަމާ ދެކޮޅަށް ސައުދީން ގެންގުޅޭ ވަރުގަދަ ވިސްނުން ހާމަކޮށްދޭ ކަމަށް އޭނާ ވިދާޅުވިއެވެ.\nކްރައިސްޗާޗްގައި ހަމަލާގައި މަރުވި މީހުންގެ މައްޗަށް ދެ ހަރަމްގައި ޣައިބުގައި ކަށު ނަމާދު ކުއިއިރު، ނިއު ޒިލެންޑުގައި މިދިޔަ ހުކުރު ދުވަހު ބޮޑު ޖަމާއަތުގައި ވަނީ ހުކުރު ނަމާދު ކޮށްފައެވެ. އަދި އެ ހަމަލާގައި މަރުވެދިޔަ މީހުންގެ ހަނދާނުގައި މުޅި ގައުމުގައި ދެ މިނެޓުގެ ސުކޫތެއް ގެނައުމަށްފަހު ބަންގީގެ އަޑު ވަނީ ގުގުމާލައިފައެވެ.


Addu operation: ithuru3meehaku shareeaiy nimen dhen bandhah | Wathan.mv އައްޑޫ އޮޕަރޭޝަން: އިތުރު ތިން މީހަކު ޝަރީއަތް ނިމެންދެން ބަންދަށް | Wathan.mv\nއައްޑޫ އޮޕަރޭޝަން: އިތުރު ތިން މީހަކު ޝަރީއަތް ނިމެންދެން ބަންދަށް\nޝަރީއަތް ނިމެންދެން ބަންދުގައި ބެހެއްޓުމަށް އަމުރު ކުރި ތިން މީހުންނަކީ ސ. ހިތަދޫ/ ފިނިފަރު، ހަސަން އާމިރު (25އ) ، އާއި ސ. ހިތަދޫ/ބުލޫބާރޑް، ހޫދު ލަތީފް (24އ) އާއި ސ. ހިތަދޫ/މަންދޫބުގެ، ޙުސައިން ސިމާޙު (27އ)އެވެ.\nމި ތިން މީހުންނާއެކު ޖުމްލަ ފަސް މީހަކު ތިބީ ޝަރީއަތް ނިމެންދެން ބަންދުކޮށްފައެވެ. އެއީ އައްޑޫގެ ބޮޑު ޑްރަގް ލީޑަރެއް ކަމަށް ތުހުމަތު ކުރާ ސ. ހިތަދޫ/ފިނިފަރު، ޢަބްދުﷲ އިބްރާހިމް (33އ) އާއި ސ. ހިތަދޫ/ކޯޅި، މުހައްމަދު ޔާމީން ނަސީރު (23އ) އެވެ.\nމި މަހުގެ އެއް ވަނަ ދުވަހުން ފެށިގެން ފުލުހުން ހިންގި މި އޮޕަރޭޝަންގައި 16 މީހަކު ހައްޔަރު ކުރިއެވެ. މިމައްސަލައާ ގުޅިގެން ހައްޔަރުކުރި މީހުންގެ ތެރެއިން ތަހުގީގަށް އިތުރަށް ބަންދުގައި ބައިތިއްބަން ނުފެންނާތީ އަށް މީހަކު ވަނީ ދޫކޮށްލައިފިއެވެ. އޭގެ ތެރޭގައި ކުރީގެ މަޝްހޫރު ފުޓްބޯޅަ ކުޅުންތެރިޔާ އަދި ގައުމީ ފުޓްބޯޅަ ޓީމްގެ މިޑްފީލްޑަރު ޝަމްވީލް ގާސިމް (ބޮންޑާ) ވެސް ހިމެނެއެވެ.\nއެކަމަކު، ބޮންޑާ އާއި މަސްތުވާތަކެއްޗާ އެއްވެސް ގުޅުމެއް ނެތް ކަމަށްވެއެވެ. އަދި އޭނާ އެހީތެރިވެފައި ވަނީ އަބްދުﷲ އިބްރާހިމްގެ ލޯންޗެއް ކަނޑުމަތީގައި ހުއްޓިފައި އޮތުމުން، އެ ލޯންޗު ކަފު ޖަހައިގެން ގެނެސްދިނުމަށެވެ.\nއަބްދުﷲ އިބްރާހިމް އިސްވެ ހުރެ، ދިވެހިންގެ އިތުރު ބަޔަކާއި ބޭރު ބަޔަކު ގުޅިގެން ރާއްޖެއަށް ކަނޑުމަގުން ގިނަ އަދަދެއްގެ މަސްތުވާތަކެތި އެތެރެ ކުރަންއުޅޭ ކަމަށް ފުލުހުންނަށް ލިބުނު މައުލޫމާތަކާ ގުޅިގެން ހިންގި ހާއްސަ އޮޕަރޭޝަންގައި ބަރުދަނުގައި 98.6 ކިލޯގެ މަސްތުވާތަކެތި ފެނިފައިއެވެ. އެއީ އެތައް މިލިއަން ރުފިޔާގެ މަސްތުވާތަކެތި ކަމަށް ފުލުހުން ވިދާޅުވެއެވެ.


Alhugandakee gina kan kamugai naakaamiyaabu meehei : Raees Nasheed\nއަޅުގަނޑަކީ ގިނަ ކަންކަމުގައި ނާކާމިޔާބު މީހެއް: ރައީސް ނަޝީދު\nކުރެއްވުނު ކާމިޔާބު ކަމެއްގެ ގޮތުގައި ވިދާޅުވީ ގިނަ ޕާޓީ އެކުލެވޭ ސިޔާސީ ނިޒާމެއް ރާއްޖެ ގެނައުމުގެ މަސައްކަތް ކުރެއްވުމުގައި އުޅުއްވުން\nތާޖު މަހަލް ބަލާލަން ނުދާނެ ކަމަށް ވިދާޅުވީ އަނބިކަނބަލުން ލައިލާ އާ ނުލާ އެތަނަށް ވަޑައިނުގަންނަވަން ވެގެން ކަމަށް ވިދާޅުވި\nކ. މާލެ | 8 ޑިސެންބަރ 2019 | އާދީއްތަ 08:59 | 3,928\nރައީސް ނަޝީދާއި އަނބިކަނބަލުން ލައިލާ - އަންޖު\nގިނަ ކަންކަމުގައި އެމަނިކުފާނަކީ ނާކާމިޔާބު މީހެއްކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ ރައީސް އާއި ސުވާލުކުރުމުގެ ފުރުޞަތު ޢާންމު ރައްޔިތުންނަށް ދިނުމަށް ބޭއްވި 'އާސްކް ސްޕީކަރ' ޕްރޮގުރާމުގައި އާންމު ރައްޔިތަކު އެމަނިކުފާނުގެ ފެއިލިއަރ އާއި ކާމިޔާބީ އާއި ގުޅޭގޮތުން ދެންނެވި ސުވާލަށް ޖަވާބު ދެއްވަމުން ނާކާމިޔާބު ކަމެއްގެ ގޮތުގައި އެމަނިކުފާނު ނެންގެވީ އަމިއްލަ ދިރިއުޅުމުގައި ކުރައްވާ ކަމެކެވެ. އެއީ ގަސްއިންދެވުން ކަމަށް ވިދާޅުވެ ރައީސް ނަޝީދު ވިދާޅުވީ އަމިއްލައަށް ގަހެއް ޖަހައިގެން އެގަހެއް ރޯކުރަން ވަރަށް އުނދަގޫ ކަމަށެވެ. އެހެންނަމަވެސް އެމަނިކުފާނުގެ އަނބިކަނބަލުން ލައިލާ އަލީ ގަހެއް އިންދަވައިފިނަމަ ވަރަށް ފަސޭހައިން އެގަހެއް ރޯވެ ހެދޭކަމަށް ރައީސް ނަޝީދު ވިދާޅުވި އެވެ.\nއިހަކަށް ދުވަހުވެސް އަޅުގަނޑު ދެ ގަސް ގެނެސްގެން ޖަހައިގެން އަދިވެސް އަޅުގަނޑު އަމިއްލައަށް ޖަހައިގެން ވަރަށް އުނދަގޫ އެގަހެއް ރޯކުރަން. ހަމަ ލައިލާ ޖެހީ އެރޯވޭ. އަޅުގަނޑަކަށް ނޭންގޭ ދެން އެ ކޮންމެސް ގޮތެއް ހައްދަވަނީ ނޫންކަމެއް. ހަމަ އަޅުގަނޑު އެންމެ ފަހުން ހޯދައިގެން ގެނައި ދެ ގަހުން އެއް ގަސް އެބަ ރީތިކޮށް ރޯވޭ. ދެންކޮންމެ މީހެއްގެވެސް ހުންނާނެ ދެއްތޯ އަމިއްލަ ހަޔާތުގެ ހުންނަ ފެއިލިއަރސް. ނާކާމިޔާބު މީހެއް އަޅުގަނޑަކީ އެނގޭތޯ. ވަރަށް ގިނަ ކަންކަމުގައި.\nމީގެއިތުރުންވެސް ރައީސް ނަޝީދު ވަނީ މިމަހުގެ9ން 13 ށް އިންޑިޔާއަށް ކުރައްވާ ދަތުރުފުޅުގައި ތާޖު މަހަލް ބަލާލަން ނުދާނެ ކަމަށް ވިދާޅުވި ސަަބަބުވެސް މިޕްރޮގުރާމުގެ ތެރެއިން ހާމަކޮށްދެއްވާފަ އެވެ. ޕްރޮގުރާމުގެ ހޯސްޓް، ރައްޔިތުންގެ މަޖިލީހުގެ މީޑިޔާ ޑިރެކްޓަރ ހަސަން ޒިޔާއު ކުރެއްވި ސުވާލަށް ޖަވާބު ދެއްވަމުން ރައީސް ނަޝީދު ވިދާޅުވީ ތާޖު މަހަލް ބަލާލަން ނުދާނެ ކަމަށް ވިދާޅުވީ އަނބިކަނބަލުން ލައިލާ އާއި ނުލާ އެތަނަށް ވަޑައިނުގަންނަވަން ވެގެން ކަމަށެވެ.\nއެއީ ލައިލާ އާއެކީގައި އެތަނަށް އަޅުގަނޑަކަށް ނުދެވޭ. އެހެންވީމާ ލައިލާ ނުލައި ދާކަށް ގަސްތެއް ނުކުރަން.\nރައީސް ނަޝީދާއި ރައްޔިތުންގެ މަޖިލީހުގެ ވަފުދެއް އިންޑިޔާއަށް ޒިޔާރަތް ކުރުމަށް ހަމަޖެހިފައިވަނީ ރައްޔިތުންގެ މަޖިލީހާއި އިންޑިޔާގެ ޤާނޫނު ހަދާ މަޖިލީހާއި ދެމެދު އެއްބަސްވުމެއްގައި ސޮއިކުރުމަށެވެ. މިދަތުރުފުޅުގެ މައުލޫމާތު މިދައުރުގެ އެންމެ ފަހު ޖަލްސާގައި ދެއްވަމުން ރައީސް ނަޝީދު ވިދާޅުވީ މިދަތުރުގައި ގިނަ ތަންތަނަކަށް ދިޔުމަށް ހަމެޖެހިފައިވާކަމަށާއި އޭގެތެރޭގައި ތާޖު މަހަލްވެސް ހިމެނޭކަމަށެވެ. ނަމަވެސް ފަހުން ވިދާޅުވީ ގަސްތުކުރައްވަނީ ތާޖު މަހަލަށް ވަޑައިނުގަންނަވަން ކަމަށެވެ.\nއެ މަނިކުފާނުގެ ހަޔާތްޕުޅުގައި މިހާތަނަށް އާއިރު ކުރެއްވުނު ކާމިޔާބު ކަމެއްގެ ގޮތުގައި ސިފަކުރެއްވީ ގިނަ ޕާޓީ އެކުލެވޭ ސިޔާސީ ނިޒާމެއް ރާއްޖެ ގެނައުމުގެ މަސައްކަތް ކުރެއްވުމުގައި އުޅުއްވުމެވެ.\nދެން މިކަމަކީ ހިޔާލު ފާޅުކުރުމުގެ މިނިވަންކަމާއި އެއްވެ އުޅުމުގެ މިނިވަންކަމާއި އަދި ސުލްހަވެރި ސިޔާސީ ހަރަކާތް ހިންގުމުގެ މިނިވަންކަން. އެކަންކަމަކީ ޤައުމެއް ބިނާކުރުމުގައި ޤައުމިއްޔަތެއް ބިނާކުރުމުގައި ބޭނުންތެރި ކަންކަމަށް އަޅުގަނޑު އަބަދުވެސް ދެކެން.\nރައީސް ނަޝީދު ވިދާޅުވީ އެކަންކަމުގައި ވިއްސަކަށް އަހަރު އުޅެވިއްޖެ ކަމަށާއި އެއީ ކުރެވުނު ކަމެއްގެ ގޮތުގައި ހިތްޕުޅަށް އަރާ ކަމަށެވެ.


SunOnline:2mas therey Senehiya Hospitalakah tharaggee kuraanan: Raees\nދެމަސް ތެރޭ ސެނެހިޔާ ހޮސްޕިޓަލަކަށް ތަރަގީކުރާނަން: ރައީސް\nމުހައްމަދު މުޒައްޔިން ނާޒިމް 23 Apr 2019, 23:47\nމިރޭގެ ރަސްމިޔާތުގައި ރައީސް ސޯލިހް ވާހަކަ ދައްކަވަނީ: ރައީސް ވިދާޅުވީ، ކުރިއަށް އޮތް ދެމަސް ދުވަސް ތެރޭ ސެނެހިޔާ ހޮސްޕިޓަލް ފެންވަރަށް ތަރައްގީ ކުރެވޭނެ ކަމަށް -- ފޮޓޯ/ ރައީސް އޮފީސް\nސިފައިންނަށް ހާއްސަ، ސިއްހީ ފަރުވާ ފޯރުކޮށްދެމުން އަންނަ ސެނެހިޔާ، ކުރިއަށް އޮތް ދެމަހެއްހާ ދުވަސް ތެރޭ ހޮސްޕިޓަލަކަށް ތަރައްގީ ކުރެވޭނެ ކަމަށް ރައީސް އިބްރާޙިމް މުހައްމަދު ސޯލިހް ވިދާޅުވެއްޖެ އެވެ.\nސެނެިޔާ ހޮސްޕިޓަލުގައި މިހާރު ސިއްހީ ހިދުމަތް ދެމުން އަންނަނީ ކްލިނިކް ފެންވަރުގައެވެ.\nސިފައިންގެ 127 ވަނަ އަހަރީ ދުވަހުގެ މުނާސަބަތުގައ މިރޭ ކަޅުތުއްކަލާ ކޮށީގައި ވާހަކަ ދައްކަވަމުން ރައީސް ސޯލިހް ވިދާޅުވީ، ސެނެހިޔާ ރަނގަޅު ފެންވަރުގެ ހޮސްޕިޓަލަކަށް ބަދަލުކުރުމުގެ ހުރިހާ ކަމެއް މިހާރު ހަމަޖެހިފައިވާ ކަމަށާއި ކުރިއަށް ކުރިއޮތް ދެމަހެއްހާ ދުވަސް ތެރޭ އެތަން ހޮސްޕީޓަލު ފެންވަރަށް ތަރައްގީކޮށް މުޅިން އާ ހިދުމަތްތަކެއް ދެވޭނެ ކަމަށެވެ.\n"ކުރިއަށް އޮތް ދެ މަހެއްހާ ދުވަހުގެ ތެރޭގައި، ސެނަހިޔާވެސް، ހޮސްޕިޓަލެއްގެ ފެންވަރަށް ތަރައްޤީކޮށް، މުޅިން އައު ހިދުމަތްތަކެއް ދޭން ފެށޭނެ،" ރައީސް ވިދާޅުވިއެވެ.\nރައީސް ވިދާޅުވީ، ސިފައިންނާއި ސިފައިންގެ ޢާއިލާތަކުގެ ސިއްހީ ދުޅަހެޔޮކަން އިތުރުކުމަށް ސަރުކާރުން ވަރަށް ބޮޑު ސަމާލު ކަމެއް ދޭ ކަމަށެވެ. އެގޮތުން، ސިފައިންނަށް ދެމުން އައި ޗުއްޓީއާއި އެލަވަންސްތައް މިހާރު ކުރިއަށްވުރެ އިތުރު ކުރެވިފައިވާ ކަމަށް ރައީސް ފާހަގަ ކުރެއްވިއވެެ. އަދި ކުރިއަށް އޮތްތާގައި އަދި ސިފައިންނަށް ދެވޭ ޢިނާޔަތްތައްވެސް އިތުރަށް ރަނގަޅު ކުރެވިގެންދާނެ ކަމަށް ރައީސް ވިދާޅުވިއެވެ.\nކުރިއަށް އޮތް ދެމަސް ދުވަސް ތެރޭ، ސެނެހިޔާ ހޮސްޕިޓަލް ފެންވަރަށް ތަރައްގީ ކުރެވޭނެ ކަމަށް ރައީސް މިރޭ ވިދާޅުވިއިރު، މިދިޔަ ނޮވެމަބަރު މަސް ތެރޭ އެ ހޮސްޕިޓަލުގައި ވަނީ، އޮޕަރޭޝަން ތިއޭޓަރަކާއި ޖެނެރަލް ވޯޑެއް ހުޅުވާފައެވެ. އޭރު ޑިފެންސް މިނިސްޓަރު މާރިޔާ އަހްމަދު ދީދީ ވިދާޅުވެފައި ވަނީ، އޮޕަރޭޝަން ތިއޭޓަރާއި ޖެނެރަލް ވޯޑެއް އެތަނުގައި ހުޅުވިގެން ދިޔުމަކީ، ސެނަހިޔާ ފުރިހަމަ ހޮސްޕިޓަލަކަށް ހެދުމަށްކުރާ މަސައްކަތުގެ ބަޔެއް ކަމަށެވެ.\nސިފައިންނަށް ހާއްސަވި ނަމަވެސް ސެނެހިޔާ އަކީ، އާންމުނަށް ވެސް ސިއްހީ ހިދުމަތް ފޯރުކޮށްދެމުން އަންނަ ހޮސްޕިޓަލެކެވެ.\nސިފައިންގެ މީހަކު އަންހެނަކަށް ޖިންސީ ގޯނާކުރި މައްސަލައެއް\nއަސްކަރިއްޔާގެ އޮނިގަނޑަށް ބަދަލުތައް ގެންނަނީ\nސިފައިންގެ އަގުވަޒަންކޮށް ޕްރޮމޯޝަން ދެނީ


SunOnline: Lanka ge mai idhikolhu party ge riyaasee candidate akah Rajapaksa ge kokkofulhu\nލަންކާގެ މައި އިދިކޮޅު ޕާޓީގެ ރިޔާސީ ކެންޑިޑޭޓަކަށް ރާޖަޕަކްސަގެ ކޮއްކޯފުޅު\nރުގިއްޔާ މުހައްމަދު މޫސާ 12 Aug 2019, 11:16\nލަންކާގެ މައިި އިދިކޮޅު ޕާޓީގެ ރިޔާސީ ކެންޑިޑޭޓު ކަމަށް ހަމަޖައްސާފައި ވަނީ ގޯޓާބަޔަ ރާޖަަޕަކްސަ -- ފޮޓޯ: ރޮއިޓާސް\nކޮލަމްބޯ (އޮގަސްޓު 12): ސްރީލަންކާގެ މައި އިދިކޮޅު ޕާޓީގެ ރިޔާސީ ކެންޑިޑޭޓަކަށް އެގައުމުގެ ކުރީގެ ރައީސް މަހިންދަ ރާޖަޕަކްސަގެ ކޮއްކޯފުޅު ގޯޓާބަޔަ ރާޖަޕަކްސަ ރަސްމީކޮށް އައްޔަންކޮށްފިއެވެ.\nލަންކާގެ ސްރީލަންކާ ޕޮޑުޖާނަ ޕެރަމުނަ (އެސްއެލްޕީޕީ)ގެ ރިޔާސީ ކެންޑިޑޭޓަކަށް ގޯޓާބަޔަ އައްޔަން ކުރީ އެ ޕާޓީގެ ރައީސް ކަމަށް މަހިންދަ ރާޖަޕަކްސަ ހޮވުމަށް ފަހުގައެވެ.\nގޯޓާބަޔަ ވިދާޅުވި ގޮތުގައި އޭނާ ރައީސްކަމަށް އިންތިހާބުވެއްޖެނަމަ އެންމެ ބޮޑު އިސްކަމެއް ދެއްވާނީ ގައުމުގެ ސަލާމަތަށާއި ގައުމުގެ އިގުތިސާދު ކުރިއެރުވުމަށެވެ.\nމިދިޔަ އޭޕްރިލް މަހު ލަންކާގައި ދިން ބޮމުގެ ހަމަލާތަކާ ގުޅިގެން އެގައުމަށް ފަތުރުވެރިންދާ މިންވަރު މަދުވެ، އެގައުމަށް ވަނީ އިގުތިސާދީ ގޮތުން ބޮޑެތި ގެއްލުންތައް ލިބިފައެވެ. ލަންކާގެ ބައެއް ފައްޅިތަކަށާއި ހޮޓާތަކަށް އަމާޒުކޮށް ދިން އެހަމަލާތަކުގައި 250 އަށްވުރެ ގިނަ މީހުން މަރުވިއެވެ.\n"އެންމެ ބޮޑު އިސްކަމެއް ދޭނީ މިގައުމުގައި ޓެރަރިސްޓުން ހަރަކާތްތެރިވުމަށް ފުރުސަތު ނުދީ، ގައުމުގެ ސަލާމަތާއި ރައްކާތެރިކަން ދެމެހެއްޓުމަށް،" އިއްޔެ އެސްއެލްޕީޕީއިން ބޭއްވި ރެލީގައި ގޯޓާބަޔަ ވިދާޅުވިއެވެ.\nލަންކާގައި ޑިފެންސް ސެކްރެޓަރީގެ މަގާމު 2005އިން 2015އަށް ފުރުއްވައި، އެގައުމުގެ ދާހިލީ ހަނގުރާމަ ނިމުމަކަށް ގެނައުމުގައި އިސް ދައުރެއް އަދާ ކުރެއްވި ގޯޓާބަޔަ ރިޔާސީ އިންތިހާބުގައި ވާދަ ކުރައްވާނެކަން އިއުލާން ކުރެއްވީ މިދިޔަ އޭޕްރިލް މަހުގައެވެ. އޭނާއަކީ ލަންކާގެ އާބާދީގެ 70 ޕަސެންޓު ހިއްސާ ކުރާ ސިންހަލަ ނަސްލުގެ މީހުންގެ މެދުގައި މަގުބޫލު ބޭފުޅެކެވެ.\nނަމަވެސް ގޯޓާބަޔަގެ މައްޗަށް ވަނީ ހަނގުރާމައިގެ ޖަރީމާތައް ހިންގުމުގެ ތުހުމަތު ކޮށްފައެވެ.\nއެގޮތުން، 2009 ވަނަ އަހަރު ނޫސްވެރިޔާ ލަސާންތަ ވިކްރަމަތުންގަ މަރާލުމުގައި ގޯޓާބަޔަގެ އަތެއް ވާކަމަށް ބުނެ ކޯޓަށް މައްސަލަ ހުށަހަޅާފައި ވެއެވެ. އަދި މީގެ ކުރިން ގޯޓާބަޔަގެ ބެލުމުގެ ދަށުގައި އޮތް ޓެރަރިޒަމް އިންވެސްޓިގޭޝަން ޑިވިޝަނުން ތަމަޅަ މީހަކު ހައްޔަރުކުރުމަށްފަހު އޭނާއަށް އަނިޔާކުރި މައްސަލައެއްވެސް ވަނީ ކޯޓަށް ހުށަހަޅާފައެވެ.\nނަމަވެސް ގޯޓާބަޔަ ވަނީ އެ ތުހުމަތުތައް ދޮގުކުރައްވާފައެވެ.\nލަންކާގެ ރިޔާސީ އިންތިހާބު އަންނަ ނޮވެމްބަރު އަށެކާއި ޑިސެމްބަރު އަށެކާ ދޭތެރޭ ބާއްވަން ޖެހޭނެއެވެ. އަދި އަންނަ ޖެނުއަރީ މަހުގެ އަށެއްގައި މިހާރުގެ ރައީސް މައިތިރިޕާލާ ސިރިސޭނާގެ ދައުރު ނިމޭނެއެވެ.\nރިޔާސީ ދެވަނަ ދައުރަކަށް ކުރިމަތިލައްވާނެކަން ސިރިސޭނާ އިއުލާން ކުރައްވާފައި ނުވެއެވެ.


(12.12.2014) ހުކުރު ދުވަހުގެ ބަޔާ ގުޅޭ ***************************\nމަސައްކަތް ނިންމާލުމަށް ފަހު ހަމްދާން ގެ އަށް ދާން އޮފީހުން ނިކުތެވެ. މަގުން މާދުރަށް ނުދެވެނީސް ތަންކޮޅެއް ކުރީގެ ރައްޓެއްސެއް ކަމަށްވާ ވިޖުދާން އާ ބައްދަލުވި އެވެ.\n"ހަމްޓީ މަޑުކޮށްބަލަ!" ވިޖުދާން ހަމްދާން އަށް ސްކޫލް އުޅުންއިރު ކިޔާނަމުން ގޮވާލި އެވެ.\n"ވިޖޫ! ކަލޭ ވާނެ ތިހެން ގޮވަން. މިތަނުން އޮފީސް މީހަކަށް ތި އަޑު އިވިއްޖިއްޔާ ކަންތަކާ ޖެހޭނެ. މިއީ ދިމާކުރާނެ ކަމެއް ނުފެނިފަ ތިބޭ ބައެއް އުޅޭތަނެއް.." ވިޖޫ ސައިކަލު ކައިރި އަށް މަޑުކޮށްލަމުން ބުންޏެވެ.\n"ހިނގާ ކޮފީ އެއް ބޯން.."\n"ވަރަށް ބިޒީކޮށް އުޅެފަ މިއައީ އެހެން ފަހަރަކުންދޯ.." ހަމްދާން ވަރުބަލިވެފައި ހުރިވަރުން ބުނެލި އެވެ.\n"އާން އޯކޭ! ކަލޭ އަރާ މަ ގެއަށް ވައްޓާލަ ދީފާނަން.."\nސްކޫލްގައި އުޅުންއިރު ވެސް ހަމްދާން ތަންތަނަށް ލައިދެނީ ވިޖުދާން އެވެ. އޭނާ އާއި ހަމްދާން ސްކޫލް ނިންމުމަށް ފަހު ބައްދަލުނުވާތާއެތަށް ދުވަހެއް ވެއްޖެ އެވެ. އެހެންވެ ދެ މީހުުން ސައިކަލުގައި ދިޔައިރު ވެސް ދިޔައީ ކެނޑިނޭޅި ވާހަކަ ދައްކަމުންނެވެ.\nވިޖްދާން ހަމްދާން ގޭ ކައިރި އަށް ބާލަފައި ގޮސްފި އެވެ. ސިޑިން އަރައިން ގޮސް ދޮރުގައި ހިފާލިއިރު ދޮރު ހުރީ ތަޅުނުލަ އެވެ. އަވަހަށް ގެ އަށް ވަދެ ގޭގެ އެތަން މިތަނަށް ނަޒަރު ހިންގާލައިފި އެވެ. މީހެއްގެ ހިލަމެއް ނުވި އެވެ.\n"މީހަކު ވަތްނަމަ ތަންތަން ހާވާފަ ހުންނާނީ.." ހަމްދާން ހިތާހިތުން ކިޔާލި އެވެ.\nކޮޓަރި އަށް ވަދެ އަލަމާރި އާއި ކަބަޑުތައް ވެސް ބަލައިިފި އެވެ. ހުރިހާ އެއްޗެއް ހަމަ އެވެ. ތަޅުލާފައި ހުރި އެއްޗެއްވިއްޔާ ހުރީ ތަޅުލާފަ އެވެ. ގޭގެ ދޮރުފިޔަވާ އެހެން ހުރިހާ ތަނެއް ވެސް ހުރީ ހަމްދާން ދިޔައިރު ހުރި ގޮތަށެވެ.\nހަމްދާން ގޮސް ކޮމްޕިއުޓަރު ކައިރީ އިށީނދެއްޖެ އެވެ. ކުއްލި އަކަށް ބަދިގެ ތެރެއިން އެއްޗެއް ވެއްޓިއްޖެ އެވެ. އަވަހަށް ގޮޮސް ބަލާލައިރު ކުޑަދޮރުކައިރީ އިން ޑަސްބިން އޮތީ ބަންޑުން ގޮސްފަ އެވެ. ކުޑަދޮރު ނުލައްޕާ ހުރިއްޔާ ބުޅަލުގެ އުނދަގޫ ވަރަށް ގިނައިން ޖެހެ އެވެ. އެހެންވެ ހަމްދާން މާ ބޮޑު ކަމަކަށް ނުހަދަ އެވެ. ބަދިގެ ތެރެ ސާފުކޮށް ނިންމާލުމަށް ފަހު އަނެއްކާ ވެސް ގޮސް ކޮމްޕިޓަރު ކައިރީ އިށީދެއްޖެ އެވެ.\nގޭތެރޭގައި މީހެއް އުޅޭހެން ހަމްދާނަށް ފުރަތަމަ ވިސްނުނަސް އިތުރު މީހަކު އެގޭގައި ނޫޅޭނެކަން ހަމްދާންނަށް އިނގެ އެވެ. މާލެ އަށް ހަމްދާން ކިޔަވަން އައިސް ކުރިން އުޅުނީ ދައްތައެއްގެ ގޭގެ އެވެ. އަދި ފަހުން ރާއްޖޭން ބޭރުން ކިޔަވައިން އައިސް އޭނާ ވަކިން އެކަނި އެޕާޓްމަންޓެއް ހިފި އެވެ.\nހަމްދާން އިނީ ކޮމްޕިޓަރު ކައިރީ އެއްޗެއް ލިޔާށެވެ. ކުއްލި އަކަށް ފަހަތުން މީހަކު އޭނާގެ ކަރުގައި ވަޅި ޖައްސާލައިފި އެވެ. އޭނާ ސިއްސައިން ދިޔަ ނަމަވެސް މާ ބޮޑަކަށް ތެޅޭކަށް ނުކެރުނެވެ.ވަޅީގެމިޔަ ހުރީ ލަގޮނޑި މަތީ ޖެހިފަ އެވެ.\n"އިތުރަށް އެންމެ ގުޑުމެއް ގެނަޔަސް މި ވަޅީގައި ހުރި ތޫނުކަން ދައްކާލަނަން..." ބަރު އަޑަކުން އަންހެނަކު ބުނެލި އެވެ.\nހަމްދާނަށް އެއީ އަންހެނެއްކަން އެނގުމުން ހިތް ކުޑަކޮށް މައިތިރިވި އެވެ. އެ އަށް ފަހު އެއް އަތުން ވަޅީގައި ހިފާ އަނެއް އަތުން އަހެން ކުއްޖާގެ އިސްތަށިގަނޑުގައި ހިފާ އުނގު މައްޗަށް ވައްޓާލައިފި އެވެ. ހަމަ އެބާރު މިނުގައި އުނގުން ބިންމައްޗަށް ކޮށްޕާލައިފި އެވެ.\n"އަރޫފާ ކައިރީ ކިތައް ފަހަރު ބުނާނަނީ އަހަރެން ކައިރީ ނުބުނެ މިގެއަށް ނާންނާށޭ. ކިހިނެއް މި ގެއަށް ވަނީ؟" ރުޅިއައިސްފައި ހަމްދާން ބުނެލި އެެވެ. އޭރު އަރޫފާ އޮތީ ޓައިލްސް މައްޗަށް ޖެހިފަ އެވެ.\n"ހަމް ތަޅުނުލާ ދަންޏާ ވަންނާނެ ދޯ؟" އަރޫފާ ކުރިން ވާހަކަ ދެއްްކި ބަރު އަޑުދޫކޮށްލައި އޭނާގެ ހަގީގީ އަޑުން، ލޯބިން ބުނެލި އެވެ.\n"ދެންހެވޭ އެއް ވެސް އެއްޗެއްގަ އަތްލިންތަ؟" ހަމްދާން ވެސް ރާގު ބަދަލުކޮށްލަމުން ބުނެލި އެވެ.\n"ނޫން! ވަޅީގެ އިތުރުން އެއްވެސް އެއްޗެއްގަ އަތް ނުލަން. ދެން ވަޅިނަގަން އުޅެނިކޮށް ޑަސްްބިން ވެއްޓުނީމަ ކުޑަދޮރު ހުޅުވިން..." އަރޫފާ އޭނާ ކަންތައް ކުރިގޮތް ކިޔައިދިނެވެ.\n"ބުނަން ވާހަކައެއް. އަރޫ އަކީ އަހަރެންގެ ބިޓުވިޔަސް މި ގެ އަށް ވަގަށް ވަދެވެގެން ނުވާނެ. މި ގެއަށް އަންނަންޏާ މީގެ ފަހުން ގުޅަންވާނެ. އަރޫ އަށް ހަމަ ރަނގަޅަށް އެނގޭނެ އޮފީސް އެއްޗެއް މަދުވެއްޖިއްޔާ އަހަރެން ހެސް ކިޔާފަ ރުޅި އަންނާނެކަން"\n"ސޮރީ!" ދެން އެހެނެއް ނުވާނެ.." ހަމްދާން ކޮނޑުގައި ފަހަތުން ބައްދާލަމުން އަރޫފާ ބުންޏެވެ.\nއަރޫ ހަމްދާންގައިގައި ބައްދާލުމުން އަނެއްކާ ވެސް އުނގު މައްޗަށް ވައްޓާލައިފި އެވެ. އަރޫ ވެއްޓުމާ އެކު ހަމްދާންގެ ލޮލަށް ބަލާލި އެވެ. އެ އަށް ފަހު ލޯބި ހިނިތުންވުމަކާ އެކު ލަދުވެތި ފާޑަކަށް މޫނު އަނެއް ފަރާތަށް އަނބުރާލި އެވެ. ހަމްދާން ގަދަކަމުން އަރޫގެ މޫނު އަނބުރާލައިފި އެވެ. އެ އަށް ފަހުއަރޫ އަތްދަނޑި މައްޗަށްލާ އުފުއްލާލުމަށް ފަހު ގޮނޑިން ތެދުވެ, ގޮނޑީގައި ބާއްވައިފި އެވެ. ދެން ތެދުވެ އައިސް އަލަމާރީ ފެން ފުޅިއެއް ނަގައި ބޯލުމަށް ފަހު ކޮޓަރިއާ ދިމާލަށް ހިނގައި ގަތެވެ. އަރޫ ވެސް ގޮނޑިން ތެދުވެ ހަމްދާން ފަހަތުން ކޮޓަރައި އަށް ދިޔަ އެވެ.


10 aharu therey dollar bodu aamdhanee eh midhiya aharu\nދިހަ އަހަރުތެރޭ ޑޮލަރުގެ ބޮޑު އާމްދަނީއެއް މިދިޔަ އަހަރު\nރާއްޖެއަށް އައި ޓޫރިސްޓުން ވީއައިއޭގައި: ދިހަ އަހަރުތެރޭ ޑޮލަރުގެ ބޮޑު އާމްދަނީ މިދިޔަ އަހަރު -- އަވަސް ފޮޓޯ\nވޭތުވެދިޔަ 10 އަހަރު ދުވަހަށް ބެލި ނަމަވެސް ޑޮލަރުން ދައުލަތަށް އެންމެ ބޮޑު އާމްދަނީއެއް ލިބިފައިވާ އެއް އަހަރަކީ މިދިޔަ އަހަރެވެ.\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ 10 އަހަރުގެ ޑޮލަރުގެ އާމްދަނީގެ ހިސާބުތަކުގެ މައްޗަށް ބަލައި އަވަސް އިން އެއްކުރި ތަފާސް ބަލާއިރު މިހާތަނަށް ޑޮލަރުން އާމްދަނީގެ ގޮތުގައި އެންމެ ބޮޑު އަދަދެއް ލިބިފައި ވަނީ 2019 ވަނަ އަހަރު އެވެ. އެ އަހަރު 1.7 މިލިއަން ޓޫރިސްޓުން އައިސްފައިވާއިރު 653 މިލިއަން ޑޮލަރު ލިބިފައިވެ އެވެ. އަދި ދެން މިހާތަނަށް އެންމެ ބޮޑު އާމްދަނީއެއް ލިބުނީ މިދިޔަ އަހަރު އެވެ.\nމިދިޔަ އަހަރު 1.3 މިލިއަން ޓޫރިސްޓުންނާއެކު ޑޮލަރުން އާމްދަނީގެ ގޮތުގައި ދައުލަތަށް 625 މިލިއަން ޑޮލަރު ލިބިފައިވެ އެވެ.\n10 އަހަރު ތެރޭ ޑޮލަރުން ލިބުނު އާމްދަނީ\n2012- 269 މިލިއަން\n2013- 346 މިލިއަން\n2014- 449 މިލިއަން\n2015- 518 މިލ؛އަން\n2016- 573 މިލިއަން\n2017- 567 މިލިއަން\n2018- 623 މިލިއަން\n2019- 653 މިލިއަން (އެންމެ ގިނަ)\n2020- 297 މިލިއަން\n2021- 625 މިލިއަން (ދެވަނައަށް ގިނަ)\nމި އަދަދުތަކަށް ބަލާއިރު 10 އަހަރުތެރޭގައި އެންމެ މަދުން ޑޮލަރުން އާމްދަނީ ލިބިފައިވަނީ 2012 ވަނަ އަހަރު އެވެ. އެ އަހަރު ވެސް އެއް މިލިއަން ޓޫރިސްޓުން އައިސްފައިވެ އެވެ. އަދި ދެން އެންމެ މަދުން ޑޮލަރުން އާމްދަނީ ލިބިފައިވަނީ އަހަރުގެ ބޮޑުބައި ކޮވިޑުގެ ސަބަބުން ބަންދުކޮށްފައި އޮތް 2020 ވަނަ އަހަރު އެވެ. އެ އަހަރު 500،000 އެއްހާ ޓޫރިސްޓުން އައިރު ޑޮލަރުން އާމްދަނީގެ ގޮތުގައި 269 މިލިއަން ޑޮލަރު ލިބިފައިވެ އެވެ.\nމިދިޔަ އަހަރު ޑޮލަރުން ބޮޑު އާމްދަނީއެއް ލިބިފައިވާ ކަމަށް ބެލެވެނީ ކޮވިޑް-19 އާ ގުޅިގެން ޓްރެވަލް ޓަރެންޑަށް އައި ބޮޑު ބަދަލުގެ ސަބަބުންނެވެ. މިގޮތުން ކުރިން އެވްރެޖުކޮށް ޓޫރިސްޓުން ރާއްޖޭގައި ހަފުތާއެއް މަޑު ކުރި ނަމަވެސް ކޮވިޑުގެ ހާލަތުގެ ސަބަބުން ޓޫރިސްޓުން ތިބޭ މުއްދަތު ވަނީ ނުވަ ދުވަހަށް ބަދަލުވެފަ އެވެ. މީގެ ސަބަބުން ޓޫރިސްޓުން ރާއްޖޭގައި ހޭދަކުރި މުއްދަތު މިދިޔަ އަހަރު އިތުރުވެގެން ދިޔަ އެވެ.\nޓޫރިޒަމް ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް + އިގްތިސޯދު ކޮވިޑް-19 ދިވެހި ރާއްޖެ އަލުން ހުޅުވާލުން އެމެރިކާ ޑޮލަރު މީރާ ޓެކްސް


ބ.ފުޅަދޫ ބަނދަރުގެ ހެދުމުގެ މަޝްރޫޢާއެކު ރަށަށް އުފާވެރިކަން ބ.ފުޅަދޫ ބަނދަރުގެ ހެދުމުގެ މަޝްރޫޢާއެކު ރަށަށް އުފާވެރިކަން\nބ.ފުޅަދޫ ބަނދަރު ހެދުމުގެ ތެރެއިން / ފޮޓޯ: އެމްޓީސީސީ\nތިންސަތޭކައެއްހާ މީހުންގެ އާބާދީއެއް އޮންނަ ބ.ފުޅަދޫ ބަނދަރު ހެދުމުގެ މަސައްކަތާއެކު ރަށުގެ ރައްޔިތުންނަށް ވަނީ އުފާވެރިކަން ލިބިފައެވެ. ފުޅަދޫ ބަނދަރުގެ މަސައްކަތް އަންނަ އަހަރު ކުރީކޮޅު ނިމުމަކީ އަމާޒެއް ކަމުގައި މިމަސައްކަތް ޙަވާލުކޮށްފައިވާ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ އެމްޓީސީސީން ވިދާޅުވެފައިވެއެވެ.\nޕީއެސްއެމްނިއުސްއަށް މަޢުލޫމާތު ދެއްވަމުން ބ.ފުޅަދޫ ކައުންސިލްގެ ރައިސް އަޙްމަދު އާސިފް ވިދާޅުވީ އެރަށުގައި ބަނދަރެއް ނެތުމުގެ ދަތިކަން އަބަދުވެސް ކުރިމަތިވެފައި އޮތް ބޮޑު މައްސަަލައެއް ކަމަށެވެ. އެގޮތުން މާލެއަށް ފުރުމަށާއި މުދާ ގެނައުމުގައި އެހެންރަށެއްގެ ބަނދަރުގެ ބޭނުންކުރަންޖެހޭކަން ކައުންސިލް ރައިސް ވަނީ ފާހަގަކުރައްވާފައެވެ. މީގެ އިތުރުން މާލެ ދިޔުމަށް ލޯންޗު ދޮށަށްވެސް ދާންޖެހެނީ ކުޑަ ޑިންގީއެއްކަމުން އެއީ ބަދަލުވުމަށް ރައްޔިތުން އެދިއެދި ތިބި ހާލަތެއް ކަމުގައި ކައުންސިލް ރައިސް ވިދާޅުވިއެވެ. ޒަމާނުއްސުރެ ލަފާފުރުމަށް ފުޅަދޫގައި ބޭނުންކުރަނީ ފާލަމެކެވެ.\n" މިއީ ވަރަށް ބޮޑު އުއްމީދެއް ރައްޔިތުންގެ. ވަރަށް ގިނަ ދަތިތަކާ ކުރިމަތިވޭ ބަނދަރެއް ނެތުމުން. ރަށަށް މުދާ ގެންނަންވެސް ދާންޖެހެނީ ގޮއިދޫއަށް. މާލެދާން ލޯންޗަށް އަރަންވެސް ޖެހެނީ ކުޑަ ޑިންގީއެއްގަ ލޯންޗު ކައިރިއަށްދާން. އަވަހަށް ބަނދަރުގެ މަސައްކަތް ނިމުން މިހާރު އުއްމީދަކީ." ބ.ފުޅަދޫ ކައުންސިލްގެ ރައިސް އަޙްމަދު އާސިފް ވިދާޅުވިއެވެ.\nއެމްޓީސީސީން ވިދާޅުވީ ފުޅަދޫ ބަނދަރުގެ 50 އިންސައްތަ މަސައްކަތް މިހާރު ނިމިފައިވާކަމަށެވެ.\nމިމަސައްކަތުގެ ތެރެއިން ބަނދަރު ފުންކުރުމަށް ކުރަމުން އަންނަ މަސައްކަތް ގާތްގަނޑަކަށް ނިމުމާ ގާތްވެފައިވާކަމަށްވެސް އެކުންފުނިންގ ވިދާޅުވެއެވެ. މިނިސްޓްރީ އޮފް ނޭޝަނަލް ޕްލޭނިންގ ހައުސިންގ އެންޑް އިންފްރާސްޓްރަކްޗަރއިން ފުޅަދޫ ބަނދަރުގެ މަސައްކަތް އެމްޓީސީސީ އާއި ޙަވާލުކުރީ 29،167 (ނަވާވީސްހާސް އެއްސަތޭކަ ފަސްދޮޅަސް ހަތް) ކޮޑިމީޓަރު ސަރަޙައްދެއްގެ ނެރު ފުންކުރުމަށެވެ. އަދި 22،794 (ބާވީސްހާސް ހަސަތޭކަ ނުވަދިހަ ހަތަރު) ކޮޑިމީޓަރު ސަރަޙައްދެއްގެ ފަޅުފުންކުރުމާއި ދުއިސައްތަ ތޭވީސް މީޓަރުގެ ސަރަޙައްދެއްގެ އެއްގަމު ތޮއްޓަކާއި ސަތޭކަ އަށް މީޓަރުގެ ބޭރު ތޮއްޓެއްލުމަށްވެސް ވަނީ ހަމަޖެހިފައެވެ. މީގެއިތުރުން ތިންސަތޭކަ ދެ މީޓަރުގެ ސަރަޙައްދެއްގަ ރިވެޓްމަންޓް ޖެހުމަށް ނިންމާފައިވާއިރު ފައްސަތޭކަ ފަންސާސް އަށް މީޓަރުގެ ސަރަޙައްދެއްގައި ޕޭވްމަންޓް އެޅުމަށްވެސްވަނީ ހަމަޖެހިފައެވެ.\nއެމްޓީސީސީއާ މިމަޝްރޫޢު ޙަވާލުކޮށްފައިވަނީ 48 މިލިއަން ރުފިޔާއަށެވެ. މިމަޝްރޫޢުކުރިއަށްގެންދިޔުމަށް ސައިޓު މޮބިލައިޒްކޮށްފައިވަނީ މިދިޔަ އަހަރުގެ ނޮވެމްބަރު މަހުގެ 10 ވަނަ ދުވަހުކަމަށް އެމްޓީސީސީން ވިދާޅުވެއެވެ.


ވެރިން ފިލާތިބެ އެއްވެސް ގާނޫނީ ޒިންމާއެއް ނެތް މަބްރޫކް ރައްޔިތުން ކުރިމައްޗަށް؟ | Mendhuru Online\nދިވެހިރައްޔިތުން މިފަދަ ދަތި ވަގުތެއް ތަހައްމަލު ކުރަމުން އަންނައިރު ރައްޔިތުންނަށް ތިންއިރު ލިބޭ ބޭހަކީ މަބުރޫކެވެ. މަބުރޫކް ވިދާޅުވާ ކޮންމެ އެއްޗެއް ޤަބޫލުކުރަން މަޖުބޫރެވެ. ޤަބޫލުނުކޮށްފިނަމަ މަބުރޫކް ކޯފާ އިސްކުރައްވައެވެ. ކުރިން ވަރަށް ސޮފްޓްކޮށް އޯގާތެރިކޮށް މަބުރޫކް ފެނުނެވެ. މިހާރު ފެންނަނީ ރުންކުރު ރުޅިގަދަ ގޮތަކަށެވެ. ބައެއްމީހުން ބުނަނީ މިހާރު އެފެންނަނީެފެންނަނަރުމަވެސް މިހިން ިބޭ ބޭކުރަމުން އަންނައިރު ރައްޔިތުންނަ އަސްލެކަމަށެވެ. ކުރިން ފެނުނީ ފޭކް ކަމަށެވެ.\nއެމްޑީޕީއަކީ ސޯޝަލް މީޑިއާގައި ވަރަށް ވަރުގަދަ ޕާޓީއެކެވެ. ކިތަންމެ ކުޑަކަމެއްވެސް ސޯޝަލް މީޑިއާއިން ވަރަށް ބޮޑުކޮށްލާ ޕާޓީއެކެވެ. ބައެއްފަހަރު ހަޤީގަތްވެސް އޮޅެއެވެ. ސޯޝަލް މީޑިއާ ތެރޭގައި ހިންގާ އޮޕަރޭޝަންސްތަކަށް މަބުރޫކް ވަރަށް ފަރިތައެވެ. އެހެންވީމަ މިހާރު މަބުރޫކު ވިދާޅުވަނީ ސޯޝަލް މީޑިއާގައި ހުންނަ ވާހަކަތަކުން ސުވާލުކުރީމަ އެކަން އެންޓަރޓެއިން ކުރައްވަން ބޭނުންފުޅު ނުވާކަމަށެވެ.\nސޯޝަލް މީޑިއާގައި ދައުރުވާ ވާހަކައަކުން ސުވާލެއް ކޮށްލިއަސް މާ ވަރުގަދަ ކޯފާއެއް އެބަ އިސްކުރައްވައެވެ. މިފަދަ ވަގުތެއްގައި ފެތުރޭ ވާހަކަތަކުގެ ދޮގުތެދު ސާފުކުރުމަކީ ކޮންމެހެން ބޭނުންތެރިކަމެކެވެ. ދޮގުތެދު ބަލަން ސުވާލުކޮށްލަން މިލިބެނީ މަބުރޫކެވެ. މިހާރަކަށްއައިސް ކޯފާއިސްކުރައްވާތީ ސުވާލެއް ދަންނަވާލަންވެސް ނޫސްވެރިން މިހާރު ޖެހިލުންވާ ފަށައިފިއެވެ.\nމަބުރޫކު މިއީ ކޮން ބޭފުޅެއްތޯއެވެ. ރައްޔިތުންނަށް ޒިންމާވާންޖެހޭ ފަރާތެއްތޯއެވެ. މަޖިލިސް މެމްބަރެއް ނޫނެވެ. ވަޒީރެއް ނޫނެވެ. ކައުންސިލަރެއްވެސް ނޫނެވެ. މަޖިލިސްއިން ރުހުން ދީފައިވާ ފަރާތެއް ނޫނެވެ. ރައްޔިތުން އިންތިޚާބުކޮށްފައިވާ ފަރާތެއްވެސް ނޫނެވެ. ރައްޔިތުން މަޖްލިސް އަށްވެސް ޖަވާބުދާރީވާން ޖެހޭ ފަރާތެއްނޫނެވެ. އަދި ހުވައެއްކޮށްގެން ހުރިފަރާތެއްވެސްނޫނެވެ. އަދި ކޮބާތޯ ހެލްތް މިނިސްޓަރެއްވެސް ނޫނެވެ. ޑިރެކްޓަރ ޖެނެރަލް އޮފް ހެލްތް ސާރވިސްއެއްވެސް ނޫނެވެ. ދެން ކޮންބޭފުޅެއް ތޯއެވެ. ރައީސް އޮފީހުގެ ޕަބްލިކޭޝަން ޑިޕާޓްމަންޓްގައި މަސައްކަތްކުރައްވާ އަންޑަރ ސެކްރެޓަރީއެކެވެ. އެކަމަކު މިހާރު ކޮވިޑް ޓާސްކްފޯސްގެ ތަރުޖަމާނެވެ. މިވަގުތު ރައްޔިތު އެންމެން އިންތިޒާރުކުރަނީ މަބުރޫކަށެވެ. މަބުރޫކު ޓައިމަށެވެ.\nއެމެރިކާގެ ރައީސާއި ނާއިބްރައީސް ކޮންމެ ދުވަހަކު މީޑިއާގައި ރައްޔިތުންނަށް އުއްމީދު ދެއްވައެވެ. ރައީސްގެ އިތުރުން ކޮންމެ ދުވަހަކު ވަޒީރުންވެސް ނިކުމެ ރައްޔިތުންނާއި ވާހަކަ ދައްކައެވެ. އިނގިރޭސިވިލާތުގެ ބޮޑުވަޒީ ކޮވިޑަށް ޕޮޒިޓިވްވެ ހޮސްޕިޓަލްގައި ބާއްވަންދެން ރައްޔިތުންނާއި ކޮންމެ ދުވަހަކު ވާހަކަ ދެއްކެވިއެވެ. އެންމެ ފަހުން ހޮސްޕިޓަލުގައި އޮންނަވައިގެންވެސް ރައްޔިތުންނާއި ވާހަކަދެއްކެވިއެވެ. ކެނެޑާގެ ބޮޑުވަޒީރާއި ޕާކިސްތާނުގެ ބޮޑުވަޒީރާއި އިރާނުގެ ރައީސްވެސް ކޮންމެ ދުވަހަކު ރައްޔިތުންނާއި ބައްދަލުކުރައްވައެވެ. ކޮންމެ ޤައުމަކަށް ބެލިނަމަވެސް ފެންނަނީ މިމަންޒަރެވެ. ރައްޔިތުން ޒިންމާ ހަވާލުކުރި ފަރާތްތަކުން ކޮންމެ ދުވަހަކު ރައްޔިތުންނާއި ބައްދަލުކުރައްވަނީ ރައްޔިތުން އެބޭފުޅުންނާއި ހަވާލުކުރެއްވި މަސްއޫލިއްޔަތު ބޮޑުކަމުންނެވެ.\nމިރާއްޖޭގައި ރައްޔިތުން އިންތިޚާބުކުރި ފަރާތްތަކެއް ނުފެނެއެވެ. ބައެއް ވަޒީރުން އެއްގޮތަކަށްވެސް ނުފެނެއެވެ. ރައީސް ސޯލިހު ދެފަހަރަކު ރައްޔިތުންނާއި ވާހަކަފުޅު ދައްކަވައިފިއެވެ. ނަމަވެސް މާލޭން ކޮވިޑް ކޭސްއެއް ފެނުމާއިއެކު ރައީސް ސޯލިހުގެ ފަރާތްޕުޅުންވެސް ފެނިގެން ދިޔައީ ލީޑަރޝިޕް ކޮލިޓީ ފަރާތައްވުރެ ބޮޑަށް އިމޯޝަނަލް ފަރާތެވެ. ކޮމިޔުނިކޭޝަން ސްޓްރެޖިސްޓް ގަސްދުގައި ދެއްވި ލަނޑަކަށްވެސް ވެދާނެކަމަށް ބައެއް މާހިރުން ދަނީ ބުނަމުންނެވެ. ސިޔާސީ މަޤާމްތަކުން މަތިބަރުވެފައިވާ ސަރުކާރުން އަންޑަރ ސެކްރެޓަރީ މަބުރޫކް ނޫން ފަރާތެއް މިވަގުތު ނުފެނެއެވެ. މިދަތިވަގުތުގައި ޤައުމު އޮޕަރޭޓް ކުރަމުން އެދަނީ އަންޑަރ ސެކްރެޓަރީންގެ ފެންވަރުގައެވެ.